פרק ט
[א] [ט, א] למנצח על מות לבן. זהו שאמר הכתוב את הכל עשה יפה בעתו גם את העולם נתן בלבם (קהלת ג יא), ר' ברכיה בשם ר' יהונתן אמר אל תקרי העולם אלא [העלם], אהבת עוללים נתן בלבם של אבותיהם, משל למלך שהיו לו שני בנים, אחד גדול ואחד קטן, הגדול מכובד, והקטן מטונף, ואף על פי כן אוהב את הקטן יותר מן הגדול. דבר אחר גם את העולם נתן בלבם. אמר ר' יונתן פסידתו של מלאך המות נתן בלבם. רב בריה דשמואל בשם שמואל אמר וירא אלהים את כל אשר עשה והנה טוב מאד (בראשית א לא), זה יצר הרע, וכי יצר הרע נקרא טוב, אלא ללמד שאלמלא יצר הרע לא היה אדם נושא אשה, ולא הוליד ממנה בנים, ולא היה העולם מתקיים. דבר אחר גם את (כל) העולם. העלם כתיב חסר ו', העלים הקדוש ברוך הוא מבריותיו יום המות ויום הדין, אמר דוד רבונו של עולם על שהעלמת אותו ממני, אני אומר שירה, למנצח על עלמות לבן, על העלמת שנת יום המיתה ויום הדין. 
[ב] [דבר אחר [ט, א] למנצח על מות לבן]. זהו שאמר הכתוב בקש קהלת למצא דברי חפץ (קהלת יב י), בקש שלמה לעמוד על עסקי פרה אדומה, דאמר ר' יצחק כל העוסק בפרה מטמאין בגדים, והיא עצמה מטהרת טמאים, אמר לו הקדוש ברוך הוא וכתוב יושר דברי אמת (שם שם /קהלת י"ב/), כבר כתבתי לך על ספרי יושר, שנאמר הלא היא כתובה על ספר הישר (יהושע י יג), עשה בישרות, עשה בתמימות, עשה באמונה, גזירה גזרתי, חוקה חקקתי, ואין להרהר אחריה, שנאמר זאת חקת התורה (במדבר יט ב), מהו זאת, זאת שמונה מעגלה ערופה. ועוד בקש שלמה לעמוד על מתן שכרה של תורה, כמה דתימר יקרה היא מפנינים [וכל חפציך לא ישוו בה] (משלי ג טו), אמר ליה הקדוש ברוך הוא וכתוב יושר דברי אמת (קהלת שם /י"ב/), כבר כתבתי לך על ספרו של יושר, עין לא ראתה אלהים זולתך יעשה למחכה לו (ישעיה סד ג). [דבר אחר בקש לעמוד על מתן שכרן של צדיקים, כמה דאת אמר כי תהיו אתם ארץ חפץ (מלאכי ג יב), וכל הענין, מה רב טובך אשר צפנת ליראיך (תהלים לא כ)]. דבר אחר בקש שלמה לעמוד על מתן שכרן של מצות, הדא הוא דכתיב כי חסד חפצתי ולא זבח (הושע ו ו), וכל הענין, וידעת כי ה' אלהיך הוא האלהים האל הנאמן [שומר הברית והחסד לאוהביו ולשומרי מצותיו] (דברים ז ט). דבר אחר בקש שלמה לעמוד על הקץ, כמה דאת אמר אם תעירו ואם תעוררו את האהבה עד שתחפץ (שה"ש =שיר השירים= ב ז), וכל הענין, כי יום נקם בלבי [ושנת גאולי באה] (ישעיה סג ד). ר' שמואל מתני בשם ר' יהודה אם יאמר לך אדם מתי קץ הגאולה באה, אל תאמין בו, לפי שכתוב כי יום נקם בלבי, ליבא לפומא לא גלי, פומא למאן גלי. ר' ברכיה ור' סימון בשם ר' יהושע בן לוי אמרו ג' סימנים סימנתין לך בקברו של משה, שנאמר ויקבור אותו בגי בארץ מואב מול בית פעור (דברים לד ו), וסוף סוף לא ידע איש את קבורתו (שם שם /דברים ל"ד/), בדבר שנתתי לך סימני סימנים אין כל בריה יכולה לעמוד עליו, על הקץ שנאמר כי סתומים וחתומים הדברים עד עת קץ (דניאל יב ט), על אחת כמה וכמה. 
[ג] [דבר אחר [ט, א] למנצח על מות לבן]. אמר ר' אבא [בר כהנא] אורח חיים פן תפלס (משלי ה ו), שלא תהא יושב ושוקל מצותיה של תורה, ורואה איזה מצוה ששכרה מרובה ועושה אותה, למה נעו מעגלותיה לא תדע (שם שם /משלי ה'/), מטולטלין אינון שבילי דאורייתא. תני ר' חייא משל למלך שהיה לו פרדס והכניס פועלים בתוכו, ולא גילה להן שכר בנטיעתן של פרדס, [כי אילו גילה להם שכר נטיעותיו] היו רואין איזה נטיעה ששכרה מרובה ונוטעין אותה, ונמצאת מלאכת הפרדס מקצתה בטלה ומקצתה מתקיימת, [לכך לא גילה להן הקדוש ברוך הוא לישראל שכר מצותיה של תורה, שלא יהיו רואין איזו מצוה שכרה מרובה ומקיימין אותה, ונמצאת התורה מקצתה קיימת ומקצתה בטלה, ועל כן שנו חכמים בלשון המשנה הוי זהיר במצוה קלה כבמצוה חמורה, שאין אתה יודע מתן שכרן של מצות, הוי נעו מעגלותיה לא תדע]. ר' אחא בשם ר' אבא [בר כהנא] אמר טלטל הקדוש ברוך הוא מתן שכרן של מצות בעולם הזה, כדי שיהיו ישראל רואין אותה ועושין אותה משלם, וכשיבא הקדוש ברוך הוא ליתן שכרן, שכר אמנה ושכר עשיה נותן להם, ומגלה להן טעמן ופירושן, לכך נאמר על מות לבן, שמעלמת מלבן מתן שכרן של מצות. 
[ד] דבר אחר [ט, א] למנצח על מות לבן. על העלמות שבן עושה, ואביו שבשמים מלבן עונותיהם ביום הכפורים, ומכפר ומוחל לו. דבר אחר על עלמות לבן. שהעלים ממנו יום נחמה. דבר אחר על עלמות לבן. על המות שהאב גוזר על הבן, ואחר כך חוזר בתשובה ומלבינו מעונותיו, ואין בן אלא ישראל, שנאמר בני בכורי ישראל (שמות ד כב). דבר אחר עלמות לבן. אמר ר' אבא על מיתת הבן, ורבנן אמרי כל זמן שהיה אותו הבן חי, היה יודע שלבו של הקדוש ברוך הוא כעוס עליו, כיון שמת ידע שלבו של הקדוש ברוך הוא צלול עליו. 
[ה] [ט, ב] אודה ה' בכל לבי. ביצר טוב וביצר הרע, שלא יהא לבי נוקף. [זהו שאמר הכתוב טוב ילד מסכן וחכם (קהלת ד יג), זה יצר טוב, ולמה צווחין ליה (ילד) [חכם], דהוא מכוין ברייתא לארחן טבן, ולמה צווחין ליה מסכן, דלית כל עמא שמעין ליה, ולמה צווחין ליה (חכם) [ילד], דהוא מזדווג לבר נש מן תלת עשר שנין ולעילא, ממלך זקן וכסיל (שם שם /קהלת ד'/), זה יצר הרע, ולמה צווחין ליה מלך, דכל איברים שמעין ליה, ולמה צווחין ליה זקן, דהוא מזדווג לבר נש מן טליותיה עד סיבותיה, שנאמר כי יצר לב האדם רע מנעוריו (בראשית ח כא), משננער ממעי אמו, ולמה צווחין ליה כסיל, דהוא מכוין ברייתא לארחן בישן, כי מבית הסורים (קהלת שם /ד'/ יד), דהוא מכשכש לברייתא כמין ביני סוריאתא, כי [גם] במלכותו נולד רש (שם /קהלת ד'/), במלכותו של יצר הרע נולד יצר טוב]. אספרה כל נפלאותיך. הפליאה זו, יש בה לשעבר, ויש בה להבא, ויש בה לעולם הזה, ויש בה לעולם הבא. 
[ו] [ט, ג] אשמחה ואעלצה בך. בתורתך הכתובה בכ"ב אותיות כמנין ב"ך. בך בישועתך. אזמרה שמך עליון. שמך המעולה מכל שמות. בשוב אויבי אחור. ר' יודן אמר שחזרו לגנותן לכמות שהיו, ור' פנחס אמר שחזרו לאחוריהן, כמה דאת אמר ומלאך בא אל שאול לאמר מהרה (ולך) [ולכה] כי פשטו פלשתים על הארץ (ש"א =שמואל א'= כג כז), מלאך מלמעלה היה, והוא שדוד אמר ישלח ממרום יקחני (ש"ב =שמואל ב'= כב יז). דבר אחר בשוב אויבי אחור. אמר ר' הונא שחזרו לבושה שהיא מתוקנת להם לעתיד לבא, אתיא כההוא דשמואל, דאמר שמואל לעתיד לבא באין אומות העולם ומתחבטין לפני אליליהם, ואין בהם כח להצילם, שנאמר ישועו ואין מושיע (תהלים יח מב), ואחר כך חוזרין וקוראין להקב"ה ומסתיר פניו מהם, שנאמר על ה' ולא ענם (שם שם /תהלים י"ח/). יכשלו ויאבדו מפניך. אמרו ישראל לפני הקדוש ברוך הוא רבונו של עולם אפילו אם אין בידיהם אלא אותו חטא, שנכנסו בביתך, והחציפו פניהם נגדך, יכשלו ויאבדו מפניך. 
[ז] [ט, ה] כי עשית משפטי ודיני. זה אחד מחמשה דברים הכפולים במקרא, משפטי ודיני, עדי ושהדי (איוב טז יט), מי שלח פרא חפשי ומוסרות ערוד מי פתח (שם /איוב/ לט ה), עצמיו [וגו'] גרמיו כמטיל ברזל (שם /איוב/ מ יח), זקנה ושיבה (תהלים עא יח), ר' יהושע בשם ר' אידי אמר אמרה כנסת ישראל לפני הקדוש ברוך הוא רבונו של עולם חייבת אני שטינפתי בלכלוך מעשים רעים שעשיתי, ואומות העולם במה שמפריכין ומשעבדין אותי, ודכוותה זעף ה' אשא (מיכה ז ט), על מה, כי חטאתי לו (שם שם /מיכה ז'/), עד אשר יריב ריבי (שם שם /מיכה ז'/), מאומות העולם. גערת גוים אבדת רשע. גערת גוים, זה עמלק, שנאמר ראשית גוים עמלק (במדבר כד כ), אבדת רשע, זה עשו, שנאמר וקראו להם גבול רשעה (מלאכי א ד), [שעבר על חמשה עבירות ביום אחד, בא על נערה מאורסה, והרג את הנפש, וכפר בתחיית המתים, וכפר בעיקר, ושט את הבכורה, וכולן מגזירה שוה]. שמם מחית, כי מחה אמחה את זכר עמלק (שמות יז יד), אמר ר' לוי כתיב ויאמר ה' לה שני גוים בבטנך (בראשית כה כג), מיסטורין אני מגלה לך, ראשית גוים עתיד לצאת ממך, לכך נאמר ויאהב יצחק את עשו [וגו'] ורבקה אוהבת את יעקב (בראשית כה כח), שהיתה יודעת במה שגילה לה הקדוש ברוך הוא. ר' יהושע בשם ר' אלעזר אמר מעולם לא נזקק הקדוש ברוך הוא לשיח עם אשה, אלא עם אותה הצדקת, אף היא על ידי עילא. אמר ר' אלעזר בשם ר' יוסי אף היא על ידי שם בן נח, שנאמר ותלך לדרוש את ה' (בראשית כה כב). [דבר אחר] שני גוים בבטנך. אמר לה מן נח ומבניו העמדתי שבעים אומות, שלשה אלה בני נח (בראשית ט יט), כיצד מן יפת י"ד, שנאמר בני יפת גומר ומגוג [וגו'] (בראשית י ב), ומן חם ל', שנאמר ובני חם כוש ומצרים [וגו'] (שם שם /בראשית י'/ ו), ומן שם כ"ו, שנאמר בני שם עילם ואשור [וגו'] (שם שם /בראשית י'/ כב), הרי שבעים, וכתיב ומאלה נפרדו איי הגוים (שם שם /בראשית י'/ ה ולב), ואת שני גוים בבטנך, ומאחד מהם אני מעמיד שבעים נפש, שנאמר בשבעים נפש ירדו (דברים י כב), והם פרים ורבים כחול הים וכעפר הארץ וככוכבי השמים. ד"א שני גוים בבטנך. גויים כתיב, זה מתגאה בעולמו, וזה מתגאה בעולמו, אדרינוס באומות העולם, ושלמה בישראל. דבר אחר שני גוים בבטנך, זה רבי ואנטונינוס, שלא פסק משולחנם לא צנון בימות החמה, ולא קישות בימות הגשמים. דבר אחר שני גוים. שנאיהון דאומיא במעייכי, כל האומות שונאין את עשו, וכל האומות שונאין את ישראל. דבר אחר שני גוים. ששונאין זה לזה, זה מתגאה בעושרו, וזה מתגאה בתורתו. ושני לאומים ממעיך יפרדו (בראשית כה כג), חד גזור וחד אינו גזור, מכאן את למד שיעקב נולד מהול. [זה אחד מי"ג שנולדו מהולים, ואלו הן. אדם הראשון שת חנוך נח שם תרח יעקב יוסף משה שמואל דוד ישעיה ירמיה. אדם תחלת בריאתו של הקדוש ברוך הוא, שת שנאמר ויולד בדמותו כצלמו (בראשית ה ג), חנוך שנאמר ויתהלך חנוך (שם שם /בראשית ה'/ כד), ונאמר התהלך נח (שם /בראשית/ ו ט), לגזירה שוה, נח שנאמר צדיק תמים (שם שם /בראשית ו'/), שם שנאמר אלה תולדות שם שם (שם /בראשית/ יא י), שכל מי שנכפל שמו, נולד מהול, שם שם, נח נח, תרח תרח, יעקב שנאמר ויעקב איש תם (שם /בראשית/ כה כז), ואומר יעקב יעקב (שם /בראשית/ מו ב), יוסף שנאמר אלה תולדות יעקב יוסף (שם /בראשית/ לז ב), מלמד שנולד מהול כמוהו, משה שנאמר משה משה (שמות ג ד), ונאמר ותרא אותו כי טוב הוא (שם /שמות/ ב ב), שנולד מהול, שמואל שנאמר שמואל שמואל (ש"א =שמואל א= ג י), ישעיה שנאמר ה' מבטן קראני ממעי אמי הזכיר שמי (ישעיה מט א), ירמיה שנאמר בטרם אצרך בבטן ידעתיך ובטרם תצא מרחם הקדשתיך (ירמיה א ה), דוד שנאמר מכתם לדוד (תהלים טז א), מך תם]. ולאום מלאום יאמץ (בראשית כה כג), לעתיד לבא וחתו גבוריך תימן (עובדיה א), שלא תהא קימה למפלתן. ורב יעבוד צעיר (בראשית כה כג), אמר ר' הונא אם זכה יעבוד ואם לאו ייעבד, כיון שראה דוד שהרשע משעבד את הצדיק, אמר לפני הקדוש ברוך הוא רבונו של עולם גערת גוים אבדת רשע שמם מחית לעולם ועד. 
[ח] [ט, ז] האויב תמו חרבות לנצח. האויב תמו, חרבותיהם קיימין לנצח, כגון קוסטנטינוס בנה קוסטנטינא, פילוס בנה פוליא, אנטיוכס בנה אנטוכיא, רומילוס בנה רומי, אלכסנדרוס בנה אלכסנדריא, סלייקוס בנה סליקיא, סקילוס בנה סקילייא, הם תמו, וחרבותיהם שבנו קיימות לנצח, ואתה כביכול ערים נתשת אבד זכרם המה, ירושלים וציון, כדכתיב ערי קדשך היו מדבר ציון מדבר היתה ירושלים שממה (ישעיה סד ט). וה' לעולם ישב משיבו הקדוש ברוך הוא המה היו בני אדם תמו נכרתו, ואף חורבותיהם שבנו עתידים לחרב לעולם ועד, וה' שהוא חי וקיים לעולם ישב כונן למשפט כסאו, ויבנה ירושלים וציון וערי יהודה, וכן הוא אומר (ביום ההוא) [בעת ההיא] יקראו לירושלים כסא ה' (ירמיה ג יז). 
[ט] דבר אחר [ט, ז] האויב תמו. וחרבונותיהן קיימות לנצח, כגון קיסרין ורומי, וליום הדין עתידין הן ליחרב, שנאמר וערים נתשת, וכתיב כי תאמר אדום רוששנו ונשוב ונבנה חרבות (מלאכי א ד), ומה כתיב בתריה, המה יבנו ואני אהרוס (שם /מלאכי א'/), [פוליפוס שאל את ר' אלעשה, לא כך אמר הנביא כי תאמר אדום רוששנו (שם שם /מלאכי א'/), וכתיב המה יבנו ואני אהרוס (שם /מלאכי א'/) והרי] כל מה שבנו קיימין, אמר ליה לא דבר הכתוב כנגד הבנין, אלא כנגד העצות, לפי כל מה שאתם יושבים ומחשבין ומיעצים עלינו לבנות אתכם ולכלות אותנו, הקדוש ברוך הוא הורס את עצתם, אמר ליה חייך כך הוא, שאנו באין בכל שנה לכלותכם, ואתי חד סב ומבטל ליה. 
[י] דבר אחר [ט, ז] האויב תמו חרבות. תני בשם ר' אליעזר שבועה נשבע הקדוש ברוך הוא בכסא כבודו, שלא להשאיר לזרעו של עמלק תחת כל השמים, לא נין ולא נכד בעמו, שנאמר תמחה את זכר עמלק (דברים כה יט), שלא יאמרו אילן זה של עמלק, גמל זה של עמלק, רחל זו של עמלק הי', שנאמר אבד זכרם המה. ר' לוי בשם ר' אחא אומר, לא השם שלם, ולא הכסא שלם, עד שיאבדו זכרו של עמלק, שנאמר ויאמר כי יד על כס יה מלחמה לה' בעמלק (שמות יז יו), היה לו לומר על כסא ה', כיון שיאבד זכרו של עמלק, כסא שלם והשם שלם, שכן כתיב האויב תמו חרבות, וכתיב בתריה וה' לעולם ישב כונן למשפט כסאו, [הרי השם שלם והכסא שלם]. 
[יא] [ט, ט] והוא ישפוט תבל בצדק. אמר ר' לוי בשעה שהוא דן את האומות, בלילה דן אותם, בשעה שהן ישנים מן העבירות, שנאמר רגע ימותו וחצות לילה וגו' (איוב לד כ), וישראל דנן ביום, בשעה שהן עסוקים במצות. ר' אלכסנדרי אמר לא קמת מנהון רות רחב צפורה ויתרו. אמר ר' יהושע בן לוי כתוב אחד אומר יתרא הישראלי (ש"ב =שמואל ב'= יז כה), וכתוב [אחד אומר] (יתרא) [יתר] הישמעאלי (דה"א =דברי הימים א'= ב יז), ר' שמואל בר נחמני אמר ישמעאלי היה, ולמה קורהו ישראלי, שפעם אחת נכנס לבית המדרש, ושמע ישי שהיה אומר פנו אלי והושעו כל אפסי ארץ (ישעיה מה כב), מיד נתגייר, ונתן לו ישי את בתו, ורבנן אמרו ישראל היה, ולמה נקרא שמו ישמעאלי, שחידד עצמו חרבו כישמעאל ונעצו בבית המדרש, ואומר או נהרוג או נהרג, או אקיים אני את דברי רבותי, עמוני ולא עמונית מואבי ולא מואבית, ומנין שנתן לו ישי את בתו, שכן כתיב ואחיותיהם צרויה ואביגיל וגו' ואביגיל ילדה את עמשא ואבי עמשא (יתרא הישראלי) [יתר הישמעאלי] (דה"א =דברי הימים א'= ב' יז). [והוא ישפוט תבל. כל השביעים חביבין, אדם שת אנוש (קין) [קינן] מהללאל ירד חנוך (דה"א =דברי הימים א'= א ב ג), וכתיב ויתהלך חנוך את האלהים (בראשית ה כד). אברהם יצחק יעקב לוי קהת עמרם משה, וכתיב ומשה עלה אל האלהים (שמות יט ג). אצם הששי דויד השביעי (דה"א =דברי הימים א'= ב טו). שאול איש בושת דוד שלמה רחבעם אביה אסא, וכתיב ויקרא אסא אל ה' אלהיו (דה"ב =דברי הימים ב'= יד י). בשנים, והשביעית תשמטנה ונטשתה (שמות כג יא). בימים, ויברך אלהים את יום השביעי (בראשית ב ג). בחדשים, בחדש השביעי באחד לחדש (ויקרא כג כד). בשמים, רקיע שמים שחקים זבול מעון מכון ערבות, וכתיב סולו לרוכב בערבות (תהלים סח ה). בארצות, ארץ אדמה ארקא גיא ציה נשיה תבל, וכתיב והוא ישפוט תבל בצדק (תהלים ט ט)]. 
[יב] [ט, י] ויהי ה' משגב לדך. אמר ר' יוחנן כל מקום שכתוב במקרא דל דך תככים אביון מך עני רש חילך, בישראל הכתוב מדבר, דל כתיב מהר יקדמונו רחמיך כי דלונו מאד (תהלים עט ח), דך כתיב ויהי ה' משגב לדך (שם /תהלים/ ט י). תככים כתיב רש ואיש תככים נפגשו מאיר עיני שניהם ה' (משלי כט יג). אביון דכתיב ואביוני אדם בקדוש ישראל יגילו (ישעיה כט יט). מך דכתיב (לשפוט עני ומך) [כי ימוך אחיך (ויקרא כה כה)]. עני דכתיב וידעו כן עניי הצאן (זכריה יא יא). חילך דכתיב עליך יעזוב חלכה (תהלים י יד). משחרב בית המקדש אין לנו זבחים ועולות, אלא משגב לעתות בצרה. ויבטחו בך יודעי שמך. מהיכן, כי לא עזבת דורשיך ה'. זמרו לה' יושב ציון. אמר ר' יוחנן זמרו לה' ממה שעשו בציון, אומרים לביתו לא נשא פנים בשעת כעסו, כשיבא ליפרע מן המחריבין על אחת כמה וכמה. אמר ר' חנינא זמרו לה' אימתי כשיבא לחזור שכינתו בציון. אמר ר' יוחנן מקרא מסייעא לך, כי בנה ה' ציון נראה בכבודו (תהלים קב יז). 
[יג] [ט, יג] כי דורש דמים אותם זכר. כשיבא הקדוש ברוך הוא ליפרע פורענות הצדיקים, ולתבוע דמו של ר' עקיבא, הוא תובע דמו של בן קופיא, מהו ולא שכח צעקת ענוים, אינו שוכח דמן של ישראל מיד אומות העולם, ולא דמן של צדיקים בלבד אלא כל מי שנהרג בימי השמד, ודמן של עשרה הרוגי מלכות, ואלו הן, ר' שמעון בן גמליאל, ור' ישמעאל בן אלישע כהן גדול, ור' ישבב הסופר, ור' חוצפית המתורגמן, ור' יוסי, ור' יהודה בן בבא, ורבי יהודה הנחתום, ור' שמעון בן עזאי, ור' חנינא בן תרדיון, ור' עקיבא. ועליהם נאמר כי דורש דמים אותם זכר. ועתיד הקדוש ברוך הוא לתבוע דמן של ר' יהודה הנחתום, ושל בן קופיא, שפעם אחת גזרה מלכות הרשעה שמד שיהרג ר' יהודה הנחתום, מה עשה בן קופיא, עשה עצמו דיין ודן אותו שיתנו לו ספיקולה, וגזר שישחטו אחר תחתיו, ויעשו אותו חתיכות ויצילו אותו, רץ לשון הרע ואמר שם שלא נהרג, וגזרה המלכות שיהרגו שניהם, ויעשו מבן קופרא חתיכות חתיכות, לפי שחס על ר' יהודה הנחתום. ועתיד הקדוש ברוך הוא לידרש דמן, כי דורש דמים אותם זכר ולא שכח צעקת ענוים. ר' אבהו בשם ר' אלעזר אומר כל צדיק וצדיק שאומות העולם הורגין אותו, הקדוש ברוך הוא כותבו בפורפוריא שלו, שנאמר ידין בגוים מלא גויות (תהלים קי ו), והקב"ה אומר לאומות העולם למה הרגתם הצדיקים שלי, כגון ר' חנינא בן תרדיון, וכל הנהרגין על קדוש שמי, והן כופרים ואומרים לא הרגנו אותם, מיד הביא הקדוש ברוך הוא פורפוריא שלו ודן אותם ונותן להם אפופסין, הוי ולא שכח צעקת ענוים. 
[יד] [ט, יד] חננני ה'. חנני אין כתיב כאן, אלא חננני, שלש נוני"ן, כנגד שלש מלכיות. ראה עניי משונאי, כמה דאת אמר ואת עשו שנאתי (מלאכי א ג). מרוממי משערי מות. מגיהנם. ולמה תעשה לי כך, למען אספרה כל תהלתיך, כשתחזור שכינתך בשערי בתי ציון. אגילה בישועתך. אמר ר' אבהו זה אחד מן חמשה מקראות הקשות, שהן מלמדין שישועתן של ישראל היא ישועתו של הקדוש ברוך הוא, שנאמר כי שמחתי בישועתך (ש"א =שמואל א'= ב א). טבעו גוים בשחת עשו. זה פרעה ומצרים, שנאמר כי בדבר אשר זדו (שמות יח יא). ברשת זו טמנו. זה סיסרא ויבין מלך חצור. נלכדה רגלם. זה סנחריב. נודע ה' משפט עשה. בדין שהיה עשוי במצרים, שנאמר וידעו מצרים כי אני ה' (שמות יד ד). דבר אחר נודע ה' משפט עשה. בפרעה ובעמלק ובמלכי האמורי ובמלכי כנען ובסנחריב ונבוכדנאצר. בפועל כפיו נוקש רשע. זה המן, שנאמר ויתלו את המן על העץ אשר הכין למרדכי (אסתר ז י), ואנו מה חייבין לעשות, להודות לו על כך, הגיון סלה, שנאמר אז ישיר משה (שמות טו א), אז ידבר יהושע (יהושע י יב), ותשר דבורה (שופטים ה א). 
[טו] [ט, יח] ישובו רשעים לשאולה כל גוים שכחי אלהים. ר' אליעזר אומר כל הגוים אין להם חלק לעולם הבא, אמר ליה ר' יהושע אילו אמר כל גוים ושתק, יפה את היית אומר, ומה תלמוד לומר שכחי אלהים, הוי אומר ברשעי אומות העולם הכתוב מדבר. אמר ר' נחמיה כל תיבה שאין למ"ד בתחלתה נתן ה"א בסופה, כגון חרנה, מצרימה. התיבון ליה הא כתיב לשאולה, אמר ר' אבא בר זבדא לדיוטא התחתונה שבשאול. המזבחה, לרבות את הכבש, חרנה מצרימה ירושלימה, לרבות עיבורה דמתא, הימה לרבות את הלמן, השמימה לרבות את העננים הכפותין להם. כי לא לנצח ישכח אביון. ישראל שהוא אביון בגלות לא ישכח לנצח. ר' יודן אמר מה תקות ענוים תאבד לעד, אלא כשם שלא לנצח ישכח אביון, כך תקות ענוים לא תאבד לעד. 
[טז] [ט, כ] קומה ה' אל יעוז אנוש. לא יתעזזון במלכותיהן ובלישניהון. ישפטו גוים על פניך. מעשה תדיוטוס שלהן. שיתה ה' מורה להם. שית יראתך עליהם, ומרותך עליהם, הכנס בהם את השטות, שנאמר והאבדתי חכמים מאדום (עובדיה א), נבער כל אדם מדעת (ירמיה י יד), שכן בלשון יון קורין לשטיא מורא, ותן פרומביא בפיהם, כחמורים של טחנין. ידעו גוים אנוש המה סלה. כל מקום שתמצא אדם במקרא, אדם ממש, אדם ובהמה, אדם שדעתו כבהמה, איש גבר, חכמים. אנוש אדם, שוטה. 
[יז] דבר אחר [ט, א] על מות לבן. על מיתת נבל, כאותיות לבן כן אותיות נבל, ולמה כתיב לבן ולא נבל, שהוא דומה במעשיו ללבן. דבר אחר על מות לבן. על מיתת צדיקים, בני אל חי, שמוסרים נפשם למיתה על יחוד השם, ואינן דומין למתים אלא לחולין, וכן אמר שלמה השבעתי אתכם בנות ירושלים אם תמצאו את דודי מה תגידו לו שחולת אהבה אני (שה"ש =שיר השירים= ה ח), ומה חולי יש כאן, לא מיחוש ראש, ולא מיחוש מעיים, וממה אני חולה, מאהבתו של הקדוש ברוך הוא שנאמר כי חולת אהבה אני (שם /שיר השירים/ ב ה), ולא חולי בלבד, אלא אפילו על מות, על מיתה, שנאמר לריח שמניך טובים שמן תורק שמך על כן עלמות אהבוך (שם /שיר השירים/ א ג), שאהבו עליך למות, שנאמר כי עליך הורגנו כל היום (תהלים מד כג), אין לך אומה בעולם שיאמר לה הקדוש ברוך הוא רדי לים וירדה, כאומה זו שמסרה נפשה על אלהיה, אמר דוד עד היכן הבן אוהב את האב, עד שמוסר נפשו למיתה על כבודו, וכן נבוכדנאצר אמר כען (האיתיכון) [הן איתיכון] עתידין (דניאל ג טו), (ענה) [ענו] שדרך מישך ועבד נגו ואמרין למלכא (שם שם /דניאל ג'/ יו), אפילו אם אינו מצילנו, לאלהך לא (אנחנו) [איתנא] פלחין (שם שם /דניאל ג'/ יח), וכן הוא אומר כשיצאו מכבשן האש, ענה נבוכדנצר ואמר בריך אלההון די שדרך מישך ועבד נגו די שלח (מלאכא) [מלאכה] ושזיב לעבדוהי די התרחצו עלוהי (שם שם /דניאל ג'/ כח), ולא מסרו נפשם על מנת להנצל, אלא לישרף, ולמה כי עזה כמות אהבה (שה"ש =שיר השירים= ח ו), ראה עד היכן הבן אוהב אותך, הוי למנצח על מות לבן.
פרק י
[א] [י, א] למה ה' תעמוד ברחוק תעלים לעתות בצרה. זהו שאמר הכתוב ומלין לצד עילאה ימלל (דניאל ז כה), [אמר ר' יוסי] אין הרשעים מזדווגין אלא אם כן מחרפין ומגדפין להקב"ה, שנאמר ומלין לצד עילאה ימלל, זה הקדוש ברוך הוא, ואחר כך (לקדושי עליונים) [ולקדישי עליונין יבלא] (שם שם /דניאל ז'/), כמה דאת אמר קדושים תהיו (ויקרא יט ב), [אמר להם הקדוש ברוך הוא, הואיל ונתקדשתם לשמי עד שלא בראתי העולם, היו קדושים כשם שאני קדוש, שנאמר ואתם תהיו לי ממלכת כהנים וגוי קדוש (שמות יט ו), וכשם שאני עליון על כל העולם, כך אתם תהיו לי, וכשם שהלמ"ד עליון על כל האותיות, כך אתם, וכשם שהיו"ד קטנה, כך אתם קטנים, שנאמר כי אתם המעט מכל העמים (דברים ז ז)]. ומנין שנקראו ישראל עליונים, שנאמר ונתנך ה' אלהיך עליון וגו' (דברים כח א), משל לאדם שיש לו כרם, והיו הלסטים רוצים ליכנס בתוכו ולא היו יכולין, שהיה מסוייג בגדר, מה עשו פרצו את הגדר, ואחר כך נכנסו לתוך הכרם, כך אומות העולם באים ומזדווגים לישראל, שהן כרמו של הקדוש ברוך הוא, שנאמר כי כרם ה' צבאות בית ישראל (ישעיה ה ז), והן מחרפין להקב"ה ואחר כך לישראל, שנאמר ומלין לצד עילאה ימלל (דניאל ז כה), ואח"כ לקדושי עליונים, ואח"כ רוצין לבטל את התורה, שנאמר (להשנא זימניא) [להשניה זימנין] ודת (שם /דניאל ז'/), (זימניא) [זימנין] אלו המועדות, ודת זו התורה, שנאמר מימינו אש דת למו (דברים לג ב), ויתיהבון בידיה (דניאל שם /ז'/), יכול לעולם, תלמוד לומר עד עידן ועידנין ופלג עידן (שם שם /דניאל ז'/), ולמה אנו משתעבדין כל השעבודין הללו, על שהרחקת עצמך ממנו, לכך נאמר למה ה' תעמוד ברחוק. 
[ב] [דבר אחר [י, א] למה ה' תעמוד ברחוק]. זהו שאמר הכתוב ויהי כאשר קרא ולא שמעו (זכריה ז יג), אמר ר' יונתן שלש שנים ומחצה היתה שכינה אומרה ומכרזת דרשו ה' בהמצאו (ישעיה נה ו), ולא היה מי משגיח, וכן הוא אומר נדרשתי ללוא שאלו נמצאתי ללא בקשוני (שם /ישעיהו/ סה א), אמר ר' חנינא משל לשיירא שהיתה מהלכת בדרך, כיון שחשכה לה, באה אצל הבורגנין, אמר לה הבורגנין הכנס לי לבורגן, מפני חיות רעות, ומפני הלסטים, אמרה לו השיירא אין דרכי ליכנס לבורגני, כיון שהלך בא עליו אישון לילה ואפלה, חזר ובא אצל הבורגנין, והיה צועק ומבקש עליו שיפתח לו, אמר ליה הבורגנין אין דרכו של בורגנין להפתח בלילה, ואין דרכו של בורגני לקבל בשעה זאת, בשעה שבקשתי לא רצית, ועכשיו אין אני יכול לפתוח לך, כך אמר להם הקדוש ברוך הוא לישראל, שובו בנים שובבים (ירמיה ג יד כב), דרשו ה' בהמצאו (ישעיה נה ו), ואין אחד מהן מבקש לשוב, אמר הקדוש ברוך הוא אלכה ואשובה אל מקומי הראשון (הושע ב ט, ה טו), כיון שנמסרו למלכיות ולאומות, הם צועקים למה ה' תעמוד ברחוק, אמר להם הקדוש ברוך הוא כשבקשתי מכם לא קבלתם, עכשיו שאתם מבקשים ממני איני שומע לכם, מדה כנגד מדה, הוי אומר ויהי כאשר קרא ולא שמעו (זכריה ז יג), שמא עד עולם חס ושלום, עד עידן ועידנין ופלג עידן (דניאל ז כה). 
[ג] [י, ב] בגאות רשע ידלק עני. זה לוט שנתפס עם אנשי סדום. יתפשו במזמות זו חשבו. אלו השבטים. אמר ר' יודן מאן דאמר רחמנא וותרן הוא, יתוותרון בני מעוהי, אלא מאריך אף וגביה דיליה, אמר הקדוש ברוך הוא לשבטים אתם מכרתם אחיכם מתוך אכילה ושתיה, שנאמר וישבו לאכל לחם (בראשית לז כה), והרי הוא נוטל את שלו מתוך אכילה ושתיה, שנאמר והמלך והמן ישבו לשתות (אסתר ג טו). אמר ר' יששכר מה יוסף שמחל לאחיו, דכתיב לא אתם שלחתם אותי הנה (בראשית מה ח), ראה עד היכן היא מתוקנת להם, מי שאינו מוחל על אחת כמה וכמה. אמר ר' חנין אמר הקדוש ברוך הוא לשבטים אתם מכרתם אותו לעבד, שנאמר לעבד נמכר יוסף (תהלים קה יז), חייכם שאתם קורין בכל שנה ושנה עבדים היינו לפרעה במצרים. ר' פנחס בשם ר' הושעיא אמר שבטים גרמו לקרוע שמלת אביהם, והיכן נפרע להן במצרים, שנאמר ויקרעו שמלותם (בראשית מד יג), יוסף גרם לשבטים לקרוע שמלותם, [עמד בן בנו ונפרע לו, שנאמר ויקרע יהושע שמלותיו (יהושע ז ו), מנשה גרם לשבטים לקרוע], לפיכך הוקרע נחלתו, חציה בעבר הירדן, וחציה בארץ כנען, שבטים קרעו על בנימין, עמד בן בנו ונפרע לו, שנאמר ויקרע מרדכי את בגדיו (אסתר ד א). 
[ד] [י, ג] כי הלל רשע על תאות נפשו. אין הרשעים מחללין עצמן, עד שעושין תאותן, וכן נבוכדנאצר אמר מן קשוט די אלהכון הוא אלה (דניאל ב מז), ואין עוברין עבירה אלא אם כן עשאה חולין בפניו. ובוצע ברך נאץ ה'. ר' אליעזר בן יעקב אומר הרי שגזל סאה של חטין, טחנה ולשה [ואפאה] והפריש [ממנה] חלה, כיצד הוא מברך, אין זה מברך אלא מנאץ, ועליו נאמר ובוצע ברך נאץ ה'. דבר אחר ובוצע ברך, [אין בוצע אלא הנייה], כמה דאת אמר מה בצע בדמי (תהלים ל י), אמרה כנסת ישראל לפני הקדוש ברוך הוא רבונו של עולם בית אחד שהיה לך הנאה ממנו, עמדו השונאים [והחריבוהו, והן קיימין והוא חרב, והצדיקין שהיה לך הנאה מהן, עמדו הרשעים] והרגו מהן כמה וכמה, ונאצו שמך עליהן, והן קיימין, [הוי ובוצע ברך נאץ ה']. 
[ה] [י, י] ידכה ישוח. [אמר ר' יצחק] ודכה כתיב, שאין הרשע מזדווג אלא לכיוצא בו. ונפל בעצומיו חלכאים. אמר ר' חנינא בר פפא אין הרשע נופל עד שתמלא סאתו, [שנאמר תחת רשעים ספקם (איוב לד כו), במלאת ספקו יצר לו (שם /איוב/ כ כב)]. אמר ר' סימון אין הרשע מפיל בקולירין, אלא גבורין כמותו, שנאמר ולגוברין (גוברין) [גברי] חיל די בחייליה (דניאל ג כ), אמר ר' סימון כגון הקיסטור שהיה מכה ומסיר צלע וחוליא בבת אחת. אמר נבל בלבו. מה הדיין הזה משהוא נותנין פליטין לפניו עוד אינו רואה מה נעשה, כך אמר נבל בלבו שכח אל, כמה דאת אמר עבים סתר לו ולא יראה (איוב כב יד), כביכול הסתיר פניו בל ראה לנצח. 
[ו] [י, יב] קומה ה' אל נשא ידך. ר' יודן בשם ר' יהודה אמר אמרו ישראל לפני הקדוש ברוך הוא רבונו של עולם הגיעו הצרות על נפשנו כאדם שנשק עבים, פשוט ידך ודלינו. אל תשכח ענוים. לית את מינשי, וציון אמרה עזבני ה' וה' שכחני (ישעיה מט יד). על מה נאץ רשע אלהים אמר בלבו לא תדרוש. לית דין ולית דיין, הניח הקדוש ברוך הוא את עולמו והלך וישב לו בשמים. ראיתה כי אתה עמל וכעס תביט. שעשו הרשע בא ומחריב את מקדשך, ושבה את ישראל בקולרין, והגלה אותם מארצם. לתת בידך. כמה דאת אמר היתה עלי יד ה' (יחזקאל לז א), שהיית משרה רוח הקדש על יצחק, שהיה יודע שעשו הרשע עתיד לירש גיהנם ולהרגיזך, ואמר לו הנה משמני הארץ יהיה מושבך ועל חרבך תחיה (בראשית כז לט מ). עליך יעזוב (חילך) [חלכה]. ישראל העני עליך עזב בטחונו, כשמלכות הרשעה אמרה לישראל הבא גולגלתך, והוא אומר יתמין אנא זיין, והוא אומר לו שמעית עלי דאנא זיין יתמין דילך, זיל לגבי אלהא דיעקב, דכתיב ביה אבי יתומים ודיין אלמנות (תהלים סח ו), והוא זיין יתמין דילך, יעמוד לכם רומוס ורומילוס, אותם שגדילה אומן, וזימן להם זאיבה אחת שתניק, והניקה אותן, ועמדו ובנו שני צריפין ברומי, הוי יתום אתה היית עוזר. דבר אחר ראיתה כי אתה עמל וכעס תביט. ראית שנבוכדנאצר הרשע בא ומחריב את מקדשך, ושבה את ישראל בקולרין, ומגלה אותם מארצם, לתת בידך, ואת משרה שכינתך על ידי ירמיהו, ואמר ועבדו אותו [כל הגוים] ואת בנו (ירמיה כז ז). עליך יעזוב (חילך) [חלכה] למחר הוא נוטל לחנניה מישאל ועזריה בכבשן האש, ואמר (מאן) [ומן] הוא אלה (דשיזבונכון) [די ישיזבנכון] מן ידי (דניאל ג טו). יתום אתה היית עוזר, יתומה אחת נשתיירה לך, זו ושתי, שעשתה אגוסטא במלכות שאינה שלה, שנאמר גם ושתי המלכה (אסתר א ט), מה כתיב בתריה, שבור זרוע רשע ורע תדרוש רשעו בל תמצא, רשעו תדרוש ולא תמצא לו זכות. 
[ז] [י, טז] ה' מלך עולם ועד. אימתי כשיאבדו גוים מארצו, תאות ענוים שמעת ה'. ר' יודן בשם רב אחא אמר זה משה שנקרא עניו מאד, שנאמר והאיש משה עניו מאד (במדבר יב ג), בשעה שאמר לו הקדוש ברוך הוא למשה דבר אל אהרן אחיך ואל יבא בכל עת אל הקדש (ויקרא יו ב), התחיל מצטער, אמר כמדומה אני שאין אחי יכול לכנוס לפנים מן המחיצה, יש עת לשעה, יש עת ליום, יש עת לשנה, יש עת לשתים עשרה שנה, יש עת לשבעים שנה. יש עת לשעה, מגופיה דקרא, ואל יבא בכל עת (ויקרא שם /ט"ז/). יש עת ליום, ומים במשורה תשתה [וגו'] מעת עד עת תשתה (יחזקאל ד יא). יש עת לשנה, שנאמר ויהי לעת תשובת השנה (דה"א =דברי הימים א'= כ א). יש עת לשתים עשרה שנה, שנאמר עד עת בא דברו (תהלים קה יט), יש עת לשבעים שנים, שנאמר כי לפי מלאת לבבל שבעים שנה אפקד אתכם (ירמיה כט י), וכתיב עד עת פקדי אותם (שם /ירמיהו/ כז כב). יש עת לעולם, שנאמר מעת דגנם ותירושם רבו (תהלים ד ח), וכתיב ויהי עתם לעולם (שם /תהלים/ פא יו). אמר ליה הקדוש ברוך הוא לא כשם שאתה סבור, לא עת ליום, ולא עת לשעה, [ולא עת לשנה, ולא עת לשתים עשרה שנה, ולא עת לשבעים שנה, ולא עת לעולם], אלא בכל שעה שהוא רוצה ליכנס יכנס, התחיל לומר תאות ענוים שמעת ה'. תכין לבם תקשיב אזנך. אמר ר' יהושע בן לוי אם הניבו שפתיו של אדם בתפלה יהא מבושר שנשמעה תפלתו, שנאמר בורא ניב שפתים שלום (ישעיה נז יט), ר' (יהושע) [שמואל] בר נחמן אמר אם כוון אדם לבו בתפלה, יהא מבושר שנשמעה תפלתו, שנאמר תכין לבם תקשיב אזנך. 
[ח] דבר אחר [י, א] למה ה' תעמוד ברחוק. זהו שאמר הכתוב בצאנם ובבקרם ילכו לבקש את ה' ולא ימצאו חלץ מהם (הושע ה ו), פילוסופיס אחד שאל את רבן גמליאל יש לכם לומר מקוים אנו למקום שיגאלנו, אמר לו הן, אמר לו שקר אתם אומרים, אינו שב אליכם, ולא אמר הכתוב חלץ מהם (שם /הושע ה'/), וכי יש אשה חולצת [ויכול בעלה לשוב אליה, מכאן שאינו שב אליכם, השיבו רבן גמליאל מי חולץ האשה או האיש, אמר לו האשה חולצת], אמר ליה הוא חלץ אותנו, ואנו לא חלצנו לו, יבמה דחלצו לה אחין מידי מששא אית ביה, מי כתיב חלץ להם, מהם כתיב, וכן הוא אומר קמתי אני לפתוח לדודי ודודי חמק עבר (שה"ש =שיר השירים= ה ה ו), התחילו קוראין למה ה' תעמוד ברחוק.
פרק יא
[א] [יא, א] למנצח לדוד בה' חסיתי איך תאמרו לנפשי נודי הרכם צפור. זהו שאמר הכתוב ה' לי לא אירא מה יעשה לי אדם (תהלים קיח ו), משל למלך שהיה לו עבד והיה מחבבו מכל עבדיו, והיו בני ביתו מתקנאין בו, אמר מרי חייס לי מה בר נש יכול לי. נודי הרכם צפור, אמר ר' אחא בשעה שגלו ישראל היו אומות העולם אומרים להגלותן ממקומן, אמרו כנוד נדדו הרב ותלמידו, נודו כתיב נודי קרי, כלפי מעלה וכלפי מטה אמרו, כלפי מעלה כצפור נודדת מן קנה כן איש נודד ממקומו (משלי כז ח), ואין איש אלא הקדוש ברוך הוא, שנאמר ה' איש מלחמה (שמות טו ג), ואין מקומו אלא בית המקדש, שנאמר זאת מנוחתי עדי עד (תהלים קלב יד). 
[ב] [יא, ב] כי הנה הרשעים ידרכון קשת. ר' ברכיה בשם ר' אבא אומר זה שבנא ויואח, שעשו איגרת ותחבוה בחץ בעד החלון ופשטוה לסנחריב, וכתבו בה חזקיה וישעיהו אינן מניחין אותנו להשלים עמך. לירות במו אופל לישרי לב, לשני ישרי לב, לחזקיה ולישעיהו. כי השתות יהרסון צדיק מה פעל. אם הצדיקים שהשתיתו עולמך, כדכתיב וצדיק יסוד עולם (משלי י כה), ועמדו הרשעים ופיגרו אותם, צדיק העולם הוא הקדוש ברוך הוא, מה פעולה הניחו לך בעולמך, ומה אבן שתיה, שממנה הושתת העולם, עמדו רשעים עליה ופיגרו אותה, אתה צדיק העולם מה הנייה יש לך בעולמך ובפועלתך, ומה אם השיתין שהם קדומים על התהום, עמדו רשעים ופיגרו אותם, צדיק העולם מה פעולה פעלת. 
[ג] [יא, ד] ה' בהיכל קדשו ה' בשמים כסאו. כל זמן שבית המקדש קיים היתה שכינה שרויה בתוכה, וכיון שגרמו העונות, ונחרב בית המקדש, סילק שכינתו בשמים, שנאמר ה' בשמים כסאו. אמר ר' אלעזר בן פדת בין חרב ובין שאינו חרב, השכינה לא זזה ממקומה, שנאמר ה' בהיכל קדשו, אף על פי שכסאו בשמים שכינתו בבית המקדש, שנאמר והיו עיני ולבי שם כל הימים (מ"א =מלכים א'= ט ג), וכן הוא אומר ויענני מהר קדשו סלה (תהלים ג ה), אף על פי שהוא הר בקדושתו הוא עומד. אמר ר' אלעזר [בן פדת] ראה היאך כורש אומר ויעל לירושלים אשר ביהודה ויבן את בית ה' אלהי ישראל הוא האלהים אשר בירושלים (עזרא א ג), אף על פי שהוא חרב עכשיו הוא האלהים לא זז משם. אמר ר' סימון ראה מה כתיב כי עתה תצאי מקריה ושכנת בשדה (מיכה ד י), [ושכינתי כתיב ושכנת קרי], אף על פי שחרב ונעשה שדה שכינתי בשדה, ואין שדה אלא בית המקדש, שנאמר ראה ריח בני כריח שדה (בראשית כז כז). אמר ר' אחא לעולם אין השכינה זזה מכותל מערבי, שנאמר הנה זה עומד אחר כתלנו (שה"ש ב ט). אמר ר' ינאי מלך בשר ודם כשהן נכנסין לטרקלין, אינו רואה מה בקיטון, אבל הקדוש ברוך הוא אינו כן, אלא ה' בהיכל קדשו ה' בשמים כסאו, הודו על ארץ ושמים, צופה ומביט בכל באי העולם, ואין העין שולטת בו. 
[ד] [יא, ה] ה' צדיק יבחן. למי הוא בוחן לצדיקים, שיכולין לעמוד בנסיונותיו, משל לאיכר שיש לו פרות הרבה, למי הוא בוחן לשום העול לחרוש, לעגלת טוב צואר ובעלת כח, מלומדה לחרוש. ולמה אין בוחן לרשעים, אמר ר' יוסי לפי שאינן יכולין לעמוד בו. אמר ר' יוסי בר' חנינא הפשתני הזה בזמן שהפשתן קשה, אין מקיש עליו ביותר, לפי שהוא פוקע, אבל כשהפשתן יפה, הוא מקיש עליו ביותר, לפי שהוא משבח והולך, כך אין הקדוש ברוך הוא מנסה את הרשעים, לפי שהן מחרפין ומגדפין כלפי שמיא, שנאמר והרשעים כים נגרש (ישעיה נז כ), ולמי הוא מנסה, לצדיקים, כי ה' צדיק יבחן, אבל רשע ואוהב חמס שנאה נפשו, רשע זה ישמעאל, ואוהב חמס זה עשו, שנאמר ואת עשו שנאתי (מלאכי א ג). 
[ה] [יא, ו] ימטר על רשעים פחים אש וגפרית. גומרין דאשא, כמה דאת אמר פחם לגחלים ועצים לאש (משלי כו כא), [אמר הקדוש ברוך הוא כל מי שהוא מעלה עצמו, סופו לידון באש. אנשי דור המבול, שנאמר [בעת יזרבו נצמתו] בחומו נדעכו ממקומם (איוב ו יז). אנשי המגדל, שנאמר ויתרם אכלה אש (איוב כב כ). אנשי סדום, שנאמר וה' המטיר על סדום [ועל עמורה גפרית ואש] (בראשית יט כד). פרעה, שנאמר ויהי ברד ואש (שמות ט כד). סנחריב, שנאמר ותחת כבודו יקד יקוד וגו' (ישעיה י יו), ששרף אותו מבפנים והניח בגדיו מבחוץ, על שהיה מבני שם, שנאמר בני שם וגו' (בראשית י כב). סיסרא, שנאמר מן שמים נלחמו הכוכבים ממסילותם וגו' (שופטים ה כ). נבוכדנאצר, שנאמר קטל המון שביבא די נורא (דניאל ג כב). אדום, שנאמר ויהיבת ליקידת אשא (דניאל ז יא). גוג ומגוג, שנאמר ושלחתי אש במגוג (יחזקאל לט ו). שאר האומות, שנאמר כי באש ה' נשפט (ישעיה סו יו). חירם, שנאמר ואוציא אש מתוכך (יחזקאל כח יח)]. דבר אחר פחים, מצודים, כמה דאת אמר כמהר צפור אל פח (משלי ז כג). אש וגפרית. שבעה מדורי גיהנם כתובים בפסוק, פחים ב', אש וגפרית ב', ורוח א', זלעפות ב', הרי כאן ז' מדורי גיהנם. ורוח זלעפות, אמר ר' יודן בשעה שאדם מריח גפרית נפשו סולדת עליו, לפי שיודעת שבה עתידה לידון, שנאמר (ברוח) [כרוח] קדים אפיצם (ירמיה יח יז). מנת כוסם. ארבעה כוסות של פורעניות הקדוש ברוך הוא משקה לאומות העולם, שנאמר כי כוס ביד ה' (תהלים עה ט), כוס (זה) [זהב] בבל (ירמיה נא ז), (שנאמר) קח את כוס [היין] החימה (שם /ירמיה/ כה טו), ורוח זלעפות מנת כוסם (תהלים יא ו). וארבעה כוסות של ישועה משקה לישראל, ה' מנת חלקי וכוסי (שם /תהלים/ יו ה), כוסי רויה (שם /תהלים/ כג ה), [והדין] כוס ישועות (שם /תהלים/ קיו יג), ישועה לא נאמר, אלא ישועות, לשון רבים. 
[ו] [יא, ז] כי צדיק ה' צדקות אהב. ר' יהודה ב"ר סימון אמר כל אומן שונא בני אומנתו, אבל הקדוש ברוך הוא אינו כן, אלא צדיק אוהב צדקות. מהו ישר יחזו פנימו, [שבע כתות הן שהן עתידין לעמוד לפני הקדוש ברוך הוא לעתיד לבא, ואיזו הכת המעולה שבהן שהיא מקבלת פני שכינה, זו כת ישרים, שנאמר ישר יחזו פנימו], פניו לא נאמר, אלא פנימו, פני שכינה ופמליא שלו, ואומר ישבו ישרים את פניך (תהלים קמ יד). דבר אחר [יחזו פנימו], היה לו לומר ישרים יחזו פנימו, או ישר יחזה פניו, מה יחזו פנימו, אלא הם יראו פני ישרו של עולם, וישרו של עולם יחזה פניהם של ישרים, ישר זה הקדוש ברוך הוא, שנאמר צדיק וישר הוא (דברים לב ד). דבר אחר ישר יחזו פנימו. יעשו פני הישר כמחזאות הללו המאירות לעולם, אלו שבע כתות של צדיקים שעתידין להיות מאירות לעולם, ופניהם [דומות כחמה כלבנה כרקיע ככוכבים כברקים כשושנים כלפידים]. כחמה, שנאמר ואוהביו כצאת השמש (שופטים ה לא). כלבנה, שנאמר כירח יכון עולם (תהלים פט לח). כרקיע, שנאמר והמשכילים יזהירו כזהר הרקיע (דניאל יב ג). ככוכבים, שנאמר ומצדיקי הרבים ככוכבים (שם שם שם /דניאל י"ב ג'/). כברקים שנאמר כברקים (ירוצון) [ירוצצו] (נחום ב ה). כשושנים, שנאמר למנצח על שושנים (תהלים מה א, סט א). כלפידים, שנאמר (ומראיהם) [מראיהן] כלפידים (נחום ב ה). כת ראשונה יושבת לפני המלך, ורואה פני המלך, שנאמר ישבו ישרים את פניך (תהלים קמ יד), ואומר ישר יחזו פנימו (שם /תהלים/ יא ז), כת שניה יושבת בבית המלך, שנאמר אשרי יושבי ביתך (תהלים פד ה), כת שלישית עולה בהר לקראת המלך, שנאמר מי יעלה בהר ה' (תהלים כד ג), כת רביעית בחצר המלך, שנאמר אשרי תבחר ותקרב ישכון חצריך (תהלים סה ה), כת חמישית באהל המלך, שנאמר ה' מי יגור באהלך (תהלים טו א), כת ששית בהר קדשו של המלך, שנאמר מי ישכון בהר קדשך (שם שם /תהלים ט"ו/), כת שביעית במקום המלך, שנאמר ומי יקום במקום קדשו (שם /תהלים/ כד ג). וכל כת וכת יש לו מדור בפני עצמו בגן עדן, וכנגדן שבע בתי דירות לרשעים בגיהנם, ואלו הן. שאול, ואבדון, וצלמות, ארץ תחתית, וארץ נשיה, וגיהנם, ודומה. ר' לוי אמר דומה זה חצר מות, ולמה נקרא שמו חצר מות, חצר של רוחות בני אדם מתים, ומקום הוא כמין בנין, וחצר מוקף גדר, ולפני חצר נחל, ולפני הנחל שדה, ובכל יום ויום מוציא דומה את הרוחות, ואוכלות את השדה, ושותות את הנחל, וכל אדם השותה מים בין השמשות גוזל את מתיו, ולמה נקרא שם שר של הרוחות דומה, שהוא שומר דוממות, שאוכלות ואינן מדברות, שותות ואין קולן נשמע, ומה בין רוח לנשמה, נשמה דומה כמין חגב בעל כנפים, ושלשלת קשורה ברגלו, ותלויה בחוט השדרה, וכשאדם ישן יוצאה נשמתו ומשוטטת בעולם, והן הן החלומות שאדם רואה, ולפיכך כשאדם ישן, קוראין לו כמה פעמים ואינו עונה, וכשנוגע בו מיד עונה, ובזמן שיגיע קצו ליפטר מן העולם, בא מלאך המות לטול נשמתו של אדם, הנשמה דומה כמין קנה מלא דם, ויש לה קנים קטנים שהן מתפזרין בכל הגוף, ותופס המלאך בראש הקנה ומושכו, מגוף הצדיק מושכו בנחת, כאלו מושך חוט מן החלב, מגוף הרשע דומה כאלו מושך פיטורי בפי וושט, ויש אומרים כצפורי בפי וושט, ויש אומרים כמושך קוצים מעל גבי הצמר, וכפיטורי מעל גבי הכלך, ויש אומרים כי חיוורא דגבבא דלאחורי נשרי, ומיד מת, והרוח יוצאה ויושבת על חוטמו עד שמסריח, וכיון שמסריח צועקת ובוכה לפני הקדוש ברוך הוא ואומרת לפניו רבונו של עולם אנה מוליכין אותי, ומיד נוטלו דומה ומוליכו לחצר מות אצל הרוחות, אם הוא צדיק, אומרים לפניו פנו מקום לפלוני צדיק, והולך ממדור למדור, עד שרואה פני שכינה, לכך נאמר ישר יחזו פנימו, הרי שבע מדורות לצדיקים, ושבע מדורות לרשעים, רשעים לפי מעשיהם, ולצדיקים לפי מעשיהם. 
[ז] [יא, ז] [ישר יחזו פנימו]. אמרו חכמים יקום איש צרורות היה (בן אשתו) [בן אחותו] של יוסי בן יועזר איש צרידה, הוה רכיב על סוסיא כד הוה אשתמד, נפיק גזירתיה על יוסי בן יועזר לאיצטלבא, ואזיל קמיה שירתא ונפק לאיצטלבא, אמר ליה חמי סוסיא דארכבי מרי, וחמי סוסיא דארכיב לך מרך, אמר ליה אם כן למכעיסיו, קל וחומר לעושי רצונו, אמר ליה ועושה אדם רצונו יותר ממך, אמר ליה אם לעושי רצונו כך, קל וחומר למכעיסיו נכנס בו הדבר כארס של עכנא, הלך וקיים בעצמו ארבע מיתות בית דין, סקילה שריפה הרג וחנק, מה עשה, הביא קורה ונעצה בארץ, וקשר בה נימא, וערך עצים, והקיף עליהם גדר של אבנים, ועשה מדורה לפניה, ונעץ את החרב באמצע, והצית את האש תחת העצים מתחת האבנים, ונתלה בקורה ונחנק ונפסקה הנימא ונפל לאש וקודמתו החרב, ונהפך עליו גדר של אבנים, ויצאה נשמתו וקבלוהו בתשובה, נתנמנם יוסי בן יועזר וראה מטתו פורחת באויר, ואמר ראו לשעה קלה קדמני זה לגן עדן.
פרק יב
[א] [יב, א] למנצח על השמינית [מזמור לדוד] הושיעה ה' כי גמר חסיד כי פסו אמונים מבני אדם. זהו שאמר הכתוב אבד חסיד מן הארץ (מיכה ז ב), אדרינוס שחיק עצמות שאל באיזה זכות אומה זו עמדה, אמרו לו יש בהם חסידים, ויש בהם צדיקים שעמלים בתורה ועוסקין במצות, מיד גזר והטיל מזה גמסאות על הארץ, כיון שנתנו עליהם העול הזה, חדלו מלעסוק בתורה, ועל זה אמר דוד הושיעה ה' כי גמר חסיד. מעשה בחסיד אחד שאבדה מטרונא אחת קופסא מליאה דינרין, מצאה אותו חסיד, כיון שהביאה אמרו לה אינו יודע מה היא לפיכך הביאה לך, אמרה להן קיטמא כולה דהבא מלבר, ואתם אומרים אינו יודע מה היא, אמרה ליה תהא אומתיה מסיראה לך, אמרו לה הוא מחזיר אבדתך ואת מקללת אותו, אמרה להן אילו עוד הוה באומתיה כוותיה, אנן לא הוינא בעלמא, וגזרה עליו שיהא נכנס ויוצא שלא ברשות, ונמצאו בני אדם עסוקין בהדי סימפוניא, ופינה אותם משם אותו חסיד, וכשמת קראו עליו דורו הושיעה ה' כי גמר חסיד כי פסו אמונים מבני אדם, אמר ר' פנחס מבני אדם פסו, אבל מן המלאכים לא פסו, ובמה הן בני אדם עסוקין, שוא ידברו איש אל רעהו. מעשה בעיר אחת שלא היתה בה מלח, והיה בה חבורה של חמרים, אומרים הולכים אנו למקום פלוני ומביאין מלח, ומוכרין עד שלא יבואו אחרים, והיה להם ראש לחבורה, אמרו לו נלך למקום פלוני, אמר להן יש לי לחרוש למחר, אלא המתינו עד שאחרוש, ואחר כך נלך, אמרו לו הן, מה עשה, אמר לאשתו סימן זה בידך, אם אומר לך הביאי לי את העול, את תני לי את האוכף, אם אומר לך תני לי את הקנקן, את תני לי את השק, מה עשה, נתן את השק על גבי החמור והלך לו, ואותן חביריו ישנו עד הבקר, עמדו בבקר וקראו לה, אמרו להן שכנים מי אתם מבקשים, פלוני כבר הלך לו מאמש, והלכו להם בבקר ומצאוהו חזור בדרך, אמרו לו למה עשית כך, אמר להם אי אתם יודעים למה, אלמלא הלכנו כלנו מיד היה נופל בזול, עכשיו אני הבאתי, עד שאתם באים שלי מכור, וכשתבואו אתם תמכרו ביפה, לכך נאמר שוא ידברו, אם אין אתה עושה את העול אוכף ואת הקנקן שק, אי אתה יכול לעמוד. מעשה בר' יונתן שהיו עדשים מצפצפין, והיה לו קרוב בעיר אחת וירד אצלו, אמר ליה ר' יונתן עדשים אני מבקש, יש מהם בעיר, אמר לו מכמה, אמר לו מכך וכך, וכל זמן שתבא אני נוטל לך, לימים הלך ר' יונתן בעיר לבית קרובו שאל עליו, אמרה לו אשתו בשדה הוא, המתין לו ולא בא, שאל לאחד מבני העיר יש כאן עדשים, אמר לו לאו, רצונך בחטים, אמר להם עדשים אני רוצה, אמרו לו אין כאן, נוטל מכך וכך, והרבה עליו את הדמים יותר ממה שאמר לו קרובו ונטל הימנו, בא קרובו מן השדה, אמר ליה ר' יונתן ולא אמרת לי שכך וכך העדשים, הרי הוסיפו עלי יותר ממה שאמרת לי, אמר ליה שמא עדשים אמרת להם, אמר ליה אלו אמרת להם חטים אני מבקש, היו אומרים לך רצונך בעדשים, ועכשיו שאמרת להם עדשים אני מבקש, אמרו לך רצונך בחטים, לכך נאמר שוא ידברו איש אל רעהו שפת חלקות. ר' חייא צפוראה אזיל למיזבן חטים מסורא, אמר ליה יונתן כד תהוי בעי חטין, הוי אומר שעורים אני מבקש, וכד תהוי בעי שעורין, הוי אומר חטין אני מבקש, ולא יסקון לך תרעא, הוי אומר שוא ידברו איש אל רעהו. שפת חלקות. שמחליקין בשפתותיהם. בלב ולב ידברו. אחד בפה ואחד בלב. 
[ב] [יב, ד] יכרת ה' כל שפתי חלקות לשון מדברת גדולות. בר קפרא בשם ר' נתן אמר קשה לשון הרע שכבר בא דוד וכרתו ברוח הקדש, שנאמר יכרת ה' כל שפתי חלקות, קשה לשון הרע משלש עבירות שנקראו גדולות, עבודה זרה וגלוי עריות ושפיכות דמים. בעבודה זרה כתיב אנא חטא העם הזה חטאה גדולה (שמות לב לא), בגילוי עריות כתיב ואיך אעשה הרעה הגדולה הזאת (בראשית לט ט), בשפיכות דמים כתיב גדול עוני מנשוא (שם /בראשית/ ד יג), ובלשון הרע כתיב יכרת כל שפתי חלקות לשון מדברת גדולות. אשר אמרו ללשוננו נגביר שפתינו אתנו מי אדון לנו. אמר ר' יוסי ב"ר חנינא אין אדם מספר לשון הרע על חבירו עד שהוא כופר בעיקר, שנאמר מי אדון לנו, ללשננו כתיב, לומר לך אם הפך לשונך לומר לשון הרע על חבירך, לך ושננו בדברי תורה. [כביכול צווח על מספרי לשון הרע, מי יקום (לנו) [לי] עם מרעים (תהלים צד יו), מי יכול לעמוד להם בגיהנם, וגיהנם צווחת אף אני איני יכולה לעמוד בהן, אמר הקדוש ברוך הוא אני מלמעלה ואתה מלמטה, שנאמר חצי גבור שנונים (תהלים קכ ד), מי קשה המכה בחרב או המכה בחץ, המכה בחרב אינו יכול להמית אלא אם כן קרוב אצלו, והמכה בחץ זורק אותו, ומכה אותו בכל מקום, שנאמר חץ שחוט לשונם (ירמיה ט ז), ואומר שיניהם חנית וחצים (תהלים נז ה)]. אמר ר' שמעון בן יוחי למה נקרא לשון הרע לישן תליתאי, לפי שהורג שלשה, האומרו והמקבלו והנאמר עליו, רב ביבי בשם ר' יהושע אמר מצינו שהרג לשון הרע ארבעה בימי שאול, דואג שאמרו, ושאול שקבלו, ונוב עיר הכהנים שנאמר עליו, ואבנר, [אבנר למה נהרג], שהיה ספק בידו למחות ולא מיחה. ר' זעירא שלח לר' סימון אתה סיפק בידך למחות, למה אין אתה מוחה, אמר לו אינן מן הנאנחים ולא מן הנאנקים, אמר לו ר' זעירא מה נעשה לאותן הנאנחים והנאנקים, לא מהן התחילה מדת הדין. 
[ג] [יב, ו] משוד עניים מאנקת אביונים. בשעה שהדיינים מבקשים לקלקל את הדין, הקדוש ברוך הוא מסלק שכינתו מביניהם, שנאמר עתה אקום יאמר ה', אומר הקדוש ברוך הוא מיד אקום. אמר ר' יודן גדול עונש גזל עניים, יותר מעון דור המבול, בדור המבול כתיב ה' למבול ישב (תהלים כט י), כביכול בישיבה נפרע מהם, ועכשיו עתה אקום, אינו נפרע מהם אלא בקימה. אשית בישע יפיח לו. ר' הושעיא אמר כשאשית ישועה לאלו, ארתיח מדת הדין לאלו. 
[ד] [יב, ז] אמרות ה' אמרות טהורות. אמר ר' יהושע בן לוי עיקם הקדוש ברוך הוא שתים ושלש תיבות בתורה, שלא להוציא דבר מגונה מפיו, וכו' מפורש לעיל במזמור אשרי האיש. [אמרות ה' אמרות טהורות כסף צרוף]. אמר ר' תנחום אמר הקדוש ברוך הוא למשה שתי אמירות אמרתי לך והן טהורות, ולמי נתנם לשבט לוי, שכתוב בו וישב מצרף ומטהר כסף [וטהר את בני לוי וגו'] (מלאכי ג ג), ואי זה הוא, זו פרשת [פרה אדומה ופרשת המת] אמור אל הכהנים בני אהרן (ויקרא כא א). [מזוקק שבעתים]. אמר ר' ינאי לא ניתנה דברי תורה חתיכין, אלא על כל דבור שהיה אומר הקדוש ברוך הוא למשה היה אומר מ"ט פנים טהור, ומ"ט פנים טמא, אמר לפניו רבונו של עולם עד מתי נעמוד על בירורו של דבר, אמר ליה אחרי רבים להטות, רבו המטמאין טמא, רבו המטהרין טהור, ר' אבהו בשם ר' יונתן אמר תלמיד וותיק היה לו לר' עקיבא, ור' מאיר שמו, והיה מטהר את השרץ מן התורה במ"ט פנים טהור, ובמ"ט פנים טמא, ר' יהושע בן לוי אמר תינוקות שהיו בימי שאול ודוד ובימי שמואל, היו יודעין לדרוש את התורה במ"ט פנים טהור, ובמ"ט פנים טמא, כמפורש במזמור ז'. 
[ה] [יב, ט] סביב רשעים יתהלכון. ר' יהודה אומר סביב לרשעים צדיקים מהלכין, בשעה שהצדיקים בגן עדן ורואין את הרשעים נדונין בגיהנם, נפשם שמחה עליהם, הדא הוא דכתיב ויצאו וראו בפגרי האנשים הפושעים בי (ישעיה סו כד), באותה שעה צדיקים נותנין שבח והודייה להקב"ה על היסורין שהביא עליהן בעולם הזה, שנאמר ואמרת ביום ההוא אודך ה' כי אנפת בי (ישעיה יב א), בעולם הזה, ישוב אפך ותנחמני (שם שם /ישעיהו י"ב/), ותראני נקמה מאויבי בעולם הבא, ואימתי כרום זלות לבני אדם, [כרם כתיב], כשירים הקדוש ברוך הוא לצדיקים המזולזלים בעולם הזה בעיני בני אדם. דבר אחר לכשירים הקדוש ברוך הוא כרם הבזוי לעולם הבא, [אין כרמו של הקדוש ברוך הוא אלא ישראל], שנאמר כי כרם ה' צבאות בית ישראל ואיש יהודה נטע שעשועיו (ישעיה ה ז), אמר ליה ר' נחמיה עד מתי אתה עוקם עלינו את המקרא, אלא סביב רשעים יתהלכון, סביב לצדיקים רשעים יתהלכון, בשעה שהרשעים יוצאין מגיהנם, ורואין את הצדיקים [יושבין] בשלוה בגן עדן, נפשם מתמעטת, הדא הוא דכתיב רשע יראה וכעס (תהלים קיב י), אימתי, כרום זלות לבני אדם, כשירים הקדוש ברוך הוא ויפרסם מצות הבזויות בתורה, מה לך יוצא ליהרג, על שמלתי את בני, מה לך יוצא ליסקל, על ששמרתי את השבת, מה לך יוצא לישרף, על שאכלתי מצה, מה לך לוקה בפרוגין, על שעשיתי רצון אבי שבשמים, הדא הוא דכתיב מה המכות האלה בין ידיך ואמר אשר הכיתי בית מאהבי (זכריה יג ו), המכות האלו גרמו לי לאהוב לאבי שבשמים, לכך כתיב כרום זלות לבני אדם, לכשירומם הקדוש ברוך הוא מצות בזויות בעולם הזה.
פרק יג
[א] [יג, א] למנצח מזמור לדוד עד אנה ה' תשכחני נצח. זהו שאמר הכתוב ויהי כאשר קרא ולא שמעו כן יקראו ולא אשמע (זכריה ז יג), [אמר ר' יצחק] מדה כנגד מדה, אמר הקדוש ברוך הוא לפי שאמרתי ארבעה פעמים עד אנה, כדכתיב עד אנה ינאצוני (במדבר יד יא), ועד אנה לא יאמינו בי (שם שם /במדבר י"ד/), עד אנה מאנתם (שמות יו כח), עד מתי לעדה הרעה (במדבר יד כז), אף אתם עתידין לומר ארבעה פעמים עד אנה, ועתיד אני למסור אתכם ביד ארבעה מלכיות, ואתם אומרים בעת צרתכם ארבעה פעמים עד אנה, [עד אנה ה' תשכחני נצח, עד אנה תסתיר את פניך ממני, עד אנה אשית עצות בנפשי, עד אנה ירום אויבי עלי], עד אנה ה' תשכחני נצח, במלכות בבל, עד אנה תסתיר פניך, במדי ופרס, עד אנה אשית עצות, ביון, עד אנה ירום אויבי עלי, באדום הרשעה. דבר אחר עד אנה ה' תשכחני נצח. אמרה כנסת ישראל לפני הקדוש ברוך הוא, רבונו של עולם יש מלך בלא כסא, יש מלך בלא עטרה, יש מלך בלא פלטרין, עד אנה תשכחני נצח, אנשיית מה דאמרת לשמואל הנביא, וגם נצח ישראל לא ישקר ולא ינחם (ש"א =שמואל א'= טו כט), אתה הוא נצחונן של ישראל, לא תשקר בברית הכרות בינך ובין אבות העולם, ולא תנחם על הטובות מלהביא עלינו, וכן הוא אומר לא איש אל ויכזב ובן אדם ויתנחם (במדבר כג יט), אמר ר' שמואל בר נחמני הפסוק הזה לא ראשו סופו, ולא סופו ראשו, אלא בשעה שהקב"ה גוזר להביא טובה לעולם, לא איש אל ויכזב (שם /במדבר כ"ג/), ובשעה שהוא גוזר להביא רעה לעולם, ההוא אמר ולא יעשה (שם שם /במדבר כ"ג/). בשעה שאמר וגם את הגוי אשר יעבודו דן אנכי (בראשית טו יד), לא איש אל ויכזב, ובשעה שאמר ועבדום וענו אותם (בראשית שם /ט"ו/ יג), ההוא אמר ולא יעשה. וכן בשעה שאמר הקדוש ברוך הוא לאברהם, כי ביצחק יקרא לך זרע (בראשית כא יב), לא איש אל ויכזב, ובשעה שאמר קח נא את בנך את יחידך (שם /בראשית/ כב ב), ההוא אמר ולא יעשה. אמר ר' ברכיה מעשה באחד שהיה יושב ודורש כל אלמנה ויתום לא תענון (שמות כב כא), אלמנה אחת שמעה אתיא לגביה אמר לה זילי השתא, אמרה ליה לא אתית לגבך, אלא על דשמעית יתך אומר כל אלמנה ויתום לא תענון, ואת אמרת לי זילי ואת אתיא למחר, כך אמרו ישראל לפני הקדוש ברוך הוא רבונו של עולם לא באנו אצלך אלא סמוכים על רחמיך, שנאמר כי לא לנצח ישכח אביון (תהלים ט יט), ואת מנשי יתנא. 
[ב] [יג, ב] עד אנה ה' תשכחני. אמר ר' חנינא אמרה כנסת ישראל לפני הקדוש ברוך הוא רבונו של עולם לשעבר היה עושה מלחמותינו, שנאמר כי אז יצא ה' לפניך (ש"ב =שמואל ב'= ה כד), אף לאחרונים אתה עתיד לעשות כן, שנאמר ויצא ה' ונלחם בגוים ההם (זכריה יד ג), [ואנן דאימצין אנן, לית את נפיק לן], כדכתיב ולא תצא אלהים בצבאותינו (תהלים ס יב). עד אנה ה' תשכחני. אמר להן הקדוש ברוך הוא וכי אני שכחתי אתכם, והלא אתם שכחתם אותי, שכתוב שכחו אל מושיעם (תהלים קו כא), וכי אני הסתרתי פני מכם, והלא אתם הסתרתם פניכם ממני, שנאמר ויסבו פניהם ממשכן ה' [ויתנו עורף] (דה"ב =דברי הימים ב'= כט ו), וכתיב כי פנו אלי עורף ולא פנים (ירמיה ב כז), אמר להם הקדוש ברוך הוא בעולם הזה הסתרתי פני מכם, אבל לעולם הבא כי עין בעין יראו בשוב ה' ציון (ישעיה נב ח). 
[ג] [יג, ג] עד אנה אשית עצות [וגו', עד אנה ירום אויבי עלי]. זהו שאמר הכתוב אחר הדברים האלה גדל המלך אחשורוש (אסתר ג א), אמר ר' עקיבא עד היכן גידלו, עד עץ של חמשים אמה, שנאמר יעשו עץ גבוה חמשים אמה (שם /אסתר/ ה יד), הוי אומר מעל כל השרים (שם /אסתר/ ג א), עד דתחמיניה תלוי על חמשים אמה, כ"ל בגימטריא נ' הוי. עד אנה אשית עצות בנפשי. אף על פי שאני משועבדת במלכיות, תורה ומצות שנתת לי בסיני אני מקיים בנפשי, מילה אני עושה, שבת אני משמרת, חלה אני מפרשת. דבר אחר בנפשי, אני מתחייבת בנפשי מפני הגזירות שאומות העולם גוזרין עלי לבטל תורתך ומצותיך, ומוסרת נפשי עליהם. 
[ד] [יג, ד] הביטה ענני ה' אלהי האירה עיני פן אישן המות. דלא נעתיק בשינתא דמותא. פן יאמר אויבי יכלתיו. אמר הקדוש ברוך הוא לדוד באיזה תלמוסא אתה אומר הדברים הללו, אמר לו אני בוטח על חסדך, ואני בחסדך בטחתי, באותו החסד שנאמר בך, חסד ה' מלאה הארץ (תהלים לג ה), וכתיב אם אמרתי מטה רגלי חסדך ה' יסעדני (תהלים צד יח). דבר אחר ואני בחסדך בטחתי. בתורתך, שכתוב בה ותורת חסד על לשונה (משלי לא כו). יגל לבי בישועתך. אמר ר' אבהו זה אחד מן המקראות הקשות שישועתן של הקדוש ברוך הוא הוא ישועתן של ישראל, יגל לבי בישועתי אין כתיב כאן, אלא בישועתך, אמר דוד ישועתך היא ישועתנו. דבר אחר ואני בחסדך בטחתי. במלכות בבל. יגל לבי בישועתך. במלכות פרס ומדי. אשירה לה'. כיון. כי גמל עלי. באדום. דבר אחר כי גמל עלי. אמר להם הקדוש ברוך הוא תנו לי משלי, ממה שקדמתי לכם בעולם הזה, ואני אגמול לכם לעולם הבא, נסכו לפני מים בחג, וכבר קדמתי לכם, עלי באר ענו לה (במדבר כא יז), ואני פורע לכם לעוה"ב, יטפו ההרים עסיס (יואל ד יח), תנו לולב ותהללו בו לפני, וכבר קדמתי לכם, ההרים רקדו כאילים (תהלים קיד ד), ואני פורע לכם לעולם הבא, וכל עצי השדה ימחאו כף (ישעיה נה יב), עשו לפני סוכה, וכבר קדמתי לכם, כי בסוכות הושבתי את בני ישראל (ויקרא כג מג), ואני פורע לכם לעולם הבא, וסוכה תהיה לצל יומם (ישעיה ד ו), הוי אשירה לה' כי גמל עלי.
פרק יד
[א] [יד, א] למנצח לדוד אמר נבל בלבו אין אלהים. זהו שאמר הכתוב אני ה' חוקר לב בוחן כליות (ירמיה יז י), למה הוא מזכיר את הלב ואת הכליות מכל האיברים, אלא העינים הולכים אחר הלב, כמה דאת אמר אחרי לבבכם ואחרי עיניכם (במדבר טו לט), וכן האזנים ורמ"ח האיברים הולכים אחר הלב, והלב גומר את המחשבה. בעצת הכליות, לפיכך אינו מזכיר בפסוק אלא לב וכליות בלבד, והקב"ה חוקר את הלב ובוחן את הכליות, וכן אמר דוד ואתה שלמה בני דע [את אלהי אביך ועבדהו בלב שלם ובנפש חפצה] כי כל לבבות דורש (אלהים) [ה'] (דה"א =דברי הימים א'= כח ט), [מהו כי כל לבבות], אלו ב' לבות, ב' יצרים, לב רע עם יצר רע, ולב טוב עם יצר טוב. דבר אחר חוקר לב. הרשעים אמרו בלבם אנו חורשין בלבנו כביכול אין הקדוש ברוך הוא יודע מה בלבנו, אמר להם הקדוש ברוך הוא ממני אתם מטמינים, והלא כתיב הוי המעמיקים מה' [לסתיר עצה והיה במחשך מעשיהם ויאמרו מי רואנו ומי יודענו] (ישעיה כט טו), אתם סבורים שאני כמותכם, שאתם מדמים הצורה ליוצרה, נטיעה לנוטעה, הפככם אם כחומר היוצר יחשב (שם שם /ישעיהו כ"ט/ יו), אמר ר' לוי למה הדבר דומה (לארכיטון) [לארכיטקטון] שבנה מדינה ועשה בה מטמוניות ומחבואות וחדרים, ולבסוף נעשה שלטון, בא ליתפס את הליסטין שבעיר, והיו בורחין ומטמינין עצמן בתוך אותן המחבואות, אמר להן שוטים מלפני אתם מטמינין, ואני הוא שבניתי את המדינה, ואני הוא שמכיר כל מטמוניות, ומוצאן ומובאן של מחבואות יותר מכם. כך אמר הקדוש ברוך הוא לרשעים, שוטים מפני מה אתם מטמינים הרשע בלבבכם, אני הוא שבניתי את האדם, ואני יודע כל חדרים ומטמוניות שבו, לכך נאמר הוי המעמיקים מה' לסתיר עצה (ישעיה כט טו). אמר ר' ירמיה מה דכתיב עקוב הלב מכל ואנוש הוא מי ידענו (ירמיה יז ט), וכתיב בתריה אני ה' חוקר לב בוחן כליות (שם שם /ירמיהו י"ז/ י), אני הוא שמחפש את הלבבות, ובוחן את הכליות, ומגלה את הנסתרות, וכן אמר דניאל הוא גלא עמיקתא ומסתרתא ידע מה בחשוכא ונהורא עמיה (שריה) [שרא] (דניאל ב כב). 
[ב] דבר אחר [יד, א] אמר נבל בלבו. הרשעים ברשות לבן, דכתיב אמר נבל בלבו, ויאמר עשו בלבו (בראשית כז מא), ויאמר ירבעם בלבו (מ"א =מלכים א'= יב כו), ויאמר המן בלבו (אסתר ו ו), וכן מצינו בנבוכדנאצר ואתה אמרת בלבבך השמים אעלה (ישעיה יד יג), ומה היתה לו, עוד מילתא בפום מלכא קל (משמים) [מן שמיא] נפל (דניאל ד כח), לכך נאמר אמר נבל בלבו. ויאמר עשו בלבו (בראשית כז מא). מה חשב, אמר אין דרך שאהרג את אבא, אלא אני אומר לישמעאל אחיו, והוא הורגו, ואני אהרוג את יעקב אחי, ואני והוא יורשין את העולם, כך היה אומר ישמעאל, אבל עשו מחשב בלבו מאחר שישמעאל הורג את אבי, ואני את אחי, אני בא על ישמעאל ואהרוג גם אותו, ואירש העולם לבדי, לכך הוא אומר אמר נבל בלבו אין אלהים, והקב"ה פירסמו, איך נחפשו עשו נבעו מצפוניו (עובדיה א), וכתיב (ואני) [כי אני] חשפתי את עשו גליתי [את] מסתריו (ירמיה מט י), אמר ליה הקדוש ברוך הוא אני יודע מה חשבת בלבך, וכן הוא אומר יען אמרך את שני הגוים [ואת שתי הארצות לי תהיינה וירשנוה] (יחזקאל לה י), ומי הודיע, וה' שם היה (יחזקאל שם /ל"ה/). 
[ג] דבר אחר [יד, א] אמר נבל בלבו. זה עשו הרשע, שהוא אומר אחד בפה ואחד בלב, בלב הוא אומר יקרבו ימי אבל אבי (בראשית כז מא), ובפה הוא אומר הנני (שם שם /בראשית כ"ז/ א), אמר לו הקדוש ברוך הוא רשע אתה מתחנן בדבריך לאביך ואמרת אליו הברכה אחת היא לך אבי (שם שם /בראשית כ"ז/ לח), וכן הוא אומר כי יחנן קולו אל תאמין בו כי שבע תועבות בלבו (משלי כו כה), כל מה ששנאתי הוא אוהב, שנאמר שש הנה שנא ה' ושבע תועבות נפשו (משלי ו יו). דבר אחר אמר נבל בלבו. אמר הקדוש ברוך הוא לרשעים, אתם מחשבין בלבבכם, אף אני איני פורע לכם אלא בלבבכם, שנאמר חרבם תבוא בלבם (תהלים לז טו). דבר אחר אמר נבל בלבו. זה עשו הרשע, ולמה נקרא שמו נבל, ר' יהודה בשם ר' שמואל אמר על שם שמילא את כל העולם נבלות, העמיד בתי קוצים, בתי קיקלין, בתי טרטיאות, ובתי קרקיסיאות, בתי עבודה זרה. ר' הונא אומר על שם שמילא כל הארץ מנבלתם של ישראל, שנאמר נתנו את נבלת עבדיך מאכל לעוף השמים (תהלים עט ב). ר' אבא אמר על שם שהוא מנוול, העמיד אנדרטי שלו על פתח הזונה, על פתח בתי כסאות ומרחצאות, הדא הוא דכתיב תפלצתך השיא אותך זדון לבך (ירמיה מט יו). ר' יעקב אומר שעתיד הקדוש ברוך הוא להסירו כנובלת הזו שמנשרת מן האילן, שנאמר בני נכר יבולו (תהלים יח מו). אמר ר' יודן בשם ר' סימון הוא נבל הוא לבן, אתוהי דדין כאתוהי דדין, מה לבן חיה רמאי, אף נבל היה רמאי, עליהם אמר שלמה מרמה בלב חורשי (און) [רע] (משלי יב כ), אבל הצדיקים וליועצי שלום שמחה (שם שם /משלי י"ב/), ולמי ניתן השלום, לישראל, שנאמר ה' יברך את עמו בשלום (תהלים כט יא). 
[ד] [יד, ד] הלא ידעו כל פועלי און אוכלי עמי אכלו לחם [ה' לא קראו]. ר' יהודה פותרה בשולחן, אוכלי עמי אכלו לחם, פת לישה, פת ערוכה, פת עמילה, ואינן מברכין על מזונן. ר' שמואל פותרה באומות העולם שחרבו את בית המקדש. את מוצא בשעה שנכנסו גוים בהיכל, מצאו טלאים בלשכת התמידים ושחטום ואכלום, ומצאו לחם הפנים מסודר על השלחן ואכלו אותו, ומהו ה' לא קראו, שלא קראו קדש ישראל לה' [ראשית תבואתה כל אוכליו יאשמו] (ירמיה ב ג). כל מי שלא אכל ממונם של ישראל, לא טעם טעם לחם לעולם, וכל הטועם מנכסיהון, כטועם טעם לחם. 
[ה] [יד, ה] שם פחדו פחד. וכתיב לא היה פחד (תהלים נג ו), פחדו פחד עשרת השבטים שגלו, לא היה פחד בשבט יהודה ובנימין. דבר אחר שם פחדו פחד, אלו הצדיקים שמתפחדין בעולם הזה מן הקדוש ברוך הוא ועושין את צוויו וחוזרין בתשובה, לא היה פחד, שאין מתפחדין מדינה של גיהנם לעולם הבא. דבר אחר פחדו פחד. אלו הרשעים שמתפחדין לעתיד לבא, שנאמר פחדו בציון חטאים (ישעיה לג יד), מי גרם, שלא פחדו מן הקדוש ברוך הוא ולא היה פחדו עליהם בעולם הזה, שנאמר תיסרך רעתך ומשובותיך תוכיחך ודעי וראי כי רע ומר (ירמיה ב יט), ומי גרם להם, ולא פחדתי אליך (שם /ירמיהו ב'/). 
[ו] [יד, ז] מי יתן מציון ישועת ישראל. אמר ר' לוי כל הברכות והטובות והנחמות שמביא הקדוש ברוך הוא על ישראל, מציון מביאין, תורה מציון, שנאמר כי מציון תצא תורה (ישעיה ב ג), ברכה מציון, שנאמר יברכך ה' מציון (תהלים קכח ה וקלד ג), הופעה מציון, שנאמר מציון מכלל יופי אלהים הופיע (שם /תהלים/ נ ב), סעד מציון, שנאמר ומציון יסעדך (שם /תהלים/ כ ג), חיים מציון, שנאמר כטל חרמון שיורד על הררי ציון כי שם צוה ה' את הברכה חיים עד העולם (שם /תהלים/ קלג ג), גדולה מציון, שנאמר ה' בציון גדול (שם /תהלים/ צט ב), ישועה מציון, שנאמר מי יתן מציון ישועת ישראל (שם /תהלים/ יד ז). את מוצא שני פעמים כתיב בספר תילים מי יתן מציון ישועת ישראל, אחת בספר ראשון, ואחת בספר שני, ולמה, אמר ר' לוי כנגד הרב וכנגד התלמיד, [הרב זה משה, אמר מי יתן והיה לבבם זה להם (דברים ה כו), והתלמיד זה דוד, אמר מי יתן מציון ישועת ישראל (תהלים יד ז ונג ז). דבר אחר] הרב זה הקדוש ברוך הוא, שאמר מי יתן והיה לבבם זה להם (דברים ה כו), התלמיד זה משה, שאמר ומי יתן (את) כל עם ה' נביאים (במדבר יא כט), ולא נתקיימו דברי הרב ודברי התלמיד בעולם הזה, אבל לעתיד לבא מתקיימים דברי שניהם, דברי הרב ונתתי לכם לב חדש (יחזקאל לו כו), ודברי התלמיד אשפוך [את] רוחי על כל בשר (יואל ג א). דבר אחר למה שתי פעמים, ר' יודן בשם ר' יהושע בן לוי אמר לפי שהתינוקות של בית רבן אומרים שני פעמים ביום שחרית וערבית שובנו אלהי ישענו והפר כעסך עמנו (תהלים פה ה), לכך אמר דוד [שני פעמים] מי יתן מציון. אמר ר' תנחומא אמרית יתיה לפני ר' חנינא ואמר לי לא מן השם הוא זה, אלא מפני שכתוב שתי פעמים הושיענו אלהי ישענו, אחת בתילים, ואחת בדברי הימים, לכך נאמר שתי פעמים מי יתן מציון. משל לבן מלך שאירס לבת המלך, וקבעו פרוסטגמיא ביום פלוני, בנו של מלך מצפה לשמחתו, בתה של מלך מצפה לשמחתה, ומי מעכב, הוי אומר פרוסטגמיא מעכב, כך הקדוש ברוך הוא מצפה לישועתן של ישראל, וישראל מחכין לישועתו של הקדוש ברוך הוא, ומי מעכב, פרוסטגמיא, שנאמר כי יום נקם בלבי [ושנת גאולי באה] (ישעיה סג ד). 
[ז] [יד, ז] יגל יעקב ישמח ישראל. יגל אברהם וישמח יצחק אין כתיב כאן, אלא יגל יעקב ישמח ישראל, ולמה יעקב שמח מכל האבות, אמר ר' שמעון בן לקיש בשעה שישראל חוטאין, יעקב מרגיש ממערת המכפלה, שנאמר כי עתה הזנית אפרים נטמא ישראל (הושע ה ג), וכן כשתבא השמחה והגאולה, יעקב שמח בה יותר מכל האבות, לפי שהוא מזומן לסעודה, שנאמר שמע אלי יעקב (עבדי) וישראל מקוראי (ישעיה מח יב), מה מקוראי, מזומניי, כמה דאת אמר ויתן להם מקום בראש הקרואים (ש"א =שמואל א'= ט כב), ורב אמר משל למי שמשיא את בתו, מי שמח, לא אביה של כלה, שנאמר לכן כה אמר ה' אל בית יעקב אשר פדה את אברהם וגו' (ישעיה כט כב), הוי אומר כשתבא הגאולה לעולם לישראל, יעקב ישמח בה יותר מכל האבות, לכך נאמר יגל יעקב ישמח ישראל.
פרק טו
[א] [טו, א] מזמור לדוד ה' מי יגור באהלך, זהו שאמר הכתוב וסלעו ממגור יעבור (ישעיה לא ט), במלכות הרשעה הכתוב מדבר, סלעו זה ארנונא שלו, ממגור יעבור, אלו תוסביריות. [דבר אחר וסלעו אלו אבריו, ממגור זה מחיצתו]. דבר אחר סלעו, אלו האיקוניות, ממגור יעבור אלו בסילקאות שלו, וחתו מנס שריו (ישעיה שם /ל"א/), אמר ר' סימון תרתין זימנין, אמרו לו לישעיה ומי אמר דברים הללו, אמר להם וכי מדעתי הם, נאם ה' אשר אור לו בציון ותנור לו בירושלים (שם שם /ישעיהו ל"א/), אמר דוד אם אור לו בציון ותנור לו בירושלים, מי יגור באהלך. 
[ב] דבר אחר [טו, א] מי יגור באהלך. זהו שאמר הכתוב ואני אהיה לה נאום ה' חומת אש סביב (זכריה ב ט), סביב מבחוץ, ולכבוד אהיה בתוכה (שם שם /זכריה ב'/), מבפנים, אמר דוד אם חומת אש מבחוץ וכבוד מבפנים מי יוכל לשרות בתוכה, הוי אומר מי יגור באהלך. 
[ג] דבר אחר [טו, א] מי יגור באהלך. מי ידור אין כתיב כאן, אלא מי יגור, מאן יכיל לאיתותבא גבך, אמר ר' יהושע בן לוי ומה אם נדב ואביהוא שנכנסו בבית המקדש נשרפו, אם כן מי יגור באהלך. אמר ר' שמואל כתיב בעוזא וישלח עוזא את ידו לאחוז את הארון (דה"א =דברי הימים א'= יג ט), ומה היה לו, ויחר אף ה' בעוזא (שם שם /דברי הימים א' י"ג/ י), אם כן מי יגור באהלך, משל לעירוני שנכנס למדינה, וראה אותן שמוכרין מיני כתיתין וכל דבר, אמר מי יכול לשבוע מאלו, אמרו לו חביריו מי שיש לו מעות הרבה, כך אמר דוד ה' מי יגור באהלך, אמר לו הקדוש ברוך הוא מי שיש בידו מצות הרבה, מי שיש בידו מצות ופרישות. 
[ד] [טו, ב] הולך תמים ופועל צדק. הולך תמים, זה הקדוש ברוך הוא, שנאמר הצור תמים פעלו (דברים לב ד). ופועל צדק. זה הקדוש ברוך הוא, שנאמר כי צדיק ה' צדקות אהב (תהלים יא ז). ודובר אמת. זה הקדוש ברוך הוא, שנאמר וה' אלהים אמת (ירמיה י י). לא רגל על לשונו. דאמר ר' יהושע הקדוש ברוך הוא עיקם שלש תיבות וכו' כדכתיב לעיל. לא עשה לרעהו רעה (תהלים טו ג). זה הקדוש ברוך הוא, שבשעה שעשו ישראל את העגל, מה כתיב, וינחם ה' על הרעה (שמות לב יד), ואין רעים אלא ישראל, שנאמר למען אחי ורעי (תהלים קכב ח). וחרפה לא נשא על קרובו. כד איצטריך להון בשטים, שנאמר ויהיו המתים במגפה (במדבר כה ט), וכתיב לבני ישראל עם קרובו (תהלים קמח יד). נבזה בעיניו נמאס. שבוזה בעיניו מי שמואס את דברו, שנאמר יען (כי) מאסת את דבר ה' וימאסך (ה') ממלך (ש"א טו כג), וכתיב ואני (מאסתיהו) [מאסתיו] ממלוך על ישראל (שם /שמואל א/ יו א). ואת יראי ה' יכבד. זה הקדוש ברוך הוא, דאמר ר' סימון והעם לא נסע עד האסף מרים (במדבר יב טו), מלמד שנתעכב לה עמוד הענן. נשבע להרע. זה הקדוש ברוך הוא, (ואולם) חי אני נאם ה' (במדבר יד כח), ואומר ולכן נשבעתי לבית עלי (ש"א =שמואל א'= ג יד), אם להרע לא ימיר שבועתו, להטיב לא כל שכן. ר' אבין אמר נשבע להרע ולא ימיר, זה שמחסר את כיסו להצר לנפשו לעשות מצות. ורבנן אמרי זה שהשביע את יצרו לבלי עבור עבירה. כספו לא נתן בנשך. זה הקדוש ברוך הוא, שלא נתן את התורה בדמים אלא בחנם, שנאמר לכו שברו ואכולו ולכו שברו בלוא כסף ובלוא מחיר (ישעיה נה א), ואין כספו אלא תורה, שנאמר [אמרות ה' אמרות טהורות] כסף צרוף בעליל לארץ (תהלים יב ז). ושוחד על נקי לא לקח. שאם מתכנסין כל האומות ונותנין כל ממונם בדבר אחד מן התורה, אינן יכולין לכבותן, שנאמר מים רבים לא יוכלו לכבות את האהבה (שה"ש =שיר השירים= ח ז), מים רבים אלו אומות העולם, שנאמר הוי המון עמים רבים [כהמות ימים יהמיון וגו' /ושאון/ לאומים כשאון מים רבים] (ישעיה יז יב יג), לכבות את האהבה, זה אהבה שבי' ישראל לבין הקדוש ברוך הוא, ונהרות לא ישטפוה (שה"ש /שיר השירים ח'/), אלו מלכי אומות העולם, שנא' (הנני) [הנה אדני] מעלה (עליכם) [עליהם] את מי הנהר גו' את מלך אשור (ישעיה ח ז). 
[ה] ר' עזריה בשם ר' יהודה. לעתיד לבא באין אומות העולם לקטרג את ישראל, ואומרים לפני הקדוש ברוך הוא רבונו של עולם הללו עובדי עבודה זרה, והללו עובדי עבודה זרה, הללו מגלי עריות, והללו מגלי עריות, הללו שופכי דמים, והללו שופכי דמים, מפני מה הללו יורדין לגיהנם, והללו אין יורדין, וכי יש משא פנים לפניך, אמר להן הקדוש ברוך הוא אם יתן איש את כל הון ביתו באהבה בוז יבוזו לו (שה"ש =שיר השירים= ח ז), ועכשיו אני מבזה אותן, אז אמרו אומות העולם הרי אנו נותנין מטמונינו ויתכפר לנו, והוא אומר להם אם אתם נותנין כל ממונכם על דבר אחד בתורה שבטלתם מהם, אין מתכפר להם, מאי כתיב בתריה, אחות לנו קטנה (שה"ש =שיר השירים= ח ח), מה קטן זה כל מה שהוא עושה אין ממחין בידו עד שיגדל, כך ישראל כל עבירות שמתקלקלין בהן כל ימות השנה, אין נתפשים עליהם, לפי שיום הכפורים מכפר להם, שנאמר כי ביום הזה יכפר עליכם (ויקרא יו ל). 
[ו] דבר אחר [טו, ב] הולך תמים. זה אברהם, שנאמר התהלך לפני והיה תמים (בראשית יז א). ופועל צדק. זה יצחק, שהיתה פעולתו בצדק, שמסר עצמו לעקדה. ודובר אמת. זה יעקב, שנאמר תתן אמת ליעקב (מיכה ז כ). לא רגל על לשונו. זה בנימין בן יעקב, שהיה יודע במכירתו של יוסף ולא גילה לאביו. לא עשה לרעהו רעה. זה יוסף, שהיה יכול לעשות לאחיו רע, ולא עשה. וחרפה לא נשא על קרובו. זה פנחס, שהיה משבטו של לוי, וזמרי היה משבטו של שמעון, וכיון שעשה אותו מעשה, מיד הרגו, כדי שלא יהיה חרפה על ישראל. נבזה בעיניו נמאס. זה משה רבינו שמאס בביזת מצרים, שנאמר ויקח משה את עצמות יוסף עמו (שמות יג יט), שכל ישראל היו עסוקין בביזה, והוא היה עסוק בעצמות יוסף. ואת יראי ה' יכבד. זה דוד, שנאמר ויבא דוד אל צקלג וישלח מהשלל [לזקני יהודה לרעהו לאמר] (ש"א =שמואל א'= ל כו). דבר אחר נבזה בעיניו נמאס. זה חזקיהו מלך יהודה, שגירר עצמות אביו במיטה של חבלים. ואת יראי ה' יכבד, זה יהושפט מלך יהודה, שבשעה שהיה רואה תלמיד חכם היה עומד מכסאו ומחבקו ומנשקו וקרא לו רבי רבי, מרי מרי, והיה הדיריגון שלו והספירה שלו של שש עשרה רבוא. נשבע להרע ולא ימיר. זה בועז שנשבע ליצרו, ואמר חי ה' שכבי עד הבקר (רות ג יג). [דבר אחר נשבע להרע ולא ימיר. זה אלישע בן שפט, שנאמר חי ה' אשר עמדתי לפניו אם אקח (מ"ב =מלכים ב'= ה טז)]. ד"א נשבע להרע ולא ימיר. זה אליהו, שאמר חי (אני) [ה' וגו'] אם יהיה השנים האלה טל ומטר (מ"א =מלכים א= יז א). כספו לא נתן בנשך. זה עובדיה שהחביא את הנביאים במערה, והיה לווה ומאכילן. דבר אחר [כספו לא נתן בנשך]. זה שמאי והלל, שלא למדו תורה בדמים. ושוחד על נקי לא לקח. זה שמואל, שנאמר הנני ענו בי [את שור מי לקחתי וגו', ומיד מי לקחתי כופר] (ש"א =שמואל א'= יב ג). עושה אלה לא ימוט לעולם, אמר ר' שמואל המוט הזה איני יודע מה הוא, עד שבא שלמה ופירש, הצל לקוחים למות ומטים להרג (משלי כד יא), הוי אומר לא ימות לעולם הבא. 
[ז] [טו, ה] [עושה אלה לא ימוט לעולם]. כשהיה רבן גמליאל קורא הפסוק הזה היה בוכה, ואומר מי יכול לעשות את כל אלה, וכשהיה רבי עקיבא קורא הפסוק הזה ופסוקים של יחזקאל אל ההרים לא אכל (יחזקאל יח ו), לא היה בוכה, אבל היה משחק, אמר ליה רבן גמליאל מפני מה אני בוכה, ואת משחק, אמר ליה ראה מה כתיב אלה הטמאים לכם בכל השרץ (ויקרא יא לא), יכול אם לא נגע בכולן לא יטמא אפילו באחת מהן, בהרת מטמאה בגדים, והשרץ תחלת ברייתו בכעדשה, וכתיב בסוף הטומאות אל תטמאו בכל אלה (שם /ויקרא/ יח כד), יכול אינו מטמא אלא בכולן, והרי אם נגע בכעדשה מטמא, וכי איזה מדה מרובה, מדת טובה או מדת פורעניות, הוי אומר מדה טובה על מדת פורעניות חמש מאות בכפליים, ומה אם שהוא נוגע בשרץ באחד מהן, אפילו בכעדשה מטמא כאילו נגע בכולן, מדה טובה לא יהא בדין שאם עשה אחת מאלו, כאלו עשה כל המצות כולן, הוי אומר כשם שכתוב אלה בשרצים ובטומאות, ואם נגע באחת מהן כאילו נגע בכולן, כך כל העושה מצות שכתוב בהן עושה אלה לא ימוט לעולם, אם עשה אחת מהן כאלו עשה כולן, אמר ליה רבן גמליאל נחמתני עקיבא נחמתני.
פרק טז
[א] [טז, א] מכתם לדוד. אית מרבנן דפתרין מך ותם, ואית דפתרין כמה כתם טוב. שמרני אל. מן הפורעניות. כי חסיתי בך (אמרתי) [אמרת] לה' (אלי) [אדני] אתה טובתי בל עליך. זהו שאמר הכתוב לה' הארץ ומלואה תבל ויושבי בה (תהלים כד א), מכאן אמרו חכמים כל הנהנה בעולם הזה בלא ברכה מעל, עד שיתירו לו המצות, אמר ר' אבהו כתיב פן תקדש המלאה הזרע אשר תזרע ותבואת הכרם (דברים כב ט), העולם הזה עשוי ככרם, ומה פדיונו ברכה, מאי טעמא, ר' שמעון בן לקיש אמר מהאי קרא (אמרתי לה' אלי) [אמרתי לה' אדני] אתה, אם אכלת וברכת [כביכול] כאילו משלך אכלת, טובתי בל עליך, שאין עליך חובת מעילה על טובת שאכלת. דבר אחר בל עליך. יובלו כל הטובות [ויבואו] עליך. דבר אחר בל עליך. מבלה אני כל הטובות עליך בגופך, וגופך אינו בלה. אמר ר' אחא מאי בל עליך, כשאני מביא טובה בעולם איני מביאה בל עליך, כמה דאת אמר ובלעדיך לא ירים איש את ידו (בראשית מא מד). 
[ב] דבר אחר [טז, ב] (אמרתי) [אמרת] לה'. אמר דוד לפני הקדוש ברוך הוא רבונו של עולם אף על פי שהייתי מלך המלכתיך עלי, אמר לו הקדוש ברוך הוא איני מחזיק לך טובה, טובתי בל עליך, ולמי היא טובתי, לקדושים אשר בארץ המה, שאין הקדוש ברוך הוא קורא לצדיק קדוש עד שינתן בארץ, למה שיצר הרע מיצר לו, ואין מאמין בו בעולם הזה עד יום מותו, וכן אמר שלמה כי אדם אין צדיק בארץ אשר יעשה טוב ולא יחטא (קהלת ז כ), לפיכך אינו קוראו קדוש עד שינתן בארץ, לכך נאמר לקדושים אשר בארץ, ואפילו אבות העולם לא נקראו קדושים עד שניתנו בארץ, שנאמר הן בקדושיו לא יאמין (איוב טו טו), ואימתי האמין בהם, בשעה שאמר למשה לך ואספת את זקני ישראל (שמות ג יז), סמך משה ואמר זכור לאברהם ליצחק ולישראל עבדיך (שם /שמות/ לב יג), אמר ר' פנחס אילו בקשו אבות העולם שתהא דירתן למעלה היו יכולין, ואף על פי כן לא נקראו קדושים עד שמתו, ונסתם הגולל בפניהם. אמר ר' אחא בר פפא מאי קרא ומשך אבירים בכחו (איוב כד כב), זה יצר הרע שמשך אבירים בכחו, ומי הם, דור אנוש דור המבול דור הפלגה וסדומיים, לפיכך יקום צדיק ולא יאמין בחיין (איוב שם /כ"ד כ"ב/), כל זמן שהוא בחיים. 
[ג] [טז, ד] ירבו עצבותם אחר מהרו. הרבית עצבונות לבני אדם, כמו שכתוב בעצבון תאכלנה (בראשית ג יז), ואומר הרבה ארבה עצבונך והרונך (שם שם /בראשית ג'/ יו), אמר דוד לפני הקדוש ברוך הוא רבונו של עולם הרבית עצבונות לאבות העולם, אמר ליה הקדוש ברוך הוא שמא הפסידו כלום, אמר ליה בל אסיך נסכיהם מדם, כההיא דתנינן ירדו ובאו למטה מן המערכה ומלאום הלכו וחזרו להם ללשכת הגזית וקראו את שמע. 
[ד] דבר אחר [טז, ד] ירבו עצבותם. אמר דוד הרבית עצבונות לדורו של שמד, שמתו על קדושת שמך, אמר ליה הקדוש ברוך הוא שמא הפסידו כלום, בל אסיך נסכיהם מדם, דמם חשוב לפני יותר מכל הקרבנות, אמר ר' לוי בשם ר' אידי שלשה חלקים נחלקו היסורין, אחת נטלו אבות העולם וכל הדורות, ואחת דורו של שמד, ואחת מלך המשיח, מה היו עושין בדורו של שמד, היו מביאין כדוריות של ברזל ומלבנין אותן, ונותנין אותם תחת שיחיהם, ומשיאין נפשותיהן מהם, וחוזרין ומביאין קרומיות של קנה, ונותנין תחת צפרניהן, ובדבר הזה מתו על קידוש השם. 
[ה] דבר אחר [טז, ד] ירבו עצבותם. אמר דוד לפני הקדוש ברוך הוא בני אדם שממהרין לפתחך לבא ומאחרין לצאת, הרבית להם עצבונות, וכשהיו אומרים נסכו לפני עבודה זרה, והוא אומר איני מנסך, זבח לעבודה זרה, והוא אומר איני זובח, שתה מים אפילו בכוס אדום, והוא אומר איני שותה, נדור בשם עבודה זרה, והוא אומר איני נודר, שכך ציוני משה רבינו בתורתו, ושם אלהים אחרים לא תזכירו (שמות כג יג). בל אשא את שמותם על שפתי. אלא ה' מנת חלקי וכוסי אתה תומיך גורלי, ר' יהודה בשם ר' שמעון בן לקיש אמר הגורל הזה תמכני בסיני. 
[ו] [טז, ו] חבלים נפלו לי בנעימים. שנים, תורה שבכתב ותורה שבעל פה. אמר ר' פנחס הפלת גורלות לאומות העולם, וגורלי נמצא בנעימים, שנאמר בהנחל עליון גוים (דברים לב ח), וכתיב כי חלק ה' עמו (שם שם /דברים ל"ב/ ט), כאינש דאמר פלונית נפלה לפלן. אף נחלת שפרה עלי, [על ששמחתי בחלקי, נעשה לי שפיר, ר' יוחנן אמר שכרן של מצות שפרו עלי]. 
[ז] [טז, ז] אברך את ה' אשר יעצני אף לילות יסרוני כליותי. ר' שמואל בר נחמן היה פותרו באברהם, דאמר ר' שמואל [בר נחמן] אב לא לימדו, רב לא לימדו, ומי לימדו, הקדוש ברוך הוא, דתני ר' שמעון בן יוחי מלמד שזימן לו הקדוש ברוך הוא שתי כליות, והיו נובעות חכמה ודעת, תדע לך שכן הוא, שבשעה שנגלה עליו הקדוש ברוך הוא בין הבתרים, הראה לו הקדוש ברוך הוא ארבעה דברים, התורה והקרבנות והגיהנם וארבע מלכיות, תורה מנין, שנאמר ולפיד אש (בראשית טו יז), ואין אש אלא תורה, שנאמר הלוא כה דברי כאש (ירמיה כג כט), קרבנות מנין, שנאמר קחה לי עגלה משולשת (בראשית טו ט), גיהנם מנין, שנאמר והנה השמש באה ועלטה היה והנה תנור (אש) [עשן] (שם שם /בראשית ט"ו/ יז), ארבע מלכיות מנין, שנאמר והנה אימה חשכה גדולה נופלת עליו (שם שם /בראשית ט"ו/ יב), וכולה כדתרצינין במזמור ראשון. 
[ח] [טז, ח] שויתי ה' לנגדי תמיד. אמר רב צריך אדם לומר בשעה שמברך ברוך אתה ה', וכל ברכה שאין בה הזכרת השם אינה ברכה, שנאמר שויתי ה' לנגדי תמיד (תהלים טז ח), ר' זעירא ור' יהודה תרווייהון אמרי כל ברכה שאין בה מלכות שמים אינה ברכה, שנאמר ארוממך אלוהי המלך (תהלים קמה א). אמר ר' ברכיה הדא דאת אמר כגון ברכת הפירות וברכת המצות, אבל בצלותיה כיון שהזכיר שם שמים יצא ידי חובתו. 
[ט] [טז, ח] כי מימיני בל אמוט. מלמד שהיו דברי תורה מיומנין לדוד, והיו מביאין לו נפלים והיה בודקן, ואומר זה זכר וזו נקבה, זה אמו צריכה לישב ארבעים יום, וזה שמונים יום, וכל מלכי מזרח ומערב יושבים בכבודם לפניו, ולא היה מתבייש, והוא דהוה אמר ואדברה בעדותיך נגד מלכים ולא אבוש (תהלים קיט מו). 
[י] [טז, ט] לכן שמח לבי ויגל כבודי. אמר ר' אבהו הכבוד גולה בשעה שהקטנים הוגים להשתמש בו. [דבר אחר] לכן שמח לבי. [בדברי תורה]. ויגל כבודי. במלך המשיח, שהוא עתיד לעמוד ממני, הדא הוא דכתיב כי על כל כבוד חופה (ישעיה ד ה). אף בשרי ישכון לבטח. זה לאחר מיתה. אמר ר' יצחק מלמד שלא שלטה בבשרו רקבון ורימה. 
[יא] [טז, י] כי לא תעזוב נפשי לשאול. שלא ימס בשרו כעפר בקבר. לא תתן חסידך לראות שחת. שאפילו ריח גיהנם אינו מריח. דבר אחר לא תתן חסידך לראות שחת. הקדוש ברוך הוא נקרא חסיד, שנאמר כי חסיד [אני] נאם ה' (ירמיה ג יב), ודוד קרא עצמו חסיד, שנאמר לדוד שמרה נפשי כי חסיד אני (תהלים פו ב). אמר ר' הונא בשם ר' אלכסנדרי כל מי ששומע קללתו ושותק, נקרא חסיד, ודוד שמע קללתו ושתק, בדין הוא שיקרא חסיד. 
[יב] [טז, יא] תודיעני אורח חיים. אמר ר' יודן אמר דוד לפני הקדוש ברוך הוא, רבונו של עולם תודיעני אורח חיים, אמר ליה הקדוש ברוך הוא חיים את בעי, צפה ליראה, שנאמר יראת ה' תוסיף ימים (משלי י כז). ר' עזריה אמר, אמר דוד לפני הקדוש ברוך הוא תודיעני אורח חיים, אמר ליה הקדוש ברוך הוא חיים את בעי, צפה ליסורין, שנאמר (אורח) [ודרך] חיים תוכחות מוסר (משלי ו כג). רב אמר כך השיבו הקדוש ברוך הוא [חיים את בעי], צפה לתורה, שנאמר עץ חיים היא למחזיקים בה ותומכיה מאושר (שם /משלי/ ג יח). ר' אבא אמר, אמר ליה הקדוש ברוך הוא דוד איטוליס אתה עשה ואכול, שנאמר שמור מצותי וחיה (שם /משלי/ ד ד). שובע שמחות את פניך. אל תקרי שובע אלא שבע, אלו שבע כתות של צדיקים, שפניהם דומין לחמה וללבנה וכו' כדתריץ במזמור בה' חסיתי. ד"א שובע שמחות את פניך נעימות בימינך נצח, שדומין למנורה שהיתה בבית המקדש, שנאמר ושנים זיתים עליה אחד מימין הגולה ואחד על שמאלה (זכריה ד ג), ואיזה היא המעולה והחביבה, זו היא שעומדת על ימינו של הקדוש ברוך הוא, שנאמר אחד מימין הגולה. נעימות בימינך נצח. תרין אמוראין, חד אמר זה שבא מכח התורה, שנאמר מימינו אש דת למו (דברים לג ב), וחד אמר אלו סופרים ומלמדי תינוקות לאמיתן, שעתידין לישב בצילו של הקדוש ברוך הוא, שנאמר ישובו יושבי בצלו (הושע יד ח), וכתיב שויתי ה' לנגדי תמיד כי מימיני בל אמוט (תהלים טז ח). דבר אחר תודיעני אורח חיים. ר' אבין פתר קריא בישראל, בראש השנה שכותב גזר דינם לחיים, וביום הכפורים חותם אותו. שובע שמחות. אל תקרי שובע אלא שבע, אלו שבע מצות שבחג הסכות, אתרוג לולב הדס ערבה סוכה וחגיגה ושמחה. 
[יג] דבר אחר [טז, א] מכתם לדוד. אמר דוד לפני הקדוש ברוך הוא מכותם אני, משל לאחד שבא בדרך ובידו שני איסרין, רואה פונדק אחד ונכנס לשם, וראה אלו אוכלין בשר, ואלו אוכלין דגים, ואמר מה אעשה, אם אומר תנו לי לאכול, מביא לי שני פיסיונין, ואין לי אלא שני איסרין, אמר ליה לבעל הפונדק תן לי בשני איסרין, אמר ליה ומה אתן לך, אמר ליה ולא שמעת המשל אומר לפום זוזי רקוד לי, כך אמר דוד לפני הקדוש ברוך הוא אין לי לישב עם הגדולים, אמתין לי עם הקטנים, יהיו אברהם יצחק ויעקב בקיטון, ומשה ואהרן בטרקלין, ואני בסף, שנאמר בחרתי הסתופף בבית אלהי (תהלים פד יא), אם אין לי שאשב בסף, אשב בחצר, שנאמר בחצרות בית ה' (שם /תהלים/ קטז יט), ואם אין לי שאשב בחצר, לא אצא מן הפונדק, שנאמר בתוככי ירושלים הללויה (שם שם /תהלים קט"ז/).
פרק יז
[א] [יז, א] תפלה לדוד שמעה ה' צדק. זהו שאמר הכתוב זבח רשעים (תועבה) [תועבת ה'] (משלי טו ח), ר' יהושע בשם ר' חנניה אומר לפי שבלעם אמר לבלק, בנה לי בזה שבעה מזבחות (במדבר כג א), כלומר שהקב"ה חפץ בקרבנות, שכן איוב אמר לרעיו, ועתה קחו לכם שבעה פרים ושבעה אילים (איוב מב ח), אמר לו הקדוש ברוך הוא לבלעם, רשע איני חפץ בקרבנות שלך, זבח רשעים (תועבה) [תועבת ה'], במה אני חפץ, בתפלה, שנאמר ותפלת ישרים רצונו (משלי שם /ט"ו ח'/). 
[ב] דבר אחר [יז, א] תפלה לדוד שמעה ה' צדק. מה ראה דוד לומר חמשה דברים בפסוק זה, ואחר כך אמר מלפניך משפטי יצא, אלא אמר דוד לפני הקדוש ברוך הוא, רבונו של עולם אם תוציא את דיני ביום הכפורים בבקר, איני יכול לעמוד עד שאתפלל, אלא אקרא קריאת שמע ואתפלל ארבע תפלות, ואחר כך מלפניך משפטי יצא. ושנו רבותינו המלך לא דן ולא דנין אותו, [אמר ר' יוחנן] אמר דוד לפני הקדוש ברוך הוא, רבונו של עולם אתה מלך ואני מלך, ראוי למלך לדון את המלך, הדא הוא דכתיב מלפניך משפטי יצא. 
[ג] דבר אחר [יז, ב] מלפניך משפטי יצא. אמר דוד לפני הקדוש ברוך הוא אין אחד יכול למחול עונות אלא אתה, לפיכך כתיב מלפניך משפטי יצא. אמר ר' לוי בשעה ששלח הקדוש ברוך הוא מלאך לישראל לילך לפניהם, מה כתיב שם, הנה אנכי שולח מלאך לפניך (שמות כג כ), וכתיב בתריה, השמר מפניו [וגו', כי שמי בקרבו] (שם שם /שמות כ"ג/ כא), אמר ר' לוי מה כי שמי בקרבו, טבלרין של הקדוש ברוך הוא חקוקין על לבן של מלאכים, כמין איסטרטיגוס, הדא הוא דכתיב רכב אלהים רבותים אלפי שנאן ה' בם סיני בקדש (תהלים סח יח), שמו של הקדוש ברוך הוא משותף עמהן, מיכאל גבריאל אוריאל רפאל, ולמה אמר להם השמר מפניו ושמע בקולו אל תמר בו (שמות כג כא), בנוהג שבעולם המלך עושה כל מה שהוא רוצה, אם יתן קטיריקי במדינה, ויבואו ויבקשו ממנו, הוא עונה אותם, שמא אם ישלח להם המלך ארכון שיגבה ממנו מאה ליטרין, ויבקשו ממנו בני המדינה שיפחת מהם, שמא יכולים הם לפחות ממה שצוה המלך, אפילו פרוטה אחת, כי לא ישא לפשעכם (שם שם /שמות כ"ג כ"א/), אינו יכול לוותר להם דבר, למה מפני שהוא שליח, כך אמר דוד לפני הקדוש ברוך הוא רבונו של עולם הואיל ואין אחר זולתך שהוא יכול לוותר, מלפניך משפטי יצא. 
[ד] [דבר אחר [יז, ב] מלפניך משפטי יצא]. אמר ר' יהודה מהו מלפניך משפטי יצא, בשעה שמנה דוד את ישראל היה כעס לפני הקדוש ברוך הוא, [ואמר לו אני אמרתי אשר לא ימד ולא יספר (הושע ב א), ואתה השלכת עליהם מנין], ושלח אליו גד החוזה, ואמר שלש (אני) [אנכי] נוטל עליך (ש"ב =שמואל ב'= כד יב), ולמה שלש, אלא כשם שגזרת על שאול אדונך שלש גזירות, כך אני נוטל עליך שלש, שנאמר בסאסאה בשלחה תריבנה (ישעיה כז ח), סאה סאה, ומה הן שלש גזירות, כי אם ה' יגפנו, או יומו יבא ומת, או במלחמה ירד ונספה (ש"א =שמואל א'= כו י), כיון שאמר לו כן, אמר לו מה אשיב שולחי דבר (ש"ב =שמואל ב'= כד יג), היה דוד עומד וסוער, ולא היה יודע מה להשיב, אמר ליה דוד אם אומר רעב יהו כל ישראל אומרים, עשיר היה דוד, ואוצרותיו מלאים דגן, מה איכפת ליה, [ואם אומר מלחמה, יהו כל ישראל אומרים, גבור היה דוד ואנשיו גבורין, מה איכפת ליה], אלא הריני בורר דבר ששוה בעניים ובעשירים, בגבורים ובחלשים, בגדולים ובקטנים, ואף גד החוזה רמז לו רמז שיברור לו הדבר, שנאמר עתה דע וראה מה אשיב שולחי דבר (שם שם /שמואל ב' כ"ד/), אמר לו אמור דבר, מה כתיב ויאמר דוד אל גד צר לי מאד נפלה נא ביד ה' כי רבים רחמיו וביד אדם אל אפולה (שם שם /שמואל ב' כ"ד/ יד), משל לאדם שהיה נטוי למיתה, אמרו לו היכן אתה מבקש שנקבור אותך, אצל אביך, או אצל אמך, אומר להם אוי לאזנים שכך שומעות, [אף על פי כן אצל אבי, כך אמר דוד אוי להם לאזנים שכך שומעות], אלא נפלה נא ביד ה' כי רבים רחמיו. בוא וראה רחמיו של הקדוש ברוך הוא, שאף על פי שבחר לו דוד דבר שלשה ימים, שהן עושין שלשים ושש שעות, מה כתיב ויתן ה' דבר בישראל מהבקר ועד עת מועד (שם שם /שמואל ב' כ"ד/ טו), מהו עד עת מועד, תני ר' חייא רבה מעת שחיטת התמיד עד עת זריקת דמו, ורבנן אמרי משהאיר המזרח עד הנץ החמה. אמר ר' תנחומא נכנסו עשרת הדברות, ושני הלוחות, וחמשה ספרי תורה, ושלשה אבות, ושבעת ימי השבת, ושמונת ימי מילה, הרי שלשים וחמשה כנגד שלשים וחמש שעות, ובקשו רחמים לפני הקדוש ברוך הוא לוותר להם שעה אחת לכל אחד ואחד בזכותו, שאם יכלו ישראל מן העולם, אין מי שישמור אותם, ויבטלו מאליהן, וביטל הקדוש ברוך הוא מהם שלשים וחמש שעות, ואותה שעה שנשתיירה מתו בה מהם שבעים אלף. ורבנן אמרו אבישי בן צרויה נפל באותה שעה, והוא שקול כנגד שבעים אלף מישראל, הדא הוא דכתיב ויאמר למלאך המשחית בעם רב (לך) (ש"ב =שמואל ב'= כ"ד טז), רבה הוא משכונא גבך, מיד (ויצא) [ויבא] גד אל דוד [ביום ההוא] ויאמר לו עלה הקם לה' מזבח (שם שם /שמואל ב' כ"ד/ יח). תני ר' שמעון בן יוחי משל לאחד שהיה מכה את בנו, ולא היה יודע הבן על מה הוא מוכה, לאחר שהכהו אמר לו לך ועשה דבר פלוני שצויתיך היום כמה ימים ולא השגחת בי, כך כל אותן אלפים שנפלו במלחמה בימי דוד, לא נפלו אלא על שלא תבעו בנין בית המקדש, והלא דברים קל וחומר, ומה אם אלו שלא היה בית המקדש ביניהם, ולא נחרב בימיהם, נעשה להם כך, ונענשו על שלא תבעו אותו, אנו שחרב בימינו, ואין אנו מתאבלים עליו, ולא נבקש עליו רחמים על אחת כמה וכמה, לפיכך התקינו חסידים הראשונים שיהיו מתפללים שלש תפלות בכל יום, והתקינו בו אנא רחום ברחמיך הרבים השב שכינתך לציון וסדר העבודה לירושלים, ותקנו בונה ירושלים ברכה בפני עצמה בתפלה, ובברכת המזון, כיון שראה דוד כך, אמר אם נפלתי ביד שונאי היו מפילים אותי בחרב, אבל הקדוש ברוך הוא רחמיו רבים, לכך נאמר מלפניך משפטי יצא. 
[ה] דבר אחר [יז, ב] מלפניך משפטי יצא. ר' לוי אמר, אמר ליה הקדוש ברוך הוא לדוד, על חנם עשיתי לך סנהדרין, לך ודון לפניהם, אמר ליה דוד רבונו של עולם כתבת בתורתך ושוחד לא תקח (שמות כג ח), והן מתייראין ממני ליקח שוחד ולדונני, אבל אתה רצונך שתקח שוחד מלפניך משפטי יצא, ומנין שהקב"ה לוקח שוחד, [שנאמר] ושוחד מחיק רשע יקח (משלי יז כג), ומה השוחד שנוטל מן הרשעים בעולם הזה, תשובה ותפלה וצדקה, לפיכך כתיב מלפניך משפטי יצא, אמר הקדוש ברוך הוא בניי עד ששערי תפלה פתוחין עשו תשובה, שאני לוקח שוחד בעולם הזה, אבל משאני יושב בדין לעתיד לבא, איני לוקח שוחד, שנאמר לא ישא פני כל כופר [ולא יאבה כי תרבה שוחד] (משלי ו לה), לפיכך אמר דוד תודיעני אורח חיים שובע שמחות את פניך (תהלים טז יא), אלו עשרת ימי תשובה שבין ראש השנה ליום הכפורים. מהו נעימות בימינך נצח (תהלים שם /ט"ז/). אמר ר' אבין זה הדס ולולב וערבה שהן נעימות, והן ניטלין בימין, ואמרי רבנן לולב בימין ואתרוג בשמאל, מה טעם נעימות בימינך נצח, במי שהוא נוטל לולב בימין ונוצח ובאין, בנוהג שבעולם הנדייסין רצין באיפרכוס, מי נוטל ובא, מי שהוא נוצח, כך בראש השנה באין כל באי עולם ועוברין לפניו כבני מרון, ואף ישראל עוברין לפניו עם כל באי עולם, ושרי אומות העולם אומרים אנו נצחנו וזכינו בדין, ואין אדם יודע מי נצח, אם ישראל נוצחים, או אומות העולם, עבר ראש השנה וכל ישראל באים ביום הכפורים ומתענים בו, ולובשים בגדים לבנים ונאים, עבר יום הכפורים ואין אדם יודע מי נוצח אם ישראל אם אומות העולם, כיון שהגיע יום טוב הראשון של חג, וכל ישראל גדולים וקטנים נוטלין לולביהם בימינם, ואתרוגיהם בשמאלם, מיד הכל יודעין שישראל נוצחין בדין, וכיון שהגיע יום הושענא רבה, נוטלין ערבי נחל, ומקיפין שבע הקפות, וחזן הכנסת עומד כמלאך אלהים, וספר תורה בזרועו, והעם מקיפין אותו דוגמת המזבח, שכך שנו רבותינו בכל יום היו מקיפין את המזבח, ואומרים אנא ה' הושיעה נא, אנא ה' הצליחה נא, וביום השביעי היו מקיפין שבע פעמים, וכן מפורש על ידי דוד מלך ישראל, שנאמר ארחץ בנקיון כפי ואסובבה את מזבחך ה' (תהלים כו ו), ומיד מלאכי השרת שמחים, ואומרים נצחו ישראל נצחו ישראל, וגם נצח ישראל לא ישקר ולא ינחם (ש"א =שמואל א'= טו כט), הוא שאמר דוד אם תתקיימו מצות לולב שנקרא נעים, ותטלוהו ביד ימין לסלסל בו להקב"ה, הרי הוא מודיע לכם אורחות חיים, וכן הוא אומר תודיעני אורח חיים, בראש השנה וביום הכפורים. בשובע שמחות. בסוכות. את פניך, במצות ראייה. שנאמר יראה כל זכורך (דברים טז טז). נעימות בימינך. באגודת לולב שנקראה נעימות, ונוטלין ביד ימין. נצח. הריני מבשרך שנצחת לאומות העולם בדין, שנאמר וגם נצח ישראל לא ישקר (ש"א =שמואל א'= טו כט). דבר אחר שובע שמחות את פניך. אל תקרי שובע, אלא שבע, כנגד שבעה, שנאמר ושמחתם לפני ה' אלהיכם שבעת ימים (ויקרא כג מ), ואלו הן, סוכה ולולב וערבה הדס ואתרוג וניסוך המים ושמחת בית השואבה, ואם עושין כן, השם מנעים להן ומנצחן בימינו בדין. דבר אחר תודיעני אורח חיים. זו תורה, שנאמר עץ חיים היא למחזיקים בה (משלי ג יח). שובע שמחות, מקרא משנה תלמוד הלכות ואגדות, דקדוקי תורה ודקדוקי סופרים, ולא עוד שאתה מסביר לי פנים, שנאמר את פניך נעימות בימינך, בעולם הזה. נצח, בעולם הבא. 
[ו] דבר אחר [יז, א] תפלה לדוד שמעה ה' צדק. כשברח מפני שאול פעם ראשונה. הקשיבה רנתי. כשברח מפני שאול במערה. האזינה תפלתי. במעגל, כשהיה מתיירא מפני אבנר. בלא שפתי מרמה. בזיפים שנאמר בבוא הזיפים ויאמרו לשאול (תהלים נד ב). דבר אחר תפלה לדוד. כשאדם קם משנתו מתפלל ואומר ברוך מחיה המתים. שמעה ה' צדק. זו קרית שמע. הקשיבה רנתי. [זו תפלה ראשונה של יוצר. האזינה תפלתי], זו תפלת המנחה. בלא שפתי מרמה. זו תפלת ערבית, שלא עמדנו להתפלל לא מתוך שחוק, ולא מתוך שיחה, ולא מתוך דברים בטלים, ולא מתוך שפתי מרמה, אלא מתוך דברי תורה ומעשים טובים. דבר אחר הקשיבה רנתי. זו רנונה של תורה, שמרננים תלמידי חכמים, שנאמר קומי רוני בלילה (איכה ב יט). האזינה תפלתי. זו תפלת השחר. בלא שפתי מרמה. זו תפלת המוספין, ולפי שאיני מתפלל לפניך בשפתי מרמה, אלא בלב שלם, לפיכך מלפניך משפטי יצא, שאתה מזכה אותנו בדין. 
[ז] [יז, ג] בחנת לבי פקדת לילה. לפי שאמר דוד בחנני ה' ונסני (תהלים כו ב), אמר לו הקדוש ברוך הוא אין אתה יכול לעמוד, אמר לו יכול אני לעמוד, לא עשה מעט עד שבחנו הקדוש ברוך הוא ולא עמד בה, בא לימוט והתחיל צווח ואמר תמוך אשורי במעגלותיך בל נמוטו פעמי (/תהלים י"ז/ פסוק ה), אמר לו הקדוש ברוך הוא ולא אמרתי לך שאין אתה יכול לעמוד, לפיכך אמר דוד אני קראתיך כי תענני אל (/תהלים י"ז/ פסוק ו). 
[ח] [יז, ז] הפלה חסדיך מושיע חוסים. אמר דוד לפני הקדוש ברוך הוא רבונו של עולם תן לי מאותה רטייה המופלאה שיש לך, ואיזהו זו מחילה וסליחה, שנאמר הסולח לכל עונכי הרופא לכל תחלואיכי (תהלים קג ג). שמרני כאישון בת עין. אמר ר' יודן בשם ר' לוי אין בית רובע בחללו של עולם שאין בו תשעה קבין מזיקין, והאדם פושט ידו לתוך המזיק והקב"ה שומרו. אמר ר' יהושע בן לוי בשעה שאדם הולך בדרך, איקוניא של מלאכים מהלכין לפניו, ומכריזין ואומרים תנו מקום לאיקוניא של הקדוש ברוך הוא, וכן הוא אומר כי מלאכיו יצוה לך לשמרך בכל דרכיך (תהלים צא יא), ורבנן אמרי פראמא נתונה לפני עיניהם של מזיקין כחמורים הללו של טוחנין, ובשעה שעונותיו של אדם גורמין לו, הכיסוי מתגלה, ומביט לאדם, ופניו משתנים, שנאמר משנה פניו ותשלחהו (איוב יד כ), ומביט בו והוא ניזוק, לכך מסר הקדוש ברוך הוא כל המלאכים הללו לשמור אותו, אלף משמאלו ורבבה מימינו, שנאמר יפול מצדך אלף ורבבה מימינך אליך לא יגש (תהלים צא ז), ולמה של ימין יותר משל שמאל, מפני שיד ימין שולטת בכל המצות, לכך רבבה מימינו, אבל של שמאל שאינה שולטת אלא במצות תפילין, [שנאמר וקשרתם לאות על ידיך (דברים ו ח), לכך נמסרו לשמאל] אלף. מהו אליך לא יגש. אמר הקדוש ברוך הוא בנוהג שבעולם מלך יוצא לדרך, וכל הלגיונות יוצאין עמו לשמרו, והוא זקוק לתת להם פרנסתן ומזונתן, אבל אני מסרתי לכם אלף משמאל ורבבה מימין, שיהו משמרין אותך, ואין אחד נוגש אצלך ואומר זן אותי ופרנסני, אמר רב חנינא לא נאמר ימסרו מצדך אלף, אלא יפול מצדך אלף, מהו יפול, שאם יבואו עליך מזיקין, אותן המלאכים מפילין אותם לפניך. דבר אחר מהו יפול, שהקב"ה משלימן עמך, כמה שנאמר וממנשה נפלו על דויד (דה"א =דברי הימים א'= יב כ). כל המלאכים הללו שנמסרו לאדם שיהיו משמרין אותו, ואימתי הוא משומר, בשעה שהוא משמר את התורה. אמר ר' אלעזר הקפר, אמר לו הקדוש ברוך הוא לאדם, תהא נרי בידך ונרך בידי, נרי בידך, דכתיב כי נר מצוה ותורה אור (משלי ו כג), נרך בידי, דכתיב נר (אלהים) [ה'] נשמת אדם (שם /משלי/ כ כז), אם שומר אתה שלי, אני אשמור את שלך. אמר ר' חייא משל לשני בני אדם שהיה להם שני כרמים, לאחד היה לו בגליל, ואחד היה לו ביהודה, זה שבגליל היה לו כרמו ביהודה, וזה ביהודה היה לו כרמו בגליל, לימים הגיעו זה אצל זה, אמר אחד לחבירו שמור לי כרמי שבגליל, ואני אשמור כרמך שביהודה, ואם אתה מאבד כרמי שביהודה, אני מאבד כרמך שבגליל, כך אמר הקדוש ברוך הוא לישראל שמור מצותי וחיה (משלי ד ד), אם תשמרו את תורותי, אני אשמור אתכם, שנאמר אם שמור תשמרון (דברים יא כב), אם שמור תשמרון. [אמר ר' יוחנן גדולה תורה מן המצות, שמצוה בפני תורה כנר בפני חמה, שנאמר כי נר מצוה ותורה אור (משלי ו כג), ואומר השמש לאור יומם (ישעיה ס יט)]. 
[ט] [יז, יג] קומה ה' קדמה פניו הכריעהו. ר' פנחס בשם ר' הושעיא אמר חמש קימות העמיד דוד להקב"ה בספר תילים /תהלים/, ארבעה כנגד ארבע מלכיות, שראה ברוח הקדש היאך הם עתידים לשעבד את ישראל, והוא מעמיד להקב"ה על כל אחת ואחת, וחמישית שראה מלכותו של גוג ומגוג שהוא בא על ישראל בחזקה, ואמר להקב"ה קומה ה' אל נשא ידך (תהלים י יב), אין לנו שליט להזדווג לו אלא אתה, משל לגבור שהוא עובר בנהר ובנו עמו, והוא אוחז בידו להעבירו, וכיון שהגיע לחצי הנהר נתגברה השבולת למעלה על ראש בנו, מיד צעק בנו ואמר אבא אבא ארים ידיך דאנא טבע ומית, כך ארבע מלכיות משולים כמים, שנאמר הוי המון (מים) [עמים] רבים [כהמות (מים) [ימים] יהמיון וגו'] (ישעיה יז יב), וישראל טובעים בתוכו, שנאמר טבעתי ביון מצולה ואין מעמד [באתי במעמקי מים ושבולת שטפתני] (תהלים סט ג), ואלמלא הקדוש ברוך הוא עמהם היו כלים ואובדים, שנאמר כי תעבור במים אתך אני (ישעיה מג ב), כיון שצפה הקדוש ברוך הוא בעמים שהם מתגברין, והחטא גורם, והמלכיות מתגברים כשבולת של נהר לשטוף את ישראל, התחיל צווח ואומר קומה ה' אל נשא ידך, דלמא טבעינן, וכן הוא אומר אל תשטפני שבולת מים (תהלים סט טז), לכך נאמר קומה ה' אל נשא ידך, דלמא טבעינן, אמר ליה הקדוש ברוך הוא חייך אני נושא את ידי, שנאמר כי אשא אל שמים ידי (דברים לב מ). 
[י] דבר אחר [י, יב] קומה ה' אל נשא ידך. זכור שבועתך שנשבע המלאך בשמך, שנאמר וירם ימינו ושמאלו אל השמים וישבע בחי העולם (דניאל יב ז), ואומר ולכן יחכה ה' לחננכם (ישעיה ל יח), ואין לכן אלא שבועה, שנאמר ולכן נשבעתי לבית עלי וגו' (ש"א =שמואל א'= ג יד). [אמר] ר' יהושע דסכנין בשם ר' לוי, אמר הקדוש ברוך הוא פעמים אמרתי בעצמי בשבועה שאני מביא את הקץ וגואל אתכם משעבוד מלכיות, ואף כשיבא גוג ומגוג לעתיד לבא אני נלחם עמו, שנאמר ויצא ה' ונלחם בגוים ההם (זכריה יד ג), לכן אמר דוד קומה ה' קדמה פניו, קדמה להושיע /קדמיה לרשיעא/ עד שלא יקדימך, מהו הכריעהו, מכף זכות לכף חובה. דבר אחר הכריעהו, שברהו, כמה דאת אמר המה כרעו ונפלו (תהלים כ ט). פלטה נפשי מרשע חרבך. ממי שבא עליך מכח התורה שנקרא חרב, שנאמר וחרב פיפיות בידם (תהלים קמט י). דבר אחר פלטה נפשי מרשע חרבך. מאותו החרב שבא עלי מכח של יצחק אביו, שאמר לעשו ועל חרבך תחיה (בראשית כז מ). דבר אחר פלטה נפשי מרשע. מאותו רשע שהוא חרבך, שעשית אותו לרדות בעולמך, כמה דאת אמר הוי אשור שבט אפי ומטה הוא בידם זעמי (ישעיה י ה). ר' יהושע דסכנין בשם ר' לוי אמר פלטה נפשי מאותו רשע שהוא עומד ליפול בחרבך, שנאמר כי רותה בשמים חרבי הנה על אדום תרד (ישעיה לד ה). 
[יא] [יז, יד] ממתים ידך ה' ממתים מחלד. מדבר בנבוכדנאצר, אמר דוד לפני הקדוש ברוך הוא רבונו של עולם מה גבורים היו שנטלו שלטון מתחת ידיך, והשלטת אותן בעולמך לשעבד את ישראל, ואיזהו זה נבוכדנאצר ובלטשאצר, ואין ממתים אלא גבורים, שנאמר החרם כל עיר מתים (דברים ג ו). ממתים מחלד. שהשלטת אותם על כל הארץ, ואין חלד אלא ארץ, שנאמר האזינו כל יושבי חלד (תהלים מט ב). חלקם בחיים. בעולם הזה, שהשלטת אותם ונתתה להם שלוה. וצפונך תמלא בטנם. שהעשירו את עצמם מההקדשות הצפונות בבית המקדש, שנאמר אוצרות בית ה' ואוצרות בית המלך (מ"ב =מלכים ב'= כד יג). ישבעו בנים. זה אויל מרודך, שנאמר ועבדו אותו כל הגוים ואת בנו [ואת בן בנו] (ירמיה כז ז). והניחו יתרם לעולליהם. יתומה אחת נשתיירה בביתו, זו ושתי, שעשתה ושתי אגוסטא במלכות שאינה שלה, שנאמר גם ושתי המלכה עשתה משתה נשים (אסתר א ט). 
[יב] דבר אחר [יז, יד] ממתים ידך ה'. אלו הן גבורי עשו שנטלו המלוכה מתחת ידך. ממתים מחלד. שהשלטת אותם בעולם הזה. חלקם בחיים. שעתידין לחיות בחיי השקט ושלוה בעולם הזה ושלום ועושר, וצפונך תמלא בטנם. שהעשירו מממון של הקדשות הצפונות בלשכות וממונם של ישראל. ישבעו בנים. זה אספסיינוס וחביריו. והניחו יתרם לעולליהם שני יתומים שנשתיירו מהם רומוס ורומולוס זימנת להם זאבה מניקה שהניקה אותם, עד שגדלו ונעשו מלכים גדולים. והניחו יתרם לעולליהם. שבנו רומי הרשעה, ועשו בה בירניים, והניחו למלכי רומי המרשעת. 
[יג] דבר אחר [יז, יד] ממתים ידך ה'. מדבר בדורו של שמד, ומהו היתה גבורתם, שמסרו נפשם על קדוש השם, ומתים מתחת ידך, שהיו מומתים על ידך. ממתים מחלד. אלו הנחבאים מפני הצוררים עד שעלתה גופם חלודה, כגון ר' שמעון בן יוחאי שעשה במערה הוא ובנו שלש עשרה שנים, עד [שהעלה] גופם חלודה, מה עשה הקדוש ברוך הוא, הראה להם שלטון שהיה יושב ודן את הצפורים, והיו מהן נכנסות לפניו ונוטלות דימוס ויוצאות, ומהן היו נוטלות אפופסין, כיון שראה ר' שמעון [בן יוחאי] כך, אמר אפילו צפור מבלעדי שמים לא אתאי, מה ציפורין חוץ מדעת עליון אינן נתפסין אף אנו חוץ מדעת עליון נתפסין, ויצא מיד, וטיהר את ארץ ישראל ופירש, אמר ליה הקדוש ברוך הוא לדוד שמא הפסידו כלום, הרי חלקם בחיים וצפונך תמלא בטנם, וצפונם אין כתיב כאן, אלא וצפונך, באותה שעה נתבשר שחלקו עמהם לעולם הבא, באותן הטובות שכתוב בהן מה רב טובך אשר צפנת ליראיך (תהלים לא כ). ישבעו בנים. שנאמר והדרך על בניהם (שם /תהלים/ צ יו). והניחו יתרם לעולליהם. ועושה חסד למשיחו לדוד ולזרעו (שם /תהלים/ יח נא). אמר דוד לפני הקדוש ברוך הוא רבונו של עולם אלו באים מכח התורה ומעשים טובים, אבל אני איני כח לפניך אלא כעני מבקש צדקה, שנאמר אני בצדק אחזה פניך אשבעה בהקיץ תמונתך עם אותן שיקיצו, שנאמר הקיצו ורננו שוכני עפר (ישעיה כו יט). דבר אחר אשבעה בהקיץ תמונתך. והלא כתיב כי לא יראני האדם וחי (שמות לג כ), אלא בעולם הזה אי אפשר, אבל לעתיד לבא בשעת הקצת המתים אני אשבע לראות תמונתך, שנאמר ואמר ביום ההוא הנה אלהינו זה (ישעיה כה ט), וכתיב כי עין בעין יראו בשוב ה' ציון (שם /ישעיהו/ נב ח). 
[יד] דבר אחר [יז, טו] אני בצדק אחזה פניך. בא וראה כמה גדול כח הצדקה שבשביל פרוטה אחת שנותן לעני זוכה ומקבל פני שכינה. בנוהג שבעולם מטרונה שהיא מבקשת לראות את המלך ולהקביל פניו, היא עושה עטרה לפי כבודה, ועל ידי עטרה שהיא נכנסת לעטר את המלך, היא רואה פני המלך, ראה כמה כחה של צדקה. דבר אחר אני בצדק אחזה פניך. מה ראה דוד לפרש כחה של צדקה בלבד, אלא ללמדך שאפילו רשעים שאין בידן אלא זכות של צדקה בלבד, זוכין בה ומקבלין פני שכינה, שנאמר ונגלה כבוד ה' וראו כל בשר יחדו כי פי ה' דבר (ישעיה מ ה), הכל יהיו רואין, צדיק ורשע, אם כן מה בין צדיק לרשע, כדי שידעו הרשעים לפני מי הן מכעיסין, וידעו הצדיקים לפני מי הן יגיעים. דבר אחר אני בצדק אחזה. לפי שהרשעים יושבין בעולם הזה שלוים וכופרין בהקב"ה ומכעיסין אותו, וצדיקים מתייסרין בעולם הזה, ומתים על קידוש שם יוצרם, לפיכך אמר דוד אני איני מן המכעיסין לפניך, אלא מאותם שהם יגיעים בתורה, שכתוב בה צדק צדק תרדוף (דברים טז כ), לכך נאמר אני בצדק אחזה פניך.
פרק יח
[א] [יח, א] למנצח לעבד ה' לדוד [וגו', ביום הציל ה' אותו]. זהו שאמר הכתוב לך יום אף לך לילה (תהלים עד טז), ר' יודן אומר בשם ר' יהודה, כל שאמר דוד בספרו, כנגדו וכנגד כל ישראל וכנגד כל העתים אמרו, אמר לפניו רבונו של עולם עשית לנו נסים בלילה ואמרנו שירה בלילה, שנאמר יומם יצוה ה' חסדו ובלילה שירה עמי (שם /תהלים/ מב ט), ואומר השיר יהיה לכם כליל התקדש חג (ישעיה ל כט), עשית לנו נסים ביום, ואמרנו לפניך שירה ביום, שנאמר למנצח וגו' ביום הציל ה' אותו. 
[ב] [דבר אחר [יח, א] למנצח לעבד ה' לדוד]. זהו שאמר הכתוב פי יספר צדקתך כל היום תשועתך (תהלים עא טו), אתה מוצא שלא הניח דוד אבר, שלא קילס בו להקב"ה, קלסו בראשו, שנאמר דשנת בשמן ראשי (שם /תהלים/ כג ה), קלסו בעינים, שנאמר עיני תמיד אל ה' (שם /תהלים/ כה טו), קלסו בפיו, שנאמר פי יספר צדקתך (שם /תהלים/ עא טו), קלסו באזניו, שנאמר אזנים כרית לי (שם /תהלים/ מ ז). בגרונו, שנאמר יגעתי בקראי נחר גרוני (שם /תהלים/ סט ד). בלשונו, שנאמר ולשוני תהגה צדקך (שם /תהלים/ לה כח). בשפתיו, שנאמר תבענה שפתי תהלה (שם /תהלים/ קיט קעא). בלבו, שנאמר רחש לבי דבר טוב (שם /תהלים/ מה ב). בכליותיו, שנאמר ותעלוזנה כליותי (משלי כג טז). בידיו שנאמר פרשתי ידי אליך (תהלים קמג ו). ברגליו, שנאמר רגלי עמדה במישור (שם /תהלים/ כו יב). במיעיו, שנאמר ותורתך בתוך מעי (שם /תהלים/ מ ט). סוף דבר קלסו בכל איבריו בכלל, שנאמר כל עצמותי תאמרנה ה' מי כמוך (תהלים לה י). בנפשו, שנאמר ברכי נפשי את ה' (שם /תהלים/ קג א). בנשמתו, שנאמר כל הנשמה תהלל יה (תהלים קנ ו). אמר דוד אעפ"י שקלסתיך בכל אלה, עדיין אני צריך לקלסו, שנאמר פי (יגיד) [יספר] צדקתך, הוי למנצח לעבד ה' לדוד. 
[ג] [דבר אחר [יח, א] למנצח לעבד ה']. מה ראה דוד לומר לעבד ה', ללמדך שכל העושה תשובה מעבירה שבידו, הקדוש ברוך הוא מוסיף לו כבוד, וקורא לו שם חביב, בא וראה מבני קרח, עד שלא עשו תשובה, לא נקראו (חביבים) [שושנים], משנתייאשו ממעשה אביהם, ועשו תשובה, נקראו שושנים, שנאמר למנצח על שושנים לבני קרח משכיל שיר ידידות (תהלים מה א), וכן את מוצא בדוד, עד שלא עשה תשובה מאותו מעשה, לא נכתב באיסרטיא של מעלה, משעשה תשובה נכתב באיסרטיא של מעלה, ונקרא עבד ה'. 
[ד] דבר אחר [יח, א] למנצח לעבד ה', אתה מוצא שכל מי שקורא עצמו עבד, הקדוש ברוך הוא קראו עבד, אברהם קורא עצמו עבד, שנא' אל נא תעבור מעל עבדך (בראשית יח ג), והקב"ה קראו עבד, דכתיב בעבור אברהם עבדי (שם /בראשית/ כו כד), יעקב קרא עצמו עבד, שנא' אשר עשית את עבדך (שם /בראשית/ לב יא), והקב"ה קראו עבד, שנא' אל תירא עבדי יעקב (ישעיה מד ב), משה קרא עצמו עבד, שנא' אתה החלות להראות את עבדך (דברים ג כד), והקב"ה קראו עבד, שנאמר לא כן עבדי משה (במדבר יב ז), דוד קרא עצמו עבד, דכתיב אני עבדך בן אמתך (תהלים קטז טז), והקב"ה קראו עבד, דכתיב ביד דוד עבדי (אושיע אתכם) [הושיע את עמי ישראל] (ש"ב =שמואל ב'= ג יח). ויש שלא קראו עצמם עבדים, והקב"ה קראם עבדים, יצחק לא קרא עצמו עבד, והקב"ה קראו עבד, דכתיב זכור לאברהם ליצחק ולישראל עבדיך (שמות לב יג), יהושע לא קרא עצמו עבד, והקב"ה קראו עבד, דכתיב ויהי אחרי (מות) [הדברים האלה וימת] יהושע [בן נון] עבד ה' (יהושע כד כט). וכן רבים שלא קראו עצמם עבד, כגון שאול ואליהו ואלישע, ורבים אחרים, והקב"ה קראן עבדים. ויש שקראו עצמן עבד, והקב"ה לא קראן עבדים, שלמה קרא עצמו עבד, שנאמר ונתת לעבדך לב שומע (מ"א =מלכים א'= ג ט), וכן דניאל, ועתה שמע אלהינו את תפלת עבדך (דניאל ט יז), ולא קראן הקדוש ברוך הוא עבד. 
[ה] [יח, א] אשר דבר לה' את דברי השירה הזאת. מהו את השירה הזאת. אמר ר' יודן זהו שאמר הכתוב כמופת הייתי לרבים (תהלים עא ז), אמר דוד מה אני לא אמרתי שירה עד שנתחרפתי, ועד שנפלו בידי ארבעה גבורים, ועד שנפל בידי בעל אצבעות, כך ישראל אינן אומרים שירה לפניך עד שיתחרפו, ועד שיפלו בידם ארבעה, ויפלו בידם בעלי אצבעות, כיצד נתחרף מגלית, שחירף את ישראל, וקלל את דוד, ונפל הוא בידו ובעל אצבעות, שנאמר ויהי איש מדון ואצבעות ידיו ואצבעות רגליו שש ושש עשרים (וארבעה במספר) [וארבעה מספר] (ש"ב =שמואל ב'= כא כ), ונפלו לפניו ארבעה, שנאמר את ארבעת אלה יולדו להרפה בגת ויפלו ביד דוד וביד עבדיו (שם שם /שמואל ב' כ"א/ כב), וסמיך ליה וידבר דוד לה' את דברי השירה הזאת (שם /שמואל ב'/ כב א), כך ישראל כשיבא משיח במהרה בימינו, אינם אומרים שירה עד שיתחרף המשיח, שנאמר אשר חרפו עקבות משיחך (תהלים פט נב), עד שיפלו לפניו בעלי אצבעות, זו מלכות הרשעה, שנאמר ואצבעת (רגלוה') [רגליא] מנהן (דפרזלא) [פרזל] ומנהן חסף (דניאל ב מב), ועד שיפלו לפניו ארבע מלכיות, שנאמר ואספתי את כל הגוים אל ירושלים (זכריה יד ב), מיד ויצא ה' ונלחם בגוים ההם (שם שם /זכריה י"ד/ ג), אותה שעה אומרים ישראל שירה, שנאמר מזמור שירו לה' שיר חדש כי נפלאות עשה (תהלים צח א). 
[ו] דבר אחר [יח, א] את דברי השירה הזאת. אמר ר' סימון לא כל מי שהוא רוצה לומר שירה אומר, אלא כל מי שנעשה לו נס ואומר שירה, בידוע שמוחלין לו עונותיו, ונעשה כבריה חדשה. ישראל כשנעשה להם נס אמרו שירה, שנאמר אז ישיר משה ובני ישראל (שמות טו א), ונמחלו כל עונותיהם, שנאמר ויסע משה את ישראל מים סוף (שם שם /שמות ט"ו/ כב), מלמד שהסיע מהן חטאיהן שחטאו על ים סוף, שנאמר וימרו על ים בים סוף (תהלים קו ז), וכן אתה מוצא בימי ברק ודבורה שנעשה להם נס ואמרו שירה, שנאמר ותשר דבורה וברק בן אבינועם (שופטים ה א), מנין שנמחלו להן עונותיהן, דסמיך ליה אחר השירה ויעשו בני ישראל (את) הרע (שם /שופטים/ ו א), אמר ר' אבהו בכל מקום כתיב ויוסיפו בני ישראל לעשות (את) הרע, ואחר שירת דבורה כתיב ויעשו בני ישראל, תחלת עשייתן, והיכן מה שעשו לשעבר, אלא שמחל להם הקדוש ברוך הוא בשעה שאמרו שירה, וכן הוא אומר בדוד שנעשה לו נס ואמר שירה, ומנין שנמחלו לו עונותיו, דכתיב אחר השירה ואלה דברי דוד האחרונים (ש"ב /שמואל ב'/ כג א), והיכן הם הראשונים, אלא מלמד שמחל לו הקדוש ברוך הוא כל עונותיו לשעבר. ביום הציל ה' אותו. וכי ביום אחד הציל אותו מאויביו ומשאול אלא שהיה שאול שקול כנגד כל אויביו וצרותיו. כל מאן דתבע ליה בר ישראל בי דינא, קשה עליו מכל שונאי אומות העולם, וכן הוא אומר כי נמצאו בעמי רשעים (ישוד) [ישור] כשך יקושים (ירמיה ה כו), וכן בשמשון הוא אומר להם, השבעו לי פן תפגעון בי אתם (שופטים טו יב), ושבקו יתיה, וכן שלמה אמר אח נפשע מקרית עוז (משלי יח יט). 
[ז] [יח, ב] ויאמר ארחמך ה' חזקי. רחמית יתך ה' תוקפי. היאך כמה דמתרגמינין ואהבת את ה' אלהיך (דברים ו ה), ותרחם ית ה' אלהך. דבר אחר ארחמך ה' חזקי. אקראך רחום וחנון. [דבר אחר ארחמך ה'. אמלא אותך רחמים על בריותיך]. דבר אחר ארחמך. אחבבך לבריותיך. ר' נחמיה בשם ר' שמעון בן לקיש אמר, אמר דוד מילתא דמיתפרשא בכל אלו טעמא, ורוח הקדש אומר לו חזקי. ה' סלעי ומצודתי. סלעי מוניטון. ומצודתי מצדת דידי, בשמך אני צד את הרשעים. ומה ראה דוד לקלס בסלע, על שם שנעשה לו נס בסלע, שנאמר ויהי דוד נחפז ללכת (ש"א =שמואל א'= כג כו). ר' אבא אומר הקיפו אותו כעטרה הזו ור' ינאי אומר כקולסים הזה, שהוא נחפז ללכת, כיון שראה דוד עצמו מצמצם ביד שאול, אמר על חנם משח אותי שמואל, ואמר לי משחך ה' (למלך) (ש"א =שמואל א'= י א), והיכן היא משיחתו, והיכן היא הבטחתו, הדא הוא דכתיב אני אמרתי בחפזי כל האדם כוזב (תהלים קטז יא), אמר ליה הקדוש ברוך הוא כוזב אתה קורא לשמואל, מעיד אני עליו שהוא נאמן, שנאמר וידע כל ישראל [וגו'] כי נאמן שמואל לנביא לה' (ש"א =שמואל א'= ג כ), מיד מלאך בא אל שאול (ש"א =שמואל א'= כג כז), רבי אומר מלאך מן השמים היה, שנאמר ישלח ממרום יקחני (תהלים יח יז), ר' יודן אומר מלאך שליח היה, אמר ליה ר' פנחס וכי השליח יועץ הוא שאמר לו מהרה וגו' (ש"א שם /שמואל א' כ"ג כ"ז/), אלא מלאך היה. על כן קראו למקום ההוא סלע המחלקות (ש"א =שמואל א'= כג כח), ולמה נקרא שמה סלע המחלקות, אמר ר' שמואל בר נחמני ששם נחלקו גבורי שאול, וגבורי דוד, מהם היו אומרים, עד שבן ישי בידינו לא נפנה ממנו, מהם היו אומרים מלחמת ישראל קודמת, אבל בן ישי מצוי אצלינו בכל שעה, ר' אליעזר אומר נחלק הסלע מכאן ומכאן, ונמצא שאול וגבוריו עומדים מצד אחד, ודוד ואנשיו מצד אחד, והוא שדוד אומר הנותן תשועה למלכים (תהלים קמד י), לשני מלכים, אלו שאול ודוד, שאול שניצל משפיכות דמים, שנאמר [אשר כלתני היום הזה מבוא בדמים] והושע (לי ידי) [ידי לי] (ש"א =שמואל א'= כה לג), ודוד שניצל מחרבו של שאול, שנאמר הפוצה את דוד עבדו מחרב רעה (תהלים שם /קמ"ד/). דבר אחר סלע המחלקות. בשעה שהיה דוד וחיילותיו עוברין על אותו מקום שנעשה להם נס, היה מתחלק מחיילותיו, הוא ושש מאות אנשים שהיו אתו, אותה שעה היו יורדין מעל סוסיהן, ומשתחוין ונופלין על פניהם, ומברכין ברוך שעשה לנו נסים במקום הזה, ומקצתן היו עומדים ואין מברכין, לפי שלא היו עמו באותה שעה, והיו מתחלקין זה מזה, לכך נאמר סלע המחלקות. 
[ח] [יח, ג] אלהי צורי אחסה בו. רבנן אמרו כלפי שנפלו לפניו עשרה שונאים, אמר עשרה קילוסין, ואלו הן. שאול, דואג, ואחיתופל, שבע בן בכרי, שמעי בן גרא, שובך, וגלית, ושלשת אחיו, שנאמר את ארבעת אלה יולדו להרפה בגת ויפלו ביד דוד (ש"ב =שמואל ב'= כא כב), חמשה מאומות העולם, וחמשה מישראל, וכנגדן אמר דוד עשרה קילוסין, ואלו הן. חזקי, סלעי ומצודתי, ומפלטי, צורי, אחסה בו, מגני, קרן ישעי, משגבי, ומנוסי. ר' יהודה אומר לפי שקילסו בעשרה קילוסין, לפיכך קילסו בעשרה הלולים בסוף תילים במזמור הללויה הללו אל בקדשו (תהלים קנ א), שבו עשר הלולים. מגני. כשם שאומרים מגן אברהם בתפלה, כך אומרים מגן דוד אחר הפטרה. וקרן ישעי. שהיה שמן המשחה מפעפע ויורד עליו. 
[ט] [יח, ד] מהולל אקרא ה'. משובח אקרא אותך. ומאויבי אושע. אמר ר' יודן סרס המקרא ודרשהו, אושע מן אויבי מהולל, כשתושיעני מן אויבי אהלל אותך. ר' הונא בר אחא אמר כלפי יהושפט אמרו, שנאמר ובעת החלו ברנה ותהלה נתן ה' מארבים (דה"ב =דברי הימים ב'= כ כב), שעד שלא נתפלל אין השונאין באין עליו היה אומר שירה, וכשהיו השונאין באים עליו, היו נופלים לפניו. 
[י] [יח, ה] (כי) אפפוני חבלי מות. מהו אפפוני, הגיעו הצרות עד פה. דבר אחר הגיעו הצרות עד האף. דבר אחר אל תקרי אפפוני, אלא עפפוני, הצרות טסות ובאין עלי כעוף, כמה דאת אמר ועוף יעופף על הארץ (בראשית א כ). דבר אחר הצרות מתגלגלות ובאין עלי כאופן וגלגל. דבר אחר אפפוני. רב אמר פנייא מן עקתא אנא. ורב אחא אמר נפניתי לכאן ולכאן, ואין לי גואל אלא אתה. ד"א אפפוני. כאשה האורגת בבגד חוטין כפולין הם נקראות אפפון, כך אמר דוד אפפוני, הצרות באות של /עלי/ כאפפון הזה של אורגים. ד"א מדבר בארבע מלכיות. חבלי מות, במלכות בבל. נחלי בליעל. במלכות מדי ופרס. חבלי שאול (סבוני) [סבבוני]. במלכות יון. קדמוני מוקשי מות. זו מלכות אדום. ולמה נכפלות, כנגד מלכיות שהן כפולות. אפפוני, יבעתוני, (סבוני) [סבבוני], קדמוני. חבלי מות. בבל וכשדים. נחלי בליעל. מדי ופרס. חבלי שאול, יון ומקדון. מוקשי מות. ישמעאלים ואדום. רבנן אמרי ולמה כתוב בגלות ראשון, ובגלות רביעית, מות, חבלי מות, מוקשי מות, זו החריבה בית ראשון, וזו החריבה בית שני. ר' אבא בר כהנא אמר שזו גזרה שמד, וזו גזרה שמד. 
[יא] [יח, ז] בצר לי אקרא ה', בבבל. ואל אלהי אשוע. במדי ופרס. ישמע מהיכלו קולי, ביון. ושועתי לפניו תבא באזניו. באדום. [ולפי שבטלו את ישראל מן התורה, דכתיב בה והגית (בה) [בו] יומם ולילה (יהושע א ח), לפיכך אני פורע ממנה באש, שנאמר לעולם יעלה עשנה (ישעיה לד י), ולפי ששרפו בית המקדש שהיה עשן יוצא ממנו, שנאמר והבית ימלא עשן (שם /ישעיהו/ ו ד), קול (ה') מהיכל (ישעיה סו ו), אמר להם אין אתם זכורים מה שעשיתם בהיכלי, קול ה' משלם גמול לאויביו (שם שם /ישעיהו ס"ו/)]. ר' פנחס ורב אחא בשם ר' חמא בר חנינא אמרי למה הזכיר במלכות השלישית היכל ה', שכל ימיה של מלכות יון בית המקדש קיים, ולמה אמר בצר לי במלכות ראשונה, ולא אמר בצרות, לפי שכל הנביאים מייחדין צרותיהן של ישראל וממעטין אותן, שנאמר בצר לך ומצאוך (דברים ד ל), ראה ה' כי צר לי (איכה א' כ), וירא בצר להם (תהלים קו מד), אל ה' בצרתה לי (שם /תהלים/ קכ א), ר' יהודה אומר מטעם אחר (במלכות יון שלא נחרב הבית בימיו) כאשר ינוס איש מפני הארי (עמוס ה יט), זו בבל, שנאמר קדמייתא כאריה (דניאל ז ד). ופגעו הדוב (עמוס ה יט). זו מדי ופרס, שנאמר וארו (חוזוא תנינא דמיא) [חיוה אחרי תנינה דמיה] לדוב (דניאל ז ה). ובא הבית (עמוס שם /ה'/). זו מלכות יון, שהיה בית המקדש קיים בימיה, ולא היו מכעיסין על בית המקדש שהיה בנוי, וכשהיו רואין שמעון הצדיק היו עומדין לפניו. וסמך ידו (אל) [על] הקיר ונשכו הנחש (עמוס שם /ה'/). זו מלכות הרשעה, שנאמר קולה כנחש ילך (ירמיה מו כב). ר' יהודה מייתי לה מטעם אחרינא, פתחי לי אחותי (שה"ש =שיר השירים= ה ב), בכנסת ישראל שבבבל, שאחויים בתורה. רעיתי (שם /שיר השירים ה'/). במדי ופרס. שהיו ריעים בתורה. יונתי (שם /שיר השירים ה'/). ביון, ולמה אמר יונתי ביון, שהיה הבית קיים, והיו מקריבים על המזבח תורים ובני יונה. תמתי (שם /שיר השירים ה'/), באדום, ולמה אמר תמתי, שהיו מותאמים עם הקדוש ברוך הוא, ומוסרין נפשותם על קדושת השם, שכמה שמדות גזרו על ישראל, והן עומדין בתמימותן. שראשי נמלא טל (שם /שיר השירים ה'/). בימות המשיח כשיחיו המתים, שנאמר כי טל אורות טלך (ישעיה כו יט), קווצותי רסיסי לילה (שה"ש שם /שיר השירים ה'/). דמעתן של בני גליות שדומה ללילה, שנאמר בבכי יבואו ובתחנונים אובילם (ירמיה לא ח). 
[יב] [יח, ח] ותגעש ותרעש הארץ. אמר ר' שמואל בר נחמני על מה הזוועות באות, על הפסק מלכות בין מלכות למלכות, הדא הוא דכתיב ותרעש הארץ ותחל כי קמה על בבל מחשבות ה' (ירמיה נא כט). אליהו זכור לטוב שאל את ר' נהוראי על מה הזוועות באות לעולם, אמר ליה על חלול המעשרות שאינן מתעשרין ומפרישין כתקנן, אמר ליה חייך כך היא סברא דמילתא, אלא כך הוא כללו של דבר, בשעה שהקב"ה מביט בעולמו ורואה בתי טרטיאות ובתי קרקיסאות ואומות העולם יושבים בהשקט, ובית המקדש חרב, אותה שעה מחרה אפו בעולמו ומבקש להחריבו, הדא הוא דכתיב שאוג ישאג על נוהו (ירמיה כה ל), בשביל נוהו, לפיכך ותגעש ותרעש הארץ, ר' אחא אמר על גילוי עריות, אמר הקדוש ברוך הוא אתה זעזעת איבריך על דבר שאינו ראוי לך, אף אני אזיע עולמי בשבילך, העליונים והתחתונים, ורבנן אמרי על המחלוקת, שנאמר ונסתם גיא הרי כי יגיע גי הרים אל אצל [ונסתם כאשר נסתם מפני הרעש] (זכריה יד ה), אמר ר' שמואל בר נחמני אין רעש אלא הפסק מלכיות, שנאמר (ותגעש) ותרעש הארץ ותחל (ירמיה נא כט), מה טעם, כי קמה על בבל מחשבות ה' (שם שם /ירמיהו נ"א כ"ט/). אליהו זכור לטוב שאל את ר' נהוראי מפני מה ברא הקדוש ברוך הוא שקצים ורמשים, אמר ליה בשעה שהבריות חוטאין מיד הקדוש ברוך הוא מביט בהן, ואמר מה הללו שאין בהן צורך אני מקיימן, אלו שיש בהן צורך שכיון שהן חוזרין הרי הן כצדיקים גמורין על אחת כמה וכמה, אמר ליה עוד אלו יש בהן צורך, זבוב לצרעה, פשפש לעלוקה, נחש לחפפית, שבלול לחזזית, סממית לעקרב. 
[יג] דבר אחר [יח, ח] ותגעש ותרעש הארץ. את מוצא בשעה שעלה משה למרום ונשתהה ועשו ישראל את העגל, נזדווגו לו חמשה מלאכי חבלה, מיד נתיירא משה והתחיל להתפלל על ישראל, והשיב את האף מישראל, ואח"כ ירד, שנאמר ויפן וירד משה (שמות לב טו), מהו ויפן, אמר ר' יצחק לא זז משם עד שפינה כל פנים של זעם, וזהו שכתוב בספר תילים ותגעש ותרעש הארץ, עלה עשן באפו, ואימתי ויט שמים וירד (תהלים יח י), ויפן וירד משה מן ההר (שמות לב טו), מחג השבועות עד שבעה עשר בתמוז. כתוב אחד אומר מן השמים השמיעך את קולו (דברים ד לו), וכתוב אחד אומר כי מן השמים דברתי עמכם (שמות כ יט), וכתוב אחד אומר ויט שמים וירד, ובא השלישי והכריע ביניהם, מן השמים השמיעך, אימתי ויט שמים וירד. 
[יד] [יח, יא] וירכב על כרוב ויעף. בשעה שיצא פרעה לרדוף אחרי בני ישראל, אמר פרעה תנו לי סוס זכר שארכב עליו שהוא קל, מה עשה הקדוש ברוך הוא, היה מראה כנגדו ורכב עליו, שנאמר דרכת בים סוסיך (חבקוק ג טו), וכתיב כי תרכב על סוסיך (שם /חבקוק/ ג ח), חזר פרעה ואמר תנו לי סוס נקבה, שהיא יכולה לעמוד במלחמה, למה כשהסוס זכר רוצה להשתין מים הוא עומד ומתאחר, אבל סוס נקבה משתנת מים בריצה כשהיא מהלכת במלחמה, אמר אף אני אדמה לו בסוס נקבה, שנאמר לסוסתי ברכבי פרעה (שה"ש =שיר השירים= א ט), וחזר פרעה ולקח חצים וזרק על ישראל, ואף הקדוש ברוך הוא הביא חצים של אש וזורק עליו, שנאמר וישלח חציו ויפיצם. חזר פרעה והביא צחצוחין של ברזל, ואף הקדוש ברוך הוא הביא ברקים שהן מצוחצחין, שנאמר וברקים רב ויהומם, [ויהומם, הממם ערבבן, נטל מנגינות שלהם, ולא היו יודעים מה שיעשו, והיה עמוד הענן יורד ועושה אותן טיט ומיני רפש, ועמוד האש מרתיח, וטלפות סוסיהן משתבשות. חזר פרעה והביא מיני בליסטרא, אף הקדוש ברוך הוא הביא אבני אלגביש, שנאמר ברד וגחלי אש]. חזר פרעה והביא מיני סימנטרא, ואף הקדוש ברוך הוא הביא גחלי אש, שנאמר גחלי אש. חזר פרעה והיה מלבב במיני בוקינוס וקרנות ושופרות וסלפינוס, ואף הקדוש ברוך הוא מלבב בקולו, שנאמר (ירעם מן שמים) [וירעם בשמים] ה' ועליון יתן קולו, כיון שגמר פרעה כל מה שהיה יודע, ולא נשתייר בידו כלום, אמר לו הקדוש ברוך הוא רשע כנגדי היית מטיח, אמר ר' ברכיה בשם ר' אלעזר התחיל הקדוש ברוך הוא רוכב על כרוב, שנאמר וירכב על כרוב, אמר ליה רשע שמא יש לך כרוב, התחיל הקדוש ברוך הוא עף, שנאמר ויעף, אמר ליה הקדוש ברוך הוא רשע שמא אתה יכול לעוף, התחיל הקדוש ברוך הוא מיידא מכנף לכנף, שנאמר וידא על כנפי רוח, אמר ליה הקדוש ברוך הוא רשע שמא את יכול לעשות כן. דבר אחר וידא על כנפי רוח. אמר ר' יהודה אין הרוח יוצא אלא מבין כנפי החיות, שנאמר וידא על כנפי רוח. 
[טו] דבר אחר [יח, יא] וירכב על כרוב. אמר ר' אחא משל למלך שבאו שבאין ושבו את בנו, והיו עבדיו מציעין לו את הקרון לרדוף אחריהן, אמר המלך אם אני ממתין עד שיציעו לי את הקרון בני אבד, מה עשה המלך, נטל סוס אחד מן הקרון ורדף אחריהן, כך עשה הקדוש ברוך הוא, נטל כרוב אחד מכסא הכבוד ורכב עליו, ועשה מלחמה עם פרעה ועם מצרים, שנאמר וירכב על כרוב ויעף, מהיכן הביאו מבין גלגלי המרכבה. אמר ר' חנינא בר פפא בשר ודם למטה ממשאו, אבל הקדוש ברוך הוא למעלה ממשאו, שנאמר ומתחת זרועות עולם (דברים לג כז), כתוב אחד אומר וידא על כנפי רוח (תהלים יח יא), וכתוב אחד אומר וירא על כנפי רוח (ש"ב =שמואל ב'= כב יא), מכאן אתה למד שיש לו עולמות הרבה, והוא מיידא על כנפי הכרובים, והלך להראות בהן. 
[טז] [יח, יב] ישת חשך סתרו. מהיכן הביא החשך על מצריים, מן החשך שבסתרו, ר' אליעזר אומר מן החשך שיש בגיהנם, שנאמר ארץ עיפתה כמו אופל (איוב י כב). חשכת מים עבי שחקים. אמר ר' נחמיה אין הארץ שותה אלא מימי אוקינוס, אמר ליה ר' יהושע והלא מי אוקינוס מלוחין הן, אמר ליה מתמתקין הן בעבים, שנאמר (עבי שחקים) [אשר יזלו שחקים (שם /איוב/ לו כח), היכן הן נוזלין בשחקים, ר' יהושע אומר מן העליונים, שנאמר למטר השמים תשתה מים (דברים יא יא), והעננים מתגברין מן הארץ ועד הרקיע ומקבלין אותן כמפי הנוד, דכתיב יזוקו מטר לאדו (איוב שם /ל"ו/ כז), וחושרים אותם כמין כברה, ואין טיפה נוגעת בחברתה, דכתיב חשרת מים עבי שחקים (ש"ב =שמואל ב'= כב יב)]. אמר ר' אבא כדקין הללו של בהמה שהן שופין אלו באלו. אמר ר' שמעון בן לקיש למה נקרא שמן שחקים, שהן שוחקין אלו באלו. אמר ר' יוחנן מעשה נסים יש בשמים, אדם נוטל כברה וחושר שתים שלש אצבעות, ואינן מספיקין לירד עד שמתערבין זה בזה, ומהלך חמש מאות שנה הגשמים יורדים, ואין טיפה מהן מתערבת, והיינו דכתיב יתן אוכל למכביר (איוב לו לא), ר' יהודה בר יחזקאל אמר כך היה (ר') אבא מברך על הגשמים, יתברך ויתקדש שמיה דקודשא בריך הוא, שהן אלפי אלפים וריבי רבבות של טיפין, ואין טיפה נוגעת בחברתה כמלא נימא, שנאמר כי יגרע נטפי מים (איוב לו כז). ר' חייא בר אבא ורבנן, חד מנהון אמר חשיך ענני סגיאין מוי, שנאמר חשכת מים עבי שחקים, וחרנא אמר נהור ענני סגיאין מוי, שנאמר יפיץ ענן אורו (איוב לז יא). ר' שמעון בן לקיש אמר הענן מלמטה הוא עולה, שנאמר ואד יעלה מן הארץ (בראשית ב ו), כתוב אחד אומר חשכת מים (תהלים יח יב), וכתוב אחד אומר חשרת מים (ש"ב =שמואל ב'= כב יב), בשעה שהעננים טוענים את המים, מחשיכין מן המים, ואחר כך חושרין אותן למעלה, לכך כתוב חשכת חשרת. 
[יז] [יח, יג] מנוגה נגדו עביו עברו. כשהרוח מנשבת ונוגה השמש מזריח עביו עברו. ר' יודן בשם ר' אבא אמר כשבא הקדוש ברוך הוא לעשות מלחמה עם המצריים בים, באו מלאכי השרת לסייעו, אלו באו בחרבות, ואלו היו טוענין קשתות, ואלו היו טוענין רמחים, אמר להן הקדוש ברוך הוא איני צריך עברין מהכא, באותה שעה עביו עברו. אמר ר' יהודה הנשיא מלך בשר ודם כשהוא יוצא למלחמה הוא נוטל כל חיילותיו עמו, וכשהוא הולך למיומס שלו הוא נוטל לגיונות עמו לשמשו, אבל הקדוש ברוך הוא כשהוא יוצא למלחמה, אינו יוצא אלא לעצמו, שנאמר ה' איש מלחמה ה' שמו (שמות טו ג), וכשהוא יוצא למיומס שלו במתן תורה, ראו מה כתיב רכב אלהים רבותים אלפי שנאן (תהלים סח יח), וכתיב ובא ה' (אלהים וכל קדושיו עמו) [אלהי כל קדושים עמך] (זכריה יד ה). 
[יח] [יח, יד] (ירעם מן שמים ה') [ויערם בשמים ה']. אמר ר' אבא שלש מלחמות של מהומה הבטיח הקדוש ברוך הוא לישראל בכניסתן לארץ ישראל, שנאמר את אימתי אשלח לפניך והמותי את כל העם (שמות כג כז), ונתנם ה' אלהיך לפניך והמם מהומה גדולה (דברים ז כג), תרי משמע, ורבנן ילפי לה מהכא, ויהומם ה' לפני ישראל (יהושע י י), [ויהם ה' את סיסרא (שופטים ד טו), וירעם ה' בקול גדול וגו' ויהומם (ש"א =שמואל א'= ז י), אמר ר' סימון עוד שתים, וברקים רב ויהמם (תהלים יח טו), תהיה מהומת ה' רבה בהם (זכריה יד יג)]. ר' סימון בשם ר' אבא אמר אחת לשעבר שנעשה לפרעה, ואחת לעתיד לבא לגוג ומגוג. 
[יט] [יח, טז] ויראו אפיקי מים. את מוצא בשעה שאמר הקדוש ברוך הוא למשה ואתה הרם את מטך ונטה את ידך על הים ובקעהו (שמות יד טז), נבקעו כל מעייני תהום, וכל מבועי מים, וכל מקואות שבעולם, ואפילו מים שבכדים ושבגתות ושבזיקין, ושבכל הכלים שבעולם נבקעו ונחלקו באותה שעה, לכך נאמר ויראו אפיקי ים (ש"ב =שמואל ב'= כב טז), ובתילים אמר ויראו אפיקי מים ויגלו מוסדות תבל, אלו המים שבים ושבנהרות ושבתהומות. אמר ר' יודן ראוך מים אלהים (תהלים עז יז), אלו מים העליונים, ראוך מים יחילו (שם /תהלים ע"ז/), אלו המים התחתונים. מגערתך ה'. אמר ר' חנינא לא מגערתך ממש, אלא מנשמת רוח אפך, שנאמר נשפת ברוחך כסמו ים (שמות טו י). 
[כ] [יח, יז] ישלח ממרום יקחני. ר' יודן אמר כיון שעלה אחרון שבישראל מן הים, ירד אחרון שבמצריים לים, אמר ר' יודן מה היו התשושין שבהן עושים, כביכול היה הקדוש ברוך הוא נותן את ידו ושולה אותן מן הים, שנאמר ימשני ממים רבים. אמר ר' שמעון בן לקיש על אלו ועל אלו הפך הים. מה עשה הקדוש ברוך הוא, ימינו אחת מצלת את ישראל, וימינו אחת היתה משקעת את המצריים, שנאמר ימינך ה' נאדרי בכח (שמות טו ו), לישראל, ימינך ה' תרעץ אויב (שם /שמות ט"ו/), למצריים, ר' שמעון בן לקיש אמר אף הראשונים שבמצריים הגיעו ליבשה ובקשו לילך, והביא הקדוש ברוך הוא את הים ודבקם וכסה אותם, שנאמר וישב ה' עליהם את מי הים (שמות טו יט). 
[כא] [יח, יח] יצילני מאויבי עז. ר' סימון פתר לה בחדש השלישי, יצילני מאויבי עז, זה פרעה, שנאמר אמר אויב (שמות טו ט). ומשנאי כי אמצו ממני. אלו המצריים. יקדמוני ביום אידי. זה עמלק, [שנאמר אשר קרך בדרך (דברים כה יח)]. ויהי ה' למשען לי. וידי משה כבדים (שמות יז יב), ויחלוש יהושע (שם שם /שמות י"ז/ יג). ויוציאני למרחב. שנתן לי את התורה שנקראת רחבה, שנאמר ארוכה מארץ מדה ורחבה מני ים (איוב יא ט). יחלצני כי חפץ בי. שהציל אותי מן המגפה, וכפר לי עון העגל. יגמלני ה' כצדקי. מדבר בשבט לוי שלא היה באותו מעשה, מהו כבור ידי ישיב לי, [אמר ר' פנחס כברירות שעשו ידי ישיב לי]. כי שמרתי דרכי ה'. במעשה העגל. ולא רשעתי מאלהי. ויעמוד משה בשער המחנה [ויאמר מי לה' אלי] (שמות לב כו). ר' ברכיה בשם ר' שמעון בן לקיש אמר מאן לא בעי מיהוי קריבו דמלכא, אלא כיון שאמר מי לה' אלי, מי שלא נתן נזם לעגל יבא אלי, מיד ויאספו אליו כל בני לוי (שמות שם /ל"ב/). כי כל משפטיו לנגדי. יורו משפטיך ליעקב (דברים לג י). וחקותיו לא אסיר מני. ודרשת והגידו לך את דבר המשפט (דברים יז ט). ואהי תמים עמו. וללוי אמר תמיך ואוריך (דברים לג ח), מאי טעמא, בשביל ואשתמר מעוני. וישב ה' לי כצדקי. על כן לא היה ללוי חלק ונחלה עם אחיו ה' הוא נחלתו (דברים י ט). כבור ידי (ישיב לי) [לנגד עיניו]. והיתה לו ולזרעו אחריו (במדבר כה יג). עם חסיד תתחסד. לאיש חסידך (דברים לג ח). עם גבר תמים. שזכה ללבוש אורים ותומים. 
[כב] [יח, כו] עם חסיד תתחסד [עם גבר תמים תתמם עם נבר תתברר ועם עקש תתפתל]. ר' יהודה פתר קריא באברהם אבינו, בשעה שבא עם הקדוש ברוך הוא בחסידות, אף הקדוש ברוך הוא בא עמו בחסידות, ובשעה שבא עם הקדוש ברוך הוא בתמימות, אף הקדוש ברוך הוא בא עמו בתמימות, [ובשעה שבא עם הקדוש ברוך הוא בעקמנות, אף הקדוש ברוך הוא בא עמו בעקמנות, ובשעה שנתברר על עסקיו, אף הקדוש ברוך הוא בירר לו עסקיו], ואימתי בא עמו בחסידות, בשעה שאמר לו ה' אלהים מה תתן לי ואנכי הולך ערירי (בראשית טו ב), מה כתיב בתריה, והנה דבר ה' אליו לאמר לא יירשך זה (שם שם /בראשית ט"ו/ ד), (וכשבא עמו בעקמנות אף הקדוש ברוך הוא בא עמו בעקמנות), ואימתי [בא עמו בתמימות], בשעה שאמר אל נא תעבור מעל עבדך (שם /בראשית/ יח ג), מה כתיב תמן, ואברהם עודנו עומד לפני ה' (שם שם /בראשית י"ח/ כב), אמר ר' סימון תקון סופרים הוא זה, שכינה היתה ממתנת לו, עד שנפנה מן המלאכים, [ואימתי בא עמו בעקמנות, בשעה שאמר לו במה אדע כי אירשנה (שם /בראשית/ טו ח), מה כתיב תמן, ידוע תדע כי גר יהיה זרעך (שם שם /בראשית ט"ו/ יג)], ואימתי נתברר לו על עסקיו, בשעה שאמר לו קח נא את בנך את יחידך (שם /בראשית/ כב ב), ומה כתיב תמן, וישכם אברהם בבקר (שם שם /בראשית כ"ב/ ג). ר' נחמיה פתר קריא במשה רבינו, בשעה שבא בחסידות עם הקדוש ברוך הוא, אף הקדוש ברוך הוא בא עמו בחסידות, [בשעה שבא בתמימות עם הקדוש ברוך הוא, אף הקדוש ברוך הוא בא עמו בתמימות, בשעה שבא בעקמנות עם הקדוש ברוך הוא, אף הקדוש ברוך הוא בא עמו בעקמנות, ובשעה] נתברר על עסקיו, אף הקדוש ברוך הוא ביררו, ואימתי בא עמו בחסידות, בשעה שאמר לו מדוע לא יבער הסנה (שמות ג ג), אמר מאן דיקרי קאי בגויה, מה כתיב תמן, ויסתר משה פניו (שם שם /שמות ג'/ ו), ואימתי בא עמו בתמימות, בשעה שאמר לו, ואמרו לי מה שמו (שם שם יג), אמר זו עכשיו לפי שעה אהיה אשר אהיה (שם שם /שמות ג'/ יד), אימתי בא עמו בעקמנות, בשעה שאמר שלח נא ביד תשלח (שמות ד יג), מה כתיב תמן, ודבר הוא לך אל העם וגו' (שם שם /שמות ד'/ טז). ואימתי נתברר על עסקיו, בשעה שאמר לו הראני נא את כבודך (שם /שמות/ לג יח), מה כתיב תמן, ויאמר אני אעביר כל טובי (לפניך) [על פניך] (שם שם /שמות ל"ג/ יט). אמר ר' שמואל מלמד שהיה הקדוש ברוך הוא מפתה את משה כל שבעת ימי הסנה שילך בשליחותו למצרים, [הדא הוא דכתיב] ויאמר משה אל ה' בי אדני לא איש דברים אנכי גם מתמול גם משלשום גם מאז דברך אל עבדך (שמות ד י), גם לרבות, כיצד תמול הרי שני ימים, שלשום הרי שני ימים, גם גם גם הרי שלשה, הרי ששה ימים, מאז הרי שבעה, ביום השביעי אמר לו שלח נא ביד תשלח (שם שם /שמות ד'/ יג), [והיה מסרב ואמר להקב"ה רבון העולם כבר חשבתי מה שאמרת לאברהם אבינו בין הבתרים, ועבדום וענו אותם ארבע מאות שנה (בראשית טו יג), ועדיין לא נשלמו, ולא עשו שם אלא מאתים ועשר, אמר לו הקדוש ברוך הוא לא כמו שאתה מחשב לעצמך, שמיום שנולד יצחק הקדמתי להם הקץ ודלגתי אותו, וכן אומר מדלג על ההרים וגו' (שה"ש =שיר השירים= ב ח), וכבר נשלם, והיינו דכתיב יודיע דרכיו למשה לבני ישראל עלילותיו (תהלים קג ז), עלילה שעשה לבני ישראל], אמר ליה הקדוש ברוך הוא חייך אני צוררה לך בכנפיך, ואימתי פרע לו הקדוש ברוך הוא, אמר ר' ברכיה בשעה שבקש להקב"ה כל שבעת ימי אדר שיכנס לארץ ישראל, והרבה תחנונים לפניו, שנאמר ואתחנן אל ה' בעת ההוא (דברים ג כג), מהו ואתחנן, מלמד שהרבה תחנונים כנגד מלאכי השרת, כתיב הכא ואתחנן, וכתיב התם ורגליהם רגל ישרה (יחזקאל א ז), ואתחנן גימטריא חמש מאות וחמש עשרה כמנין ישרה, בשביעי אמר ליה לא תעבור את הירדן הזה (דברים לא ב), ר' חלבו אמר כל שבעת ימי המלואים היה משה משמש בכהונה גדולה, מה כתיב בסופה, ויהי ביום השמיני קרא משה לאהרן ולבניו (ויקרא ט א). 
[כג] [יח, כח] כי אתה עם עני תושיע. אלו ישראל שהם עניים בגלות. ועינים רמות תשפיל. אלו אדום וישמעאל, שהולכים בגסות הרוח בעולם, וכתיב בספר שמואל ועיניך על רמים תשפיל (ש"ב =שמואל ב'= כב כח), לפי שהן הולכין רמים, עיניך על רמים להשפילן מרוממותן. כי אתה תאיר נרי. בתורה ובמצות, כדכתיב כי נר מצוה ותורה אור (משלי ו כג). ה' אלהי יגיה חשכי, בתלמוד שלא יהיה לי ספק. דבר אחר כי אתה תאיר נרי. במרדכי. ה' אלהי יגיה חשכי. באסתר. ד"א כי אתה תאיר נרי. ביהוידע. ה' אלהי יגיה חשכי, ביהושבעת אשתו של יהוידע. ר' אליעזר אומר בעליית בית המקדש היה טמון, ר' שמואל [בר נחמן] אמר בתאים היה טמון, אמר ר' סימון נראין דברי ר' אליעזר שהיה בעליית בית המקדש, בימות החמה, ודברי ר' שמואל [בר נחמן] נראין, בימות הגשמים, ומי שמר אותו, יהוידע הכהן ויהושבעת אשתו, הוי אומר כי אתה תאיר נרי. ד"א כי אתה תאיר נרי. [כי בך ארוץ גדוד]. בגדודי עמלק, דאמר ר' יהושע בן לוי גייס של עמלק באו על דוד, והיה דוד עושה מלחמה שני לילות ויום אחד, שנאמר ויכם דוד מהנשף ועד הערב למחרתם (ש"א =שמואל א'= ל יז), ומי היה מאיר לו אותן שני לילות, בברקים וזיקים היה הקדוש ברוך הוא מאיר לו, הוי אומר תאיר נרי. בר קפרא אמר, אמר הקדוש ברוך הוא נרי בידך, שנאמר כי נר מצוה ותורה אור (משלי ו כג), ונרך בידי, שנאמר נר (אלהים) [ה'] נשמת אדם (משלי כ כז), שמור נרי ואשמור נרך. 
[כד] [יח, ל] כי בך ארוץ גדוד. ר' חייא בשם ר' לוי אמר בשעה שהלך דוד לעשות מלחמה עם היבוסי, התחיל לומר כל מכה יבוסי ויגע בצנור (ש"ב =שמואל ב'= ה ח), וכתוב אחר אומר כל מכה יבוסי [בראשונה] יהיה לראש ולשר (דה"א =דברי הימים א'= יא ו), מה עשה יואב, הביא ברוש אחד רענן, וקבעו בצד החומה, וכפף את ראש הברוש שהוא רך, ועלה על ראשו של דוד, ונתלה על הברוש, ודילג על החומה, אמר דוד יהלמני צדיק חסד ויוכיחני (תהלים קמא ה), מה עשה הקדוש ברוך הוא, קיצר את החומה, ועלה דוד אחריו, שנאמר ובאלהי אדלג שור. 
[כה] [יח, לא] האל תמים דרכו. אמר רב לא נתן הקדוש ברוך הוא את המצות אלא לצרף בהן את ישראל, שנאמר אמרת ה' צרופה. דבר אחר האל תמים דרכו. אם דרכו של אל תמים אתה על אחת כמה וכמה, וכי מה איפכת לו להקב"ה אם אדם שוחט מן הגרגרת או מן הוושט ואוכל, אמר ר' ברכיה בשם ר' יעקב [כתיב] לא תאכלו כל נבלה (דברים יד כא), ובשר בשדה טרפה לא תאכלו (שמות כב ל), וחלב נבילה וחלב טרפה יעשה לכל מלאכה ואכול לא תאכלוהו (ויקרא ז כד), אם אכלתם בעולם הזה סופכם ליתן את הדין, ואם לא אכלתם בעולם הזה, חייכם בניי שאריסטוון גדול מתוקן לכם לעתיד לבא מסעודת לויתן, ומבהמת זיז שדי, שנאמר ואכלתם אכול ושבוע (יואל ב כו). ד"א האל תמים דרכו. באברהם אבינו הכתוב מדבר, שראה הקדוש ברוך הוא שמתגורר אחריו, ובחר בו, ואמר לו אני אל שדי התהלך לפני והיה תמים (בראשית יז א). אמרת ה' צרופה. שצרפו בעשר נסיונות. ואלו הן, אחת בכבשן האש, שנאמר אני ה' אשר הוצאתיך מאור כשדים (שם /בראשית/ טו ז), ואחת לך לך מארצך וממולדתך (שם /בראשית/ יב א), שנים בשרה, בפרעה ובאבימלך, הרי ארבעה, ובהגר המצרית בא נא אל שפחתי (שם /בראשית/ טז ב), [הרי חמשה], ובישמעאל גרש (את בן) האמה (שם /בראשית/ כא י), הרי ששה, ובמלכים וירק את חניכיו (שם /בראשית/ יד יד), [הרי שבעה], ובמילה המול לכם כל זכר (שם /בראשית/ יז י), [הרי שמונה], ובין הבתרים שהראהו ארבע מלכיות משעבדות בבניו, [הרי תשעה], ובעקדה של יצחק [שאמר לו קח נא את בנך את יחידך (בראשית כב ב)], הרי עשרה, וקבלן מיראה ומאהבה, ועמד כגבור, ומה שכרו, מגן הוא לכל החוסים בו, שנאמר אנכי מגן לך (שם /בראשית/ טו א), ואומות העולם אומרים למה הקדוש ברוך הוא מחבב את אברהם והצילו מכבשן האש, ומן תשועת המלכים, ומן האוכלוסין, ומכל הצרות שעברו עליו, אמר להן הקדוש ברוך הוא הריני מקריב ומראה לכם אפילו אומר לו שיקח ויקריב את בנו לשמי, הוא שומע לי, לכך אני מגינו, מגן הוא לכל החוסים בו, ולמחר בניו מברכין בתפלה ברוך אתה ה' מגן אברהם. [מגני וקרן ישעי (תהלים יח ג). אמר דוד לפני הקדוש ברוך הוא מפני מה אומרים מגן אברהם, ולא מגן דוד, אמר לו בחנתיו בעשרה נסיונות, אמר לפניו בחנני ה' ונסני (שם /תהלים/ כו ב), כיון שנסה אותו בבת שבע ולא עמד בו, מיד התפלל דוד שיאמרו מגן דוד בברכת ההפטרה, כי בשם קדשך נשבעת לו שלא יכבה נרו לעולם ועד ברוך אתה ה' מגן דוד, הדא הוא דכתיב ותתן לי מגן ישעך]. 
[כו] [יח, לב] כי מי אלוה מבלעדי ה' ומי צור זולתי אלהינו. וחנה אמרה אין קדוש כה' כי אין בלתך (ש"א =שמואל א'= ב ב), מהו כי אין בלתך, אין לבלותך, בשר ודם מעשה ידיו מבלין אותו, אבל הקדוש ברוך הוא מבלה מעשה ידיו. ומי צור זולתי אלהינו. חנה אמרה ואין צור כאלהינו (ש"א שם /שמואל א' ב'/), אל תהי קורא כן, אלא אין צייר כאלהינו, הצייר הזה אינו יכול לצייר באפלה, אבל הקדוש ברוך הוא צר צורה באפלה, שנאמר אשר עושיתי בסתר רוקמתי בתחתיות ארץ (תהלים קלט טו), הצייר הזה אינו יכול לצייר צורה במים, אבל הקדוש ברוך הוא צר צורה במים, שנאמר ישרצו המים שרץ נפש חיה (בראשית א כ), הצייר הזה אינו יכול לצייר אלא מתוך סממנין הרבה בלבן ושחור וירוק ואדום, וכל סימן, והקב"ה צר את העיבור מטיפה של לובן ומטיפה של אודם, הצייר הזה אינו יכול לצייר אלא במעשה, והקב"ה באמירה, שנאמר ויאמר אלהים יהי אור (בראשית א ג), הצייר הזה אינו יכול לצייר את הצורה בבת אחת כולה, אלא קימעא קימעא, אבל הקדוש ברוך הוא צר את הצורה כולה בבת אחת, שנאמר כי יוצר הכל הוא (ירמיה י טז), הצייר צורתו אינה אוכלה והוא אוכל, אבל הקדוש ברוך הוא צורתו אוכלת והוא אינו אוכל, ולא עוד אלא שמאכיל את הבריות, הצייר הזה הוא מת, וצורתו קיימת, אבל הקדוש ברוך הוא צורתו מתה, והוא חי וקיים לעלם ולעלמי עלמיא, בשר ודם הוא משבח צורתו ומוכרה ומתפרנס ממנה, אבל הקדוש ברוך הוא צורתו משבח אותו והוא מפרנס אותה, שנאמר עיני כל אליך ישברו ואתה נותן להם את אכלם בעתו (תהלים קמה טו), בשר ודם צר צורה ואינו יכול להטיל בה רוח ונשמה וקרביים ובני מעיים, והקב"ה צר צורה בתוך צורה במעי אמו, ומטיל בו רוח ונשמה וקרביים ובני מעיים, הדא הוא דכתיב ברכי נפשי את ה' וכל קרבי את שם קדשו (שם /תהלים/ קג א), לכך נאמר ומי צור זולתי אלהינו. 
[כז] [יח, לג] האל המאזרני חיל. כמו שנאמר כי הוא הנותן לך כח לעשות חיל (דברים ח יח). ויתן תמים דרכי. שמשלם שכר [על תמימות דרכי, וכתוב אחר אומר ויתר תמים דרכו (ש"ב =שמואל ב'= כב לג), שהותירני למלך בעולם הזה ובעולם הבא בשביל שהלכתי בתמימות בדרכו]. משוה רגלי כאילות. כשאני הולך למלחמה בחוץ לארץ. ועל במותי. בארץ ישראל. יעמידני. ויחזירני. מלמד ידי למלחמה ונחתה קשת נחושה זרועותי. ללמדך שהיה דוד נוטל קשת נחושה וכופפה. ד"א נוח לו לאדם לכוף קשת נחושה, ולא לכוף זרועו של דוד. ד"א ונחתה קשת נחושה זרועותי. שהיה בא מזרעו של נחשון, שבא משבט יהודה, שנאמר בו ויאמר ללמד בני יהודה קשת (ש"ב =שמואל ב'= א יח). 
[כח] [יח, לו] ותתן לי מגן ישעך. זה גבורה. וימינך תסעדני. זה תורה שניתנה בימין. וענותך תרבני. זו ענוה, מלמד ששלשתן נמצאו בדוד. דבר אחר ותתן לי מגן ישעך [וימינך תסעדני וענותך תרבני]. שלשה דברים ניתנו מתנה לעולם, ואלו הן. תורה, וגשמים, ומאורות. תורה, שנאמר ויתן אל משה ככלותו וגו' (שמות לא יח). גשמים, שנאמר ונתתי גשמיכם בעתם (ויקרא כו ד). מאורות, שנאמר ויתן אותם אלהים ברקיע השמים (בראשית א יז). ר' זעירא בשם ר' שמעון בן לקיש אמר אף השלום, שנאמר ונתתי שלום בארץ (ויקרא כו ו). ורבנן אמרי אף הנקמה, שנאמר ונתתי [את] נקמתי באדום (יחזקאל כה יד). ר' יהושע אומר אף הישועה, שנאמר ותתן לי מגן ישעך, ובזכות מה הישועה באה, בזכות התורה שניתנה בימין, שנאמר מימינו אש דת למו (דברים לג ב), ורבנן אמרי אף בשביל הענוה, שנאמר וענותך תרבני. 
[כט] דבר אחר [יח, לו] ותתן לי מגן ישעך [וימינך תסעדני וענותך תרבני]. מדבר באברהם, שהיה יושב והשכינה עומדת, וממתנת עד שאכלו האורחים, מיכן שגדול הכנסת אורחים מהקבלת פני השכינה, שנאמר ויאמר אדני וגו' אל נא תעבור מעל עבדך (בראשית יח ג). ר' ברכיה בשם ר' לוי אמר בקש אברהם לעמוד, אמר לו הקדוש ברוך הוא שב, ואתה סימן לבניך שיהיו בניך יושבין בבתי כנסיות ובבתי מדרשות, ואני עומד, שנאמר אלהים נצב בעדת אל (תהלים פב א). ר' שמואל ב"ר חייא ור' יודן בשם ר' חנינא אמרו על כל שבח ושבח שישראל משבחין להקב"ה, הוא משרה שכינתו עליהם, ומה טעם, ואתה קדוש יושב תהלות ישראל (שם /תהלים/ כב ד). אמר ר' סימון בשעה שנגלה הקדוש ברוך הוא על אברהם, היה מצטער על מילתו, אמר הקדוש ברוך הוא למלאכים לכו אצלו, ונטפל להם השכינה, ומעכבת לו עד שהלכו המלאכים, שנאמר ויפנו משם האנשים וילכו סדומה ואברהם עודנו עומד לפני ה' (בראשית יח כב), אמר ר' סימון תקון סופרים הוא זה, שהשכינה עומדת וממתנת לו, לכך נאמר וענותך תרבני. אמר ר' חייא תלמיד הולך לפני רבו בלילה, מי נוטל הפנס הלא התלמיד לפני רבו, אבל הקדוש ברוך הוא נוטל את הפנס לפני ישראל, שנאמר וה' הולך לפניהם יומם בעמוד ענן לנחותם הדרך וגו' (שמות יג כא), הוי וענותך תרבני, ר' לוליאני בשם ר' ישמעאל אומר בנוהג שבעולם הרב אומר והתלמיד עונה, והקב"ה אינו כן, אלא משה ידבר והאלהים יעננו בקול (שם /שמות/ יט יט), מה בקול, בקולו של משה, הוי וענותך תרבני. אמר בן עזאי מלך בשר ודם כשהוא מזכיר את שמו, מזכיר תחלה שמו, ואחר כך מזכיר קטיזמא שלו, והקב"ה אינו כן, אלא מזכיר קטיזמא שלו, ואחר כך מזכיר את שמו, שנאמר בראשית ברא אלהים (בראשית א א), הוי וענותך תרבני. אמר ר' אבא ראית מימיך הרב והתלמיד עוסקין בתורה, והרב אומר לתלמיד רב לך כי הוגעתיך, והקב"ה לומד התורה למשה ארבעים יום, סוף אמר לו הוגעתי אתכם, שנאמר ה' אלהינו דבר אלינו בחורב לאמר רב לכם (דברים א ו), אמר ר' שמעון בנוהג שבעולם הרב והתלמיד עומדים, הרב אומר לתלמיד לך והמתן לי במקום פלוני, והולך התלמיד והמתין לו, אבל הקדוש ברוך הוא אמר לו ליחזקאל, קום צא אל הבקעה ושם אדבר אותך (יחזקאל ג כב), וכתיב ואקום ואצא אל הבקעה [והנה שם כבוד ה' עומד] (שם שם /יחזקאל ג'/ כג), הוי וענותך תרבני. ר' יודן בשם ר' חמא אומר לעתיד לבא הקדוש ברוך הוא מושיב למלך המשיח על ימינו, [שנאמר] נאם ה' לאדוני שב לימיני (תהלים קי א), ואברהם לשמאלו, ופניו של אברהם מתכרכמות, ואומר לו בן בני יושב על הימין, ואני על השמאל, והקב"ה פייסו ואומר לו בן בנך על ימיני, ואני על ימינך, כביכול אדני על ימינך (שם שם /תהלים ק"י/ ה), הוי וענותך תרבני. 
[ל] [יח, לז] תרחיב צעדי תחתי ולא מעדו קרסולי. לא ירחבון ולא יתערפלון. ר' יהושע בן לוי אמר מכח הצינה שהניף ישבי [בנוב], דחה לדוד שמונה עשרה אמות. ואף על פי כן לא נפל לארץ, והיו שניהם מתייראין [זה מזה], והוא שדוד מקלס להקב"ה תרחיב צעדי תחתי ולא מעדו קרסולי, מיד הפריח הקדוש ברוך הוא לאבישי אצלו, שנאמר ויעזר לו אבישי בן צרויה (ש"ב =שמואל ב'= כא יז). (דבר אחר תרחיב צעדי תחתי. אימתי בזמן שנלחם עם ישבי בנוב, שנאמר וישבי בנוב [אשר] בילידי הרפה ומשקל קינו שלש מאות (שקל) [משקל] נחושת וגו' ויאמר להכות את דוד (שם שם /שמואל ב' כ"א/ טז), מהו וישבי בנוב, אמר ר' יהודה [אמר רב] איש שבא על עסקי נוב עיר הכהנים, אמר לו הקדוש ברוך הוא לדוד עד מתי יהיה עון נוב עיר הכהנים [טמון] בידך, על ידך נהרג נוב עיר הכהנים, ועל ידך נטרד דואג מחיי העולם הבא, ועל ידך נהרג שאול ושלשת בניו, עכשיו רצונך שיכלו זרעך, או שתמסר ביד אויב, אמר לפניו רבונו של עולם מוטב שאמסר ביד אויב, ולא יכלו זרעי. יומא חד נפק לשכר בזאי, אתא שיטנא ואדמי כטביא, פתק ליה גירא ולא אמטייה (נגריה) [נגדיה] בתרויי, עד דמטי לארץ פלשתים, כד חמא ליה ישבי בנוב, אמר היינו גברא דקטליה לאחי גלית, תפשיה וקמטיה ושוי פומיה ארכובי ושוריה תותיה ואתקין עילויה (בוסרייה) [בי סדייא] ויתיב עלוי, אתרחיש ליה ניסא, מכא ליה ארעא תחותיה ואתרויח, הדא הוא דכתיב תרחיב צעדי (תחתני) [תחתי], ההוא יומי מעלי דשבתא קריב לפניא הוה, והוה אבישי בר צרויה חפף ראשו במיא, והוה מתהפיך מיא לדמא, אתא יונתא וקא איטרפא קומיה, אמר (שמע מינה) כנישתא דישראל אימתלא ליונה, שנאמר יונתי בחגוי הסלע (שה"ש =שיר השירים= ב יד), [שמע מינה] יונתי תמתי שריא בשעת אניקי, או דלמא דוד מלך ישראל שרי בצערא, אזיל לביתיה דדוד מלכא ולא אשכחיה, אמר היכי איעביד, דהא אימר רבנן אין רוכבין על סוס של מלך [ואין יושבין על כסאו] ואין משתמשין בשרביטו, עייל ושאיל בי מדרשא, אמרי ליה בשעת אניקי שפיר דמי, קם רכיב על פרדיה דדוד ואזיל בתריה, ואתעביד ליה ניסא, וקפצה ליה ארעא בהדי דקא מסגי תחותוהי, חמיתיה ערפה אימיה דישבי, והא קא (עולה) [עזלה] כיתנא, כד חמיתיה ערפה פסקתיה לפילכא ושדיתיה אארעא, אמרה ליה טלייא טלייא אושיט לי פילכאי, נסביה [אבישי ופתקיה בריש מוחא דערפה וקטלא, כד חמא ליה ישבי] אמר ודאי השתא נהוי תרויהון וקטלין לי, פתקית לדוד בתריסי עילווי בארעא באוירא תמניסר גרמידא ודץ ליה ניסבא אמר ניטפוי עלוי ונקטול, אידכר אבישי שם המפורש ואוקמיה באוירא בין שמיא ובין ארעא, ומאי טעמא לא אמר דוד איהו שם המפורש ואוקמיה, סבר אין חבוש מתיר עצמו מבית האסורין, אמר ליה אבישי לדוד מאי בעית הכא, אמר ליה הכי אמר הקדוש ברוך הוא והכי אמרי ליה, אמר ליה אפיך צלותך בר ברך קירא מזבין ואת לא תצטער, באותה שעה נגזרה גזירה על יהויקים מלך יהודה שימסר ביד נבוכדנאצר, אפיך צלותך ואישתזיב, הדא הוא דכתיב ויעזר לו אבישי בן צרויה וגו' (ש"ב =שמואל ב'= כא יז), במה עזרו, ר' יהודה אמר בשם רב עזרו בתפלה הוה קא רדפי דוד ואבישי בתריה, כי מטא (קרביה) [קוביה], אמרי קום ביה כי מטא (בית דין) [בי תרין], אמרי בין תרי גורייוון ארייא מצי קטליה, אמר ליה זיל אישתכח ערפה אימיה בקיברא, כיון דאדכריה ליה שמא דאימיה, חלש וכחש חיליה וקטלוהו, הדא הוא דכתיב אז נשבעו אנשי דוד [לו] לאמר לא תצא [עוד אתנו] למלחמה [ולא תכבה את נר ישראל] (שם שם /שמואל ב' כ"א/), לכך נאמר תרחיב צעדי תחתי). כד הוי רדפין בתרוי, אמר ישבי שנים על אחד, אמרי ליה אנן קטלינון לך את עול אימר בקרתא עשרה קטלוון לך. ר' שמואל בר נחמני אמר בשעה שראה דוד המלאך נצטנן דמו של דוד מיראתו, הדא הוא דכתיב ויכסוהו בבגדים ולא יחם לו (מ"א =מלכים א'= א א), מלמד שנצטנן דמו. 
[לא] [יח, לח] ארדוף אויבי ואשיגם. בגדוד עמלק, שנאמר (הארדף) [ארדף] אחרי הגדוד הזה האשיגנו (ש"א =שמואל א'= ל ח). ולא אשוב עד כלותם. שנאמר ויכם דוד מהנשף ועד הערב למחרתם (שם שם /שמואל א' ל'/ יז). אמחצם ולא יוכלו קום. מכת מחיצה. ותאזרני חיל למלחמה. בשביל שתחלת בריתו לחייל, לפיכך תכריע קמי תחתי. כתוב אחד אומר ותזרני חיל (ש"ב =שמואל ב'= כב מ), לשון זר זהב (שמות כה כד), רמז למלכות, וכתוב אחד אומר ותאזרני חיל למלחמה (תהלים יח מ), רמז לגבורה, שנאמר אזר נא כגבר חלציך (איוב לח ג). 
[לב] [יח, מא] ואויבי נתתה לי עורף. פסוק זה מדבר ביהודה, אמר ר' יהושע בן לוי מסורת אגדה יהודה הרג את עשו, אימתי בשעה שמת יצחק אבינו, הלכו עשו ויעקב וכל השבטים לקבור אותו, שנאמר ויקברו אותו עשו ויעקב בניו (בראשית לה כט), והיו כולן במערת המכפלה יושבין ובוכין, והשבטים עומדין וחולקין כבוד ליעקב, ויוצאין חוץ למערה, כדי שלא יהא יעקב בוכה ומתבזה לפניהם, השחיל עשו עצמו ונכנס למערה, ואמר עכשיו אני הורגו לאחר שמת אבי, שנאמר יקרבו ימי אבל אבי ואהרגה את יעקב אחי (שם /בראשית/ כז מא), נסתכל יהודה וראה שעשו נכנס אחריו, ואמר מיד הוא הורג לאבא בפנים, מיד השחיל וצף הוא בעצמו, ונכנס ונמצא עשו שהיה מבקש להרוג את יעקב, מיד עמד יהודה והורגו מאחריו, ולמה לא הרגו מנגד פניו, לפי שהיה קלסתר פניו דומה לאביו, לפיכך חלק לו כבוד והרגו מאחריו, והוא שיעקב אביו מברכו, ידך בעורף אויביך (בראשית מט ח), ולמה מברכו בעורף, שכמה וכמה נתחבט יהושע לפני הקדוש ברוך הוא שיתן לו את העורף, ולא נתן לו, שכן כתיב בי אדני מה אומר אחרי אשר הפך ישראל עורף (יהושע ז ח), אף על פי כן לא הועיל כלום, לפי שנתן העורף לשבטו של יהודה, שנאמר ידך בעורף אויביך (בראשית מט ח), וכן דוד אמר ואויבי נתתה לי עורף (תהלים יח מא), אמר דוד פזמריקון שלי הוא, שנאמר וזאת ליהודה (דברים לג ז), וממי את למד, מגלית הפלשתי, שנאמר ותטבע האבן במצחו ויפול על פניו ארצה (ש"א =שמואל א'= יז מט), לא היה צריך לומר אלא ויפול מאחריו, אלא המלאך בא ודחפו על פניו, אמר הקדוש ברוך הוא מי שחירף וגידף יסכר פיו בעפר (ויהא תלוי באויר), שנאמר טמנם בעפר יחד פניהם חבוש בטמון (איוב מ יג). דבר אחר למה על פניו, כדי שלא יצטער דוד, אלא ילך ויחתוך את ראשו מיד נשתכר שנים עשר אמות וזרתים מן הצד מלא קומתו לפניו ומלא קומתו מלאחריו שש אמות וזרת, לכך נפל על פניו בין רגליו של דוד, והקב"ה מכריז ואמר נאם ה' לאדוני שב לימיני עד אשית אויביך הדום לרגליך (תהלים קי א). דבר אחר למה נפל על פניו, לפי שהיה דגון פסלו מצוייר על לבו, לקיים מה שנאמר [ונתתי את פגריכם על פגרי גלוליכם וגעלה נפשי אתכם (ויקרא כו ל). דבר אחר למה על פניו, לקיים מה שנאמר] ואויבי תתה /נתתה/ לי עורף. ומשנאי אצמיתם. אחליטם במכה מתשת, במכה גברתנית, ואיזה היא זו צרעת, שנאמר לצמיתות (ויקרא כה כג), ומתרגמינין לחלוטין, כדתנן אין בין מצורע מוסגר למצורע מוחלט. ד"א אצמיתם. אחליטם במיתה משונה. 
[לג] [יח, מב] ישועו ואין מושיע. וכתיב ישעו ואין מושיע (ש"ב =שמואל ב'= כב מב), יתפללו אל פסיליהם ויצפו לישועתן, ולא יוכלו להושיע, וימותו במרד ובמעל, וכשהם מצוערין בגיהנם ליום הדין יתפללו אל ה' ולא ענם, לפי שלא עשו תשובה בחייהם. ואשחקם כעפר על פני רוח, זהו שאמר הכתוב תזרם ורוח תשאם (ישעיה מא טז), וכתיב וכשחק מאזנים נחשבו (שם /ישעיהו/ מ טו). כטיט חוצות אריקם. וכתיב אדקם ארקעם (ש"ב =שמואל ב'= כב מג), אדיקם בעולם הזה, כמו שנאמר הן איים כדק יטול (ישעיה מ טו), אריקם בעולם הזה שיהא ריקם בלא מצות, וארקעם כמו שנאמר וירקעו את פחי הזהב (שמות לט ג), שיהיו מרודדין מתחת כפות רגלי הצדיקים, כמו שנאמר ועסותם רשעים כי יהיו אפר [תחת כפות רגליכם] (מלאכי ג כא). 
[לד] [יח, מד] תפלטני מריבי עם. שלא יהא לי דין בפניהם, וכתיב מריבי עמי (ש"ב =שמואל ב'= כב מד), שלא ארד מגדולתי שידיינו עמי אותי. אמר בן עזאי נוח לו למלוך על כל העולם כולו, ולא למלוך על שני עטופי סדינים, אמר לו הקדוש ברוך הוא דוד אטילס, אמר לפניו רבונו של עולם תשימני לראש גוים, לפי שישראל סרבנים הם, ואינן מודים על האמת, אבל אומות העולם כיון שמתגיירין קרובי תשובה הן, שנאמר לשמע אוזן ישמעו לי. בני נכר שימסרו בידי יבולו. שלא תהא תקומה למפלתן. ויחגרו ממסגרותם (ש"ב =שמואל ב'= כב מו). שימסרו בידי עד שיעשו חיגרין, מרוב דחקו של מסגר, וכתיב ויחרגו ממסגרותיהם, שיפחדו אימת מות מתוך מסגר לבותם, כמו שנאמר ומחדרים אימה (דברים לב כה), ומתרגמינן ומתווניא חרגת מותא. האל הנותן נקמות לי. מאותן שיבקשו לבטל כבודי ומלכותי, נטרדו מן העולם. וידבר עמים (תחתני) [תחתי]. שמגרה בהן את הדבר, כמה דאת אמר ידבר עמים תחתינו (תהלים מז ד). 
[לה] [יח, מט] מפלטי מאויבי. מנבוכדנאצר ובבל. אף (מקמי) [מן קמי]. ממדי ופרס ומהמן. תרוממני. מיון, שאף על פי שנמשלו בי היוונים, בית המקדש בבנינו היה, ואין רם אלא בית המקדש, שנאמר ויבן כמו רמים מקדשו (תהלים עח סט). מאיש (חמסים) [חמס] תצילני, מאדום ומישמעאל. על כן אודך בגוים ה'. בקבוץ גליות. ולשמך (אזמר) [אזמרה]. בביאת המשיח, שנאמר (ואמרת) [ואמרתם] ביום ההוא הודו לה' (ישעיה יב ד). 
[לו] [יח, נא] מגדיל ישועות מלכו. מה כתיב בתריה, השמים מספרים כבוד אל (תהלים יט ב), וכן בשעה שהקב"ה מכין כסאו על בן דוד הכל שמחין, שנאמר עד עולם אכין זרעך (תהלים פט ה'), מה כתיב בתריה, ויודו שמים פלאך ה' (שם שם /תהלים פט/ ו). כתוב אחד אומר מגדול (ש"ב =שמואל ב'= כב נא), וכתוב אחד אומר מגדיל (תהלים יח נא), ר' יודן אומר לפי שאין הגאולה באה על אומה זו בבת אחת, אלא קימעא קימעא, ומהו מגדיל, לפי שהיא מתגדלת והולכת לפני ישראל, עכשיו הן שרוין בצרות גדולות, [וכשתבא הגאולה בבת אחת, אינן יכולין לסבול ישועה גדולה, לפי שהיא באה בצרות גדולות], לפיכך היא באה קימעא קימעא ומתגדלת והולכת לפניו, לפיכך משולה הגאולה כשחר, שנאמר אז יבקע כשחר אורך (ישעיה נח ח), ולמה נמשלה כשחר, שאין לך אפילה גדולה יותר מאותה שעה [הסמוכה לשחר, ואם יעלה גלגל חמה באותה שעה] שהבריות ישינין, היו כל הבריות נלכדין, אלא עמוד השחר עולה ומאיר לעולם תחלה, ואחר כך גלגל חמה עולה ומאיר, ואין הבריות נלכדין, שנאמר (ואור) [וארח] צדיקים כאור נוגה (משלי ד יח), ומהו מגדול, שנעשה להם מלך המשיח כמגדל, וכן הוא אומר מגדל עז שם ה' בו ירוץ צדיק ונשגב (משלי יח י).
